- Ébéru
- <
- 3
- >

3
E piwéden koja Moosé wo Iésu
1 3.1−2 Nombres 12.7; Ébéru 4.14, 7.26Ni acéihi bééng, wo Padué, ke e caa todekewé, beme geé apulie ten. Ke wâé heme geé nenimewé ne ko Iésu, be pa watihe a céihi tenye. Be e neeng bé céiikenye wo Padué, beme pa *apwoâpwailo ubwo tenye. 2 Ke e piténede Padué na e pipégalieng, ke e penem den ehi pwohewii *Moosé, he li e penem me de ati a puapulie te Padué, a mwa ten.
3 Kehe icehi ana te nihe pwonaado ne ko Iésu, ke wâé heme te nihe pipaunueng koja Moosé. Be pa abahi mwa, ke e te nihe piwéden koja a mwa. 4 Be muko pétaapwo ni mwa, ke te pwo ni abahi mwa, ke te wo Padué, na e pwo ati ni naado.
5 3.5 Nombres 12.7Mepwo é ne ko Moosé, ke te nihe pa apenem ehi, ne ha ati a mwa te Padué, ke e te nihe piténedeeng. Kehe icehi ana te ju pa apenem cehi. Be te ju pa déme*3.5 Pa déme—Grek: Pa apajuujuhi nen. ati nina e bo patemehi wo Padué, alecehen. 6 Ke wo *Kériso, ke pa *Naî Padué ne ha a mwa te Padué, ke ne ten a pihuô. Ke a mwa naa, ke wogenye, hemepie genye te *ucéihi ne ha a céihi, ke genye imwi mangihi a céihi tenye.
Hegi a ju péém na e pébé wo Iésu
Nemwo pwohewii ni Isaraéla
7 3.7 Psaume 95.7−11É mu ko ninaa, ke [wâé heme nye piténedehi] nina e pii na a *Jenen Iitihi pie:
Me geé téne a pwoto te Padué
ha a tan jenaa,
8 3.8 Exode 17.7; Nombres 20.2−5 ke geé piténedehi†3.8 Ke geé piténedehi… Grek: Geé nemwo pwo me mwoiu ni pwonimewé, pwohewiin ânebun, he muhi tewé kon.!
Geé nemwo bitekewé kojan
pwohewii [ni *Isaraéla] ne ha a melé‡3.8 Melé—Da (désert). A duaan na ticie hen..
Be muhi telé ko Padué helé,
ke lé ne jéilé ne kon.
Lé tee pipwopwocihe
ko ni bwomu telé.
Psaume 95.7−8
9 [Ke te piwien mwo me ana e pii ne kolé wo Padué, pie]:
Lé tacebwéniéo ne ha a melé
wo lépwo caa tewé,
ke lé alihi§3.9 Ke lé alihi—Ai, É mu ko anaa, ke lé alihi—ai Kehe icehi ana lé caa alihi.ana é pwo
10 ne he na 40 ni jo.
É okéé ne kolé, ke é patemehi pie:
“Lé ne jéilé ne kong,
ke time lé mu uce piténedeéo*3.10 Dernière phrase—Grek: E pahaulilé taaci ni pwonimelé. Time lé uce temehi ni pwaadeniing.!
11 3.11 Nombres 14.21−23 O time lé bo uce tuie
nge ha amwaale tong,
[a péém] na é caa pipwopweehi!”
Psaume 95.9−11
Nye nemwo pwo me mwoiu ni puninye
12 Geé pipwocile, wogewé ni bééng! Be mepie geé cile ni âniimihinaado na ta, ke mepie muhi tewé me geé céihi, ke wieli geé bo piâ ité koja Padué na e mulip. 13 Be a ta na genye pwo, ke e pahaulikenye, ke e pwo me mwoiu ni puninye [ke e pwo me genye bitekenye koja Padué]. Ke anaa, na me geé te pipamwoiukewé ibu, beme time e uce tuiebé kowé ninaa! Ke geé wonaa ati he ni tan. Be a tan naa, [na caa te tii ne he ni tii iitihi] ke caa te é jenaa [kehe time bo uce é meé]!
14 Genye caa béé Kériso, wogenye na nye céihi ne kon. Ke wâé heme genye imwi mangihi a céihi naa, pwohewiin he li genye céihi, die ha a pwonehin [beme o pwo ce denye mu ko nina eten].
15 3.15 Ébéru 3.7−8Ke [genye nemwo pineuhi ana genye] pine ne he ni tii iitihi pie:
Me geé téne a pwoto te Padué
ha a tan jenaa,
ke geé piténedehi!
Geé nemwo bitekewé kojan
pwohewii [ni Isaraéla] ne ha a melé.
Psaume 95.7−8
Time lé uce tuie nge ha amwaale
16 3.16 Nombres 14.1−35Wooélé lépwona lé téne a pwoto te Padué, ke li lé bitelé ne kon? Te wo lépwo watihenye kuti, li e péélé wie wo Moosé mu ha amu *Aigupito, 17 3.17 1 Korénit 10.10ke li e ne a pwo-okéé kon wo Padué, ne he na 40 ni jo. Te woélé, li lé pwo ana ta ne ha a melé, ke li lé tai mele nelang. 18 Ke te woélé, li e apwolé wo Padué pie, o time lé uce tuie nge ha amu li e caa pipwopweehi me delé. 19 Ke caa time lé uce tuie nge ha amwaale [me a péém] te Padué mu ko ana muhi telé me lé céihi ne kon.

- Ébéru
- <
- 3
- >

3:1 3.1−2 Nombres 12.7; Ébéru 4.14, 7.26

3:5 3.5 Nombres 12.7

*3:5 3.5 Pa déme—Grek: Pa apajuujuhi nen.

3:7 3.7 Psaume 95.7−11

3:8 3.8 Exode 17.7; Nombres 20.2−5

†3:8 3.8 Ke geé piténedehi… Grek: Geé nemwo pwo me mwoiu ni pwonimewé, pwohewiin ânebun, he muhi tewé kon.

‡3:8 3.8 Melé—Da (désert). A duaan na ticie hen.

§3:9 3.9 Ke lé alihi—Ai, É mu ko anaa, ke lé alihi—ai Kehe icehi ana lé caa alihi.

*3:10 3.10 Dernière phrase—Grek: E pahaulilé taaci ni pwonimelé. Time lé uce temehi ni pwaadeniing.

3:11 3.11 Nombres 14.21−23

3:15 3.15 Ébéru 3.7−8

3:16 3.16 Nombres 14.1−35

3:17 3.17 1 Korénit 10.10

© 2017-2018 WBT