- Mataio
- <
- 6
- >

6
A pwooti ko a bwo pipati
1 6.1 Mataio 23.5[E pii mwo wo Iésu pie]: «Wâé heme go pwo ana te nime Padué kon, me pajuujuhi ni patén. Kehe icehi ana go pipwocileko! Go nemwo pwo ne he pwahamii ni apulie, beme lé pipii me wâé go. Be me wonaa, ke o time go uce hegi ace cemem ne pele Caa na e jeda he miiden. 2 Ke me go ne mwani te ni béén na tice delé, ke go nemwo pihabwiiko, me pwohewii ni apipulekenye. Be lé pwo ne he ni *mwotapitihi, ke é ne he ni apimu te ni apulie ne ha a pwomwo ubwo. Be lé hane beme lé pipaunulé ne ni apulie. Ke é pii a juuju pie: Lé caa te hegi a cemelé!
3-4 «Ke wogo, ke go nemwo pihabwiiko heme go pwo ana wâé. Me go ne mwani te ni béén na tice delé ko a im ne pwo jui, ke wâé heme time e uce temehi na a im ne pwo eaamu! Be e bo ne a cemem wo Padué Caa tem na e alihi ati ni naado.»
A pwooti ko a bwo pwoiitihi
5 6.5 Mataio 23.5; Luka 18.10−14«Me geé pwoiitihi, ke geé nemwo pwohewii lépwo apipulekenye. Be lé cuwo heme lé pwoiitihi ne he ni mwotapitihi, me ni apimu te ni apulie ne he ni pwomwo ubwo. Be wâé telé heme lé alilé ne ni apulie. Kehe é pii tewé a juuju pie: Lé caa te hegi a cemelé. 6 Kehe wogo, ke me go pwoiitihi, ke go taa ha a nemwa tem, ke go capuhi a pomwa, ke go pwoiitihi te Padué Caa tem na time genye uce alieng. Be e te alihi ana go pwo ne ha aduwo, ke e bo ne a cemem.
7 6.7 1 Rois 18.26−29«Ke me geé pwoiitihi, ke geé nemwo pwo jame cihe pwohewii ni béé apulie na time lé uce temehi pa ju Dué. Be lé te niimihi pie, e o te ténelé ko nina hiwon na lé pii. 8 6.8 Mataio 6.32Ke geé nemwo pipwohewiilé, be e te temehi nina nimewé kon wo Padué Caa tewé, ânebuhe ni bwo pi-ile tewé.
9 6.9−13 Luka 11.2−4«Kehe geé woni ko ace bwo pwoiitihi tewé:
“Caa teme jeda he miiden,
wâé heme paciitihi a niim.
10 6.10 Luka 22.42Wâé heme e âbé a Mwametau tem.
Wâé heme pwo ana te nimem kon ne éni pwo bwohemwo, me pwohewii ne jeda he miiden.
11 Go ne teme ce wiinaado celi jan ne kome ati he ni tan.
12 6.12 Mataio 6.14−15, 18.21−35Go pineuhi ni ta pwo teme, pwohewiin he geme pineuhi ni ta na lé pwo teme.
13 6.13 Luka 22.40; Cang 1.13; Ioane 17.15; 2 Tésalonik 3.3; 2 Timoté 4.18Go nemwo nekeme he ni tacebwén.
Go celuimikeme koja a ta*6.13 Go celuimikeme koja a ta—ai Go celuimikeme koja pana ta nang (Caatana)..
{Be te etem a Mwametau, me a junuum me *a wâé tem, dieli mwo. Amen†6.13 Amen—Wâé heme wonaa!!}”
14 6.14 Maréko 11.25−26«Be é pii tewé pie: Me geé pineuhi ne te ni béén ni ta pwo telé, ke e o pineukewé mwo wo Padué Caa tewé jeda he miiden. 15 Ke mepie time geé uce pineuhi ni ta pwo te ni béén, ke time e o uce pineukewé ko ni ta pwo tewé wo Caa tewé.»
A pwooti ko a pipaciile
16 6.16 Ésaïe 58.5−9«Me geé *pipaciile (me geé patupwo wiinaado, beme geé pwoiitihi), ke geé nemwo pihabwiikewé, pwohewii ni apipulekenye. Be lé habwii ne he ni pwahamiilé pie lé pipaciile, beme lé o alilé ati ne ni apulie. É pii tewé a juuju pie: Lé caa te hegi ni cemelé. 17 Kehe wogo, ke me go pipaciile, ke go puu a pwahamiim, ke go timi a punim‡6.17 Timi a punim—Grek: Timi a punim ko l’huile.. 18 Ke o time lé uce alihi ne ni apulie pie go pipaciile. Kehe te icehi Padué Caa tem, na time genye uce alieng, na e alihi ana go pwo ne ha aduwo, ke e bo ne ace cemem.»
Ni wâé na e pele Padué
19 6.19 Cang 5.1−3«Geé nemwo hane ni wâé pwo bwohemwo, be koli bo bune kojakewé, ai koli bo muti, ke nyaale tieden. 20 6.20 Mataio 19.21; Luka 18.22Kehe geé taineibuhi ni naamuuwé [ne pele Padué] ne he miiden. Be time o uce paale, ke time o uce ili ne naado. Ke time o uce nyaale, ke muti, ke te tice abune lang. 21 Be é he na e lang ni naamuum, ke e lang a pwonimem.
22 «Go téne, ni naamiim, ke a pwéélang ko a éém. Ke me te wâé ni naamiim, ke e te mu ha a pwéélang ati a éém. 23 Ke me ta ni naamiim, ke ati a éém, ke e mu ha a melepiing. Ke me e â melepiing na a pwéélang na e kom, ke o te junihe melepiing kuti!»
Go pipégali a mwani, ai wo Padué
24 «Te tice pace apulie celi jan ne kon me pa apipenem de lupwoce daame celi alo julu, ati ha a pwonimen. Be e o pipenem ehi te pace céiu, ke e o tééti pa céiu. Kehe time uce jan me geé tai pipenem de Padué me a mwani.»
Hane ânebun a Mwametau ten
25 6.25 Filipi 4.6; 1 Timoté 6.6−8; 1 Pétéru 5.7«Weengaa a watihen me é pii tewé pie: Geé nemwo gia ko ni mulihewé me ni ééwé. Geé nemwo tee pitahimwokewé pie: “Genye o bo wii de?” ke “Genye o bo cuwohe ce de?” Be a mulihewé, ke junihe pwonaado ne kon koja a wiinaado; ke a ééwé, ke junihe pwonaado ne kon koja a epwén!
26 6.26 Mataio 10.29−31; Luka 12.6−7«Geé omehi ni meni, be time lé uce picemi, me pitii âdaanu, ke time lé uce pine ehi wiinaado ne ko ni tan. Be te wo Padué Caa tewé jeda he miiden na e pawiinaadonilé. Kona wogewé, ke time geé uce piwéden koja ni meni? Uhuu! 27 Time uce é mu ko a bwo gia, celi geé o mwo ne mwo aceli céiu tan, ne he ni mulihewé!
28 «É mu ko ade na geé gia mwo ko ce epwénewé? Geé cuwoteeke alihi ni muun, be lé cim ne he meté, ke time lé uce péi ke wolinaado. 29 6.29 1 Rois 10.4−7; 2 Chroniques 9.3−6Ke é pii tewé pie: Wo pa daame *Solomona, ati ha a wâé ten, ke ni epwénen, ke time uce junihe wâé koja a muun na te ju céiu.
30 «Ke geé cuwoteeke alihi ni meté: E cim jenaa, ke o cini meé ne pwo miû. Kehe wo Padué, ke e te ne ni epwénelé. Ke kona time e o uce ne ce epwénewé celi piwéden? Te junihe wahin kuti ni céihi tewé!
31 «Geé nemwo gia me geé pii pie: “Genye o wii de, me ûdu de?” ke “Nye o cuwohe ce de?” 32 6.32 Mataio 6.8Be ni béén na time lé uce temehi Padué, ke time lé uce mwaale ko a bwo hane ninaa. Kehe icehi ana wogewé, ke e te temehi nina nimewé kon wo Padué Caa tewé na e jeda he miiden. 33 6.33 1 Rois 3.13−14; Psaume 37.4,25; Roma 14.17Geé hane ânebun a *Mwametau he Miiden, ke geé pwo nina nime Padué kon, ke e bo ne tewé ati nina tice tewé. 34 Ke é pii mwo tewé pie: Geé nemwo gia ko a tan meé, be a tan meé, ke e bo te pwo a penem den. A gia jenaa, ke te é jenaa.»

- Mataio
- <
- 6
- >

6:1 6.1 Mataio 23.5

6:5 6.5 Mataio 23.5; Luka 18.10−14

6:7 6.7 1 Rois 18.26−29

6:8 6.8 Mataio 6.32

6:9 6.9−13 Luka 11.2−4

6:10 6.10 Luka 22.42

6:12 6.12 Mataio 6.14−15, 18.21−35

6:13 6.13 Luka 22.40; Cang 1.13; Ioane 17.15; 2 Tésalonik 3.3; 2 Timoté 4.18

*6:13 6.13 Go celuimikeme koja a ta—ai Go celuimikeme koja pana ta nang (Caatana).

†6:13 6.13 Amen—Wâé heme wonaa!

6:14 6.14 Maréko 11.25−26

6:16 6.16 Ésaïe 58.5−9

‡6:17 6.17 Timi a punim—Grek: Timi a punim ko l’huile.

6:19 6.19 Cang 5.1−3

6:20 6.20 Mataio 19.21; Luka 18.22

6:25 6.25 Filipi 4.6; 1 Timoté 6.6−8; 1 Pétéru 5.7

6:26 6.26 Mataio 10.29−31; Luka 12.6−7

6:29 6.29 1 Rois 10.4−7; 2 Chroniques 9.3−6

6:32 6.32 Mataio 6.8

6:33 6.33 1 Rois 3.13−14; Psaume 37.4,25; Roma 14.17

© 2017-2018 WBT