- Ébéru
- <
- 12
- >

12
Genye tai cumang pwohewii Iésu
1 12.1 1 Korénit 9.24−25Caa pajuujuhi ne tenye ni céihi te lépwona lé ânebuhenye, lépwona te junihe hiwon jélé. A mulihelé, ke a béhabwiinen denye*12.1 1re & 2e phrases—Grek: Lé aujenikenye wo lépwo apipajuujuhi na lé pwohewii a nii na ubwo. Ocine ko a jéhilé, be te junihe hiwon jélé.. Ke mepie wonaa, wogewé lépwo bééng, ke wâé heme genye pétaabwon ati ni âneule na lé pacuwohi ni bwo téte tenye. Genye necu ni ta na e imwikenye! Ke genye cumang, beme genye te téte die ha anebwén kon.
2 Genye ome Iésu cehi, be weeng na e céihi tenye, mu ha atabuhi kon, ke weeng na e wéihi, beme o hején die ha a pwonehin. Ke e hegi a penem den, ne ha a bwo uca ten. Ke e te nihe mu he ni picani, ke e mele ne ko a *kuricé: a bwo mele na pwo me tanim. Kehe icehi ana e pwo me piticenaado ne ko a tanim naa, be e niimihi a bwo pipwodéén den, ne ha anebwén kon. Ke wo Padué, ke e caa neeng me e tebwo pwo juin [beme e pihuôhi ati ni naado].
3 Wâé heme genye niimihi a bwo picani ten ne ko ni apulie ta na lé te nihe pwotahinaado ne kon. Be mepie wonaa, ke o time genye uce pwoemaan, ke me nye patupwo [ni céihi tenye].
E punekenye be eânimen denye
4 [É temehi pie, lé pwopa ne kowé wo lépwo apulie ta, pwohewii ali lé pwo te Kériso, ke geé te junihe mu he ni picani kon.] Kehe icehi ana mwo time geé uce téele [pwohewii Kériso] die ko ace bwo mele tewé†12.4 Grek: Mwo te time geé uce ju téele pwobwonihi a ta die ko a bwo tée na a cewéhe[wé].! 5 12.5−6 Job 5.17; Proverbes 3.11−12; Pii Beetihi 3.19Ke a céiu mwo, kona geé caa pineuhi pie, e pii kowé pie, wogewé ni naîn, ke e punekewé [ko a bwo mu tewé he ni téé me ni picani]? Be e pii pie:
Pa ju naîng wé,
go tabemi Padaame na e punekewé.
Go nemwo pwo me pita tem.
6 E pune ati ni ju naîn.
E pune ati lépwona
eânimen delé.
Proverbes 3.11−12
7-8 12.7 Deutéronome 8.5É mu ko anaa, na geé hegi ehi ni pune te Padué, he e huôhi ne tewé ni naado. Be e wonaa te ati ni naîn. Be he woo pace ewa celi time e uce ne pune ten wo pace caa ten? Ke mepie time e uce wonaa tewé wo Padué, ke a bwopiinen pie wogewé, ke time uce ni ju naîn. 9 Ke mepie genye paciiti ni caa tenye ne éni pwo bwohemwo, nina lé punekenye me pwopweehi ne konye, ke o te nihe wâé mwo heme genye hegi, beme e pwopweehi ne konye wo Padué Caa tenye, na e jeda he miiden. Ke e o mu konye *a ju mulip‡12.9 Ke e o mu konye a ju mulip—ai Ke genye bo picaa a bwo mulie ha a mulie na wâé ten. Grek: Ke genye bo mulie..
10 Be wo lépwo caa tenye, ke lé te punekenye me éewo konye ha a cuwo benaamwon na te ju bahin, âcehi nina nimelé kon, me ni âniimihinaado telé. Kehe icehi ana wo Padué, ke e huôhi ne tenye ke e punekenye, beme e picani tenye [dieli mwo]. Be wâé ten heme genye â ni apulie ten na wâé genye, ke iitihi, ke hején pwohewiieng.
11 12.11 Cang 3.17−18A juuju pie, time uce wâé tenye a cuwo benaamwon na genye mu he ni pihuô me ni pune tenye. Kehe icehi ana mepie genye hegi ehi, me picani ne kon, ke é alecehen, ke e o bo pwo ce cemenye celi o nihe wâé. Be genye o bo ni apulie ko a péém: nina lé te pwo nina wâé, ke mwomwon.
Go cuwoda!
12 12.12 Ésaïe 35.3Anaa na [é muko pii tewé pie]:
[Go cuwoda!]
Go pamwoiuhi lupwo im!
Hane ce niihe lupwo am na éjén!
13 12.13 Proverbes 4.26Go â ha a pwaaden na mwomwon!
Go nemwo padep kojan!
[Pwo taaci nina wâé!]
Beme o ne tem mwo ace niihem,
wogo pa tebwa!
Ke go engen mwomwon!
Go te cuwo ko piténede Padué!
14 [Weengi ni pihuô tong me dewé]: Geé hane me geé mulie ha a péém me ni apulie ati. Ke geé mulie ha a mulie na wâé te Padué. Be o te junihe pwocoon me geé ali Padaame, hemepie time geé uce wonaa.
15 Geé pipwocile! Geé nemwo piâ ité koja a *pipwoééhe tice ja kon de Padué [be koli time geé bo uce hegi§12.15 Time geé bo uce hegi—Wieli bwo time uce hegi ne he ni pwonimenye; wieli te ace céiu naado, ai pace céiu apulie, celi e patieden a péém ko pimu ibu, ke pineitééeng. Wieli a bwo pine jéinye ne ko Padaame, me a bwo âcehi ne ni duéé hauli. Omehi Deutéronome 29.17. ni adéihi ten]. Ke geé piwéa kowé, me pipwoiipikewé, be koli e bo ne waan ne kowé ace céiu ta, na pwohewii a meté na ta. Ke e epin ko engen, ke e ne ni acehin na maga.
16-17 12.16−17 Genèse 25.29−34, 27.30−40Ke geé pipwocile mwo, beme o te tice mu kowé celi lé pipule hauli. Ke a céiu mwo, ke me time geé uce pipwohewii a bwomu te Ésaü ânebun. Be genye tai temehi a jepule kon. Be te pa cuwon, na eten ni *adéihi te caa ten. Ke e icuhi [haulihi te pa ciéén] ne ko a tami wiinaado na te céiu! Ke é alecehen, [ke e bwo alihi ana e pwo] ke e pimiibule ke é, ne he pwahamii caa ten, beme e ilehi kojaeng mwo ni adéihi ten. Kehe icehi ana caa time uce jan. Ke caa time e uce hegieng wo caa ten. Anaa na me geé pipwocile! Ke geé pwo me wâé tewé ni naado [ne ha a Mwametau] te Padué!
Genye piâmwonuhi a juwole iitihi
18 12.18 Exode 19.16−20; Deutéronome 4.11−12Wogewé lépwo bééng, genye caa piâmwonuhi a juwole na time uce jan me genye ti kon [me alihi ko lupwo naamiinye]. Mepwo é ne ko lépwo ukéiu tenye, lépwo *Isaraéla ânebun, [ke te nihe mwotilé] he li lé piâmwonuhi a juwole Sinaï, [beme lé o hegi ni patén de Padué]. Be lé alihi nelang a duwele miû me a bwén, me a melepiing. Ke e ti kolé a dan-he-duéé*12.18 Grek: Caa time geé uce âmwonuhi a juwole na jan me geé ti kon, na pwo a miû na junihe ubwo na e kon, me a nii, me a bwén, me a dan-he-duéé. Dan-he-duéé—Munying.. 19-20 12.19 Exode 20.18−21; Deutéronome 5.22−27 12.20 Exode 19.12−13Ke lé téne a pwocuu tutu. Ke e pacihelé [wo Padué] ha a pwocihe na nihe ubwo: [Iitihi me geé â pwo a juwole ce!] Pace wota, me pace apulie celi e ti kon, ke o taunueng ko péi!Exode 19.12−13
Ke [te junihe mwoti lépwo Isaraéla] ke lé toii da céiieng pie: «Éé! Go cuwo, go Padaame!» Be time uce jan me lé téneeng, 21 12.21 Deutéronome 9.19die ko *Moosé mwo, [pa apihuô telé]. Be caamadaim kon, ke éjén nang ko a bwo mwotieng.
22-23 Mepwo é ne konye, ke genye pipwodéén, me genye piâmwonuhi a juwole *Sion, me a pwomwo ubwo na e jeda he miiden. Be te é *Iérusaléma [na mwo coho] a amu te Padué na e mulip. Ke genye ko cuwo ha amu te pa atauti ati ne ni apulie. Ke pwia ni pwonimenye, be wogenye lépwo ju naî Padué†12.22−23 Lépwo ju naî Padué—Grek: Lépwo cuwo ni naî Padué. É ne pele lépwo Juif, ke ni cuwo ni ewa, ke nina etelé a adéihi na ubwo., wogenye na caa tii ni niinye ne he miiden [beme etenye ni adéihi ten]. Ke genye o tai pimu ibu me nina lé caa mele‡12.22−23 Me nina lé caa mele… Grek: Me ni jene lépwona lé mwomwon, ke caa hején jélé. ânebun, nina wâé te Padué jélé: ati lépwoli e pwo me mwomwon jélé me hején jélé ne he pwahamiin. Ke lé aujenikenye ni *âcélo na te junihe hiwon jélé, na time uce jan me genye pinelé.
24 12.24 Genèse 4.10; Ébéru 8.6Ke genye âbé céii Iésu, pali e pébé céiikenye a *piapwo na mwo coho [li e caa pwo wo Padué] me denye. Ke e caa pacuwohi wo Iésu, ko a bwo tée na a cewéhen [he li e mele me denye]. Ke a cewéhen, ke te nihe pwojunuun koja a cewéhe§12.24 Cewéhe Abel—ai Ali âpwailo li e ne wo Abel. Abel*12.24 A cewéhen, ke te nihe pwojunuun koja a cewéhe Abel—Wo Abel, ke pa bécéiuhe ni apulie na taunulé. Omehi Ébéru 11.4. A bwo tée na a cewéhen, ke e pébé a cuhinaado te pa cuwon, Kaina, li e taunueng. Kehe icehi ana a cewéhe Kériso, ke e pébé a bépineuhi ne ni ta pwo tenye ati, ke e pwo me wâé genye ne he pwahamii Padué..
25 12.25 Ébéru 2.1−3, 10.26−29Anaa na me geé pipwocile, be koli muhi tewé me geé piténede Padué, na e ko pacihekewé! Be li pwocoon me lé cela ko a cuhinaado wo lépwo watihenye, lépwo Isaraéla, he li lé bitelé koja Moosé. Ke wo Moosé, ke te pa apulie pwo bwohemwo. Ke o bo woté ace cuhinaado te ati lépwona lé bitelé koja Padué, na e jeda he miiden?! 26 12.26 Aggé 2.6Be li [é ne pwo a juwole Sinaï] he li e pwo me gun a bwohemwo ko a pwocihe ten, ke e caa pii tenye pie: É bo pwo me gun mwo a bwohemwo ati. Ke time uce a bwohemwo cehi, kehe o te a miiden mwo!Aggé 2.6
27 A bwopiinen pie: O tieden a bwohemwo me ati nina lé mu pwon, be ni naado na e ne wo Padué. Kehe te icehi ni naado na lé mu pelen, na lé o tee mu dieli mwo.
A Mwametau na time o uce gun
28 Genye caa hegi [a atebwo ne ha] a Mwametau ten na time uce gun! Anaa na wâé heme genye nihe pwo-olé ten, me pipaunueng. Ke genye penem den ko a mulip na iitihi ke wâé ten. Ke genye te nihe pwoiitihi ten, 29 12.29 Deutéronome 4.24, 9.3be wo Padué henye, ke e pwohewii a miû na e pwo me éle tieden ati ni naado!

- Ébéru
- <
- 12
- >

12:1 12.1 1 Korénit 9.24−25

*12:1 12.1 1re & 2e phrases—Grek: Lé aujenikenye wo lépwo apipajuujuhi na lé pwohewii a nii na ubwo. Ocine ko a jéhilé, be te junihe hiwon jélé.

†12:4 12.4 Grek: Mwo te time geé uce ju téele pwobwonihi a ta die ko a bwo tée na a cewéhe[wé].

12:5 12.5−6 Job 5.17; Proverbes 3.11−12; Pii Beetihi 3.19

12:7-8 12.7 Deutéronome 8.5

‡12:9 12.9 Ke e o mu konye a ju mulip—ai Ke genye bo picaa a bwo mulie ha a mulie na wâé ten. Grek: Ke genye bo mulie.

12:11 12.11 Cang 3.17−18

12:12 12.12 Ésaïe 35.3

12:13 12.13 Proverbes 4.26

§12:15 12.15 Time geé bo uce hegi—Wieli bwo time uce hegi ne he ni pwonimenye; wieli te ace céiu naado, ai pace céiu apulie, celi e patieden a péém ko pimu ibu, ke pineitééeng. Wieli a bwo pine jéinye ne ko Padaame, me a bwo âcehi ne ni duéé hauli. Omehi Deutéronome 29.17.

12:16-17 12.16−17 Genèse 25.29−34, 27.30−40

12:18 12.18 Exode 19.16−20; Deutéronome 4.11−12

*12:18 12.18 Grek: Caa time geé uce âmwonuhi a juwole na jan me geé ti kon, na pwo a miû na junihe ubwo na e kon, me a nii, me a bwén, me a dan-he-duéé. Dan-he-duéé—Munying.

12:19-20 12.19 Exode 20.18−21; Deutéronome 5.22−27

12:19-20 12.20 Exode 19.12−13

12:21 12.21 Deutéronome 9.19

†12:22-23 12.22−23 Lépwo ju naî Padué—Grek: Lépwo cuwo ni naî Padué. É ne pele lépwo Juif, ke ni cuwo ni ewa, ke nina etelé a adéihi na ubwo.

‡12:22-23 12.22−23 Me nina lé caa mele… Grek: Me ni jene lépwona lé mwomwon, ke caa hején jélé.

12:24 12.24 Genèse 4.10; Ébéru 8.6

§12:24 12.24 Cewéhe Abel—ai Ali âpwailo li e ne wo Abel.

*12:24 12.24 A cewéhen, ke te nihe pwojunuun koja a cewéhe Abel—Wo Abel, ke pa bécéiuhe ni apulie na taunulé. Omehi Ébéru 11.4. A bwo tée na a cewéhen, ke e pébé a cuhinaado te pa cuwon, Kaina, li e taunueng. Kehe icehi ana a cewéhe Kériso, ke e pébé a bépineuhi ne ni ta pwo tenye ati, ke e pwo me wâé genye ne he pwahamii Padué.

12:25 12.25 Ébéru 2.1−3, 10.26−29

12:26 12.26 Aggé 2.6

12:29 12.29 Deutéronome 4.24, 9.3

© 2017-2018 WBT