- 2 Korénit
- <
- 6
- >

6
Hegi a pipwoééhe ten jenaa!
1 Woéo, ke gemu penem ibu me Padué*6.1 1re phrase—Grek: Wogeme, ke geme penem ibu me Padué. Wieli me e te picihe mwo kon wo Paulo. Kehe icehi ana meniing pie e cihe kolé me lépwo apostolo béén. Ke piwien mwo he ni niide a tii 1−13. Omehi a note 2 Korénit 1.6.. Ke é ko anaa, na é wâgo kowé pie, me geé nemwo pwohauli ko ni âpipati na e ne tewé wo Padué ne ha a *pipwoééhe tice ja kon den. 2 6.2 Ésaïe 49.8Be e caa te pii pie:
Ha a benaamwon na é o pipégali,
ke é o téneko.
Ke é o picani tem
ha a tan na é pacuwohi.
Ke é o celuimiko
ha a tan na bo wâé tong.
Ésaïe 49.8
Ke geé téne, be e caa tuie a tan naa! Be caa é jenaa, na e celuimikenye wo Padué!
Ni picani te Paulo mu ko Kériso
3 Time uce nimung me é pwotahinaado ne ko ni apulie ko ni bwomu tong, be me wonaa, ke me time lé uce pii me ta a penem dong.
4-5 6.5 2 Korénit 11.23−27Ûhu! É te habwii ati ne he ni naado pie woéo pa ju eabwé te Padué. Ke é mu ko anaa, na é te cumang me é te pé me dong ni naado na ta na hiwon na e tooéo: ni picani, ni mwaale, ni menele, me ni bwo mwotiéo. Be lé ahiéo, ke lé tahiéo ne he karépu. Ke é mu cela mu ha awieme ni apulie na lé okéé ne kong. Kehe é te mwoiu ko penem, dieli â tice niihung.
É picani ke é te penem
6-7 6.6 1 Timoté 4.12Ke é ati ne he ninaa, ke é te cuwo ko habwii pie woéo pa ju eabwé te Padué, ko a bwo pipwoiipi, ko a bwo temehinaado tong, ke a bwo cumang ne he ni picani tong. Ke é te cuwo ko picani te ni apulie, ke é pipwoééhelé mu ha a ju pwonimung. Ke é te cuwo ko penem ko a junuu a *Jenen Iitihi te Padué. Be é te cuwo ko patemehi ngen a pwooti ten, a pwooti na juuju. Ke ni bwomu tong naa na mwomwon, ke pwohewii ni pihe pa me bépipwopaing, ke me é pwo me e piân a Pwooti Wâé.
8 [He é penem me de Padaame, ke time é uce pipéce ne ko nina lé niimihi wo lépwo apulie.] Be lé pii nina wâé ne kong wo lépwo béén; ke lé pii nina ta ne kong wo lépwo béén mwo. Ke lé picediéo wo lépwo béén; ke lé pihooniéo wo lépwo béén. Ke lé pii pie, woéo ke pa agele wo lépwo béén; kehe icehi ana é pii a juuju.
9 6.9 2 Korénit 4.10Ke lé pii wo lépwo béén pie, time lé uce temehiéo. Kehe icehi ana [nihe hiwon nina lé] temehiéo ehi†6.9 2e phrase—ai Wo Padué ke e te temehiéo ehi.. Ke junihe ubwo ni cuhinaado tong, ke é caa pwo me é mele‡6.9 3e phrase—Grek: [Lé niimihi pie é] caa mele.. Kehe icehi ana é mwo teko mulie.
10 Éa, é te nihe mu he ni picani, kehe icehi ana é te pipwodéén. Be mepie tice wâé tong ne éni pwo bwohemwo, kehe hiwon ni wâé na é ne he ni pwonime ni apulie. Ke mepie te tice dong, kehe a juuju pie, ni naado ati, ke ni dong.
11 Wogewé lépwo bééng Korénit, é tehi ne tewé jenaa a pwonimung. Ke te tice celi é neduwohi kowé mu ha ati nina é pii tewé. 12 Be junihe ubwo a pwonimung kowé. Ke [mepie pwo aceli piehadeniinye, ke wieli] time geé uce piwâééo mu he ni ju pwonimewé. 13 6.13 1 Korénit 4.14É pacihekewé jenaa, pwohewiin heme te lépwo ju naîng. Ke wogewé, ke wâé heme geé pipwohewiiéo, ke me geé hegiéo ehi ne he ni ju pwonimewé!
Geé engen koja lépwona lé pwo nina ta
14 6.14 Éféso 5.11Geé nemwo junihe pipabéé§6.14 Geé nemwo junihe pipabéé—A bwopiinen pie, me nye nemwo pamwoiulé me piengen ibu ne he ni bwomu telé na time uce wâé. lépwona time lé uce céihi ne ko Padué [ke lé tee pwo nina ta]. Be time uce jan me geé mulie ha a mulihelé. Be woté? Te jan me lu pimu ibu a wâé me a ta? Te jan me lu pimu ibu a pwéélang me a melepiing? 15 Te jan me lu pimu ibu wo Kériso me *Caatana*6.15 Caatana—Grek: Bélial, a céiu nii Caatana.? Te jan me te céiu ace bwo alihi nen de paceli e céihi ne ko Padué, me paceli time e uce céihi? 16 6.16 Lévitique 26.12; 1 Korénit 3.16Ade aceli piwien ne ko ni déme duéé†6.16 Déme duéé—Idole. Omehi Démenaado ne ha a Niinaado (Vocabulaire) ha anebwén ko a tii., me a *mwaiitihi te Padué? Ûhu! Be wogenye, ke nye mwaiitihi te Padué, na e mulie. Be e caa te pii pie:
É mu pele a puapulie ce,
ke gemu piengen ibu.
É bo Dué hen.
Ke bo pa puapulie tong.
Lévitique 26.12; Ézékiel 37.27
17 6.17 Ésaïe 52.11; Pii Beetihi 18.4Ke e pii mwo wo Padaame Padué pie:
Geé engen kojalé.
Geé nemwo mu pelelé.
Geé necu ni bwomu telé na ta.
Ke é o bo hegikewé.
Ésaïe 52.11
18 6.18 2 Samuel 7.14; Jérémie 31.9 É bo Caa tewé,
ke geé bo naîng‡6.18 Geé bo naîng—A pwooti li e mi pii wo Padué ne ko pa Mesia. Omehi 2 Samuel 7.14 ke Ébéru 1.5. Kehe icehi ana wo Paulo, ke e pineibuhi a pwooti naa me a pwooti na e pé mu ha a Ésaïe 43.6−7 lépwo naîng aiu me toomwo, beme e habwii pie wogenye ati na genye céihi ne ko Iésu pa Mesia, ke genye caa tai ni naî Padué, ke etenye ati ni adéihi te ni ju naîn., aiu me toomwo.
Woéo Padué na pwojunuung
ne ko ati ni naado.
2 Samuel 7.14

- 2 Korénit
- <
- 6
- >

*6:1 6.1 1re phrase—Grek: Wogeme, ke geme penem ibu me Padué. Wieli me e te picihe mwo kon wo Paulo. Kehe icehi ana meniing pie e cihe kolé me lépwo apostolo béén. Ke piwien mwo he ni niide a tii 1−13. Omehi a note 2 Korénit 1.6.

6:2 6.2 Ésaïe 49.8

6:4-5 6.5 2 Korénit 11.23−27

6:6-7 6.6 1 Timoté 4.12

6:9 6.9 2 Korénit 4.10

†6:9 6.9 2e phrase—ai Wo Padué ke e te temehiéo ehi.

‡6:9 6.9 3e phrase—Grek: [Lé niimihi pie é] caa mele.

6:13 6.13 1 Korénit 4.14

6:14 6.14 Éféso 5.11

§6:14 6.14 Geé nemwo junihe pipabéé—A bwopiinen pie, me nye nemwo pamwoiulé me piengen ibu ne he ni bwomu telé na time uce wâé.

*6:15 6.15 Caatana—Grek: Bélial, a céiu nii Caatana.

6:16 6.16 Lévitique 26.12; 1 Korénit 3.16

†6:16 6.16 Déme duéé—Idole. Omehi Démenaado ne ha a Niinaado (Vocabulaire) ha anebwén ko a tii.

6:17 6.17 Ésaïe 52.11; Pii Beetihi 18.4

6:18 6.18 2 Samuel 7.14; Jérémie 31.9

‡6:18 6.18 Geé bo naîng—A pwooti li e mi pii wo Padué ne ko pa Mesia. Omehi 2 Samuel 7.14 ke Ébéru 1.5. Kehe icehi ana wo Paulo, ke e pineibuhi a pwooti naa me a pwooti na e pé mu ha a Ésaïe 43.6−7 lépwo naîng aiu me toomwo, beme e habwii pie wogenye ati na genye céihi ne ko Iésu pa Mesia, ke genye caa tai ni naî Padué, ke etenye ati ni adéihi te ni ju naîn.

© 2017-2018 WBT