- Cang
- <
- 4
- >

4
Bwopemikewé na ta
1 4.1 Roma 7.23E âbé mu wé ni piokéé, ke nina piehadeniiwé? Kona time uce é mu ko nina nimewé kon, na lé ko pipwopa ne he ni pwonimewé? 2 Be te junihe nimewé kon, kehe time uce etewé, ke geé pitaaba. Ke geé pitaacunaado ke pipwopa die ko ana geé pwo me geé pitaunukewé.
Time uce etewé, be time geé uce ile Padué. 3 É heme geé ilehi, ke time geé uce hegi, be geé pi-ilehi tahi. Be geé hane ni naado âcehi nina nimewé kon na ta.
4 4.4 Roma 8.7; 1 Ioane 2.15Wogewé lépwo apibune, be geé engen koja Padué! Kona time geé uce temehi pie, hemepie eânimewé ko ni naado na ta pwo a bwohemwo, ke a bwopiinen pie, geé tééti Padué? Be wo pana nimen me e pipwoeabwé te a bwohemwo, ke e pwo ana ta ne ko Padué. 5 Be caa te tii ne he ni tii iitihi*4.5 Caa te tii ne he ni tii iitihi—Wieli e niimihi Exode 20.5; 34.14; Deutéronome 4.24; Zakari 8.2. pie, [ana nime Padué kon, ke a ju pwonimenye] be e ne konye a *Jenen Iitihi ten, na te junihe eânimen den†4.5 E ne konye a Jenen Iitihi ten, na te junihe eânimen den—ai A Jenen Iitihi, ke e pwobwonihi a tapi me a pitaaba tenye, ai Te junihe nime Padué ko ni pwonimenye na e ne konye, ai A pwonimenye…ke e te cuwo ko nimen ko ni naado, ke e te cuwo ko pitaaba.. Ai, kona geé te niimihi pie te piticenaado ne ko a pwooti naa?
Geé piâmwonu Padué
6 4.6 Proverbes 3.34; 1 Pétéru 5.5Te junihe ubwo a âpipati na e ne wo Padué. É mu ko anaa, na tii ne mwo he ni tii iitihi pie:
Wo Padué, ke e cuwode
lépwona lé pipaunulé.
Ke wâé nang
ne ko lépwona lé pipwoiipilé.
Proverbes 3.34
7 4.7 Éféso 6.12Geé piténede Padué, ke geé cuwode *Caatana, ke e bo cela nge ité kowé. 8 4.8 Ésaïe 1.16; Zakari 1.3; Malachie 3.7Geé piâmwonu Padué, be e bo piâbé mwonukewé. Geé puu ni iwé, wogewé na ta ni huô tewé. Geé pwo me wâé ni pwonimewé, be lépwo apulie na time geé uce cumang [ne ko a bwo piténedeeng dewé].
9 Geé pininim [ke bitekewé nge céii Padué]! Ke me a bwo piap tewé, me a bwo pituume tewé, ke me taatééhi ko a piwahin, ke ni pwoé. 10 4.10 Job 5.11; 1 Pétéru 5.6Geé pipwoiipikewé ne ânebuhe Padaame, ke e bo nekewé da.
Go nemwo tauti pa béém
11 Go nemwo cihe me ta ne ko ni béém, ke go nemwo tautilé! Be wo pana e wonaa, ke e cihe me ta ne ko ni patén, ke e tauti ni patén. Kehe time uce wogo na me go tauti ni patén, kehe me go ténedehi‡4.11 Dernière phrase—Grek: Hemepie go tauti ni patén, ke time uce wogo na go piténedehi, kehe wogo pa atautinaado.! 12 4.12 Roma 2.1, 14.4Te céiu pana e ne ni patén ke pa atauti nen, ke wo Padué. Ke te weeng cehi pana jan ne kon me e *celuimi ni apulie, ke me e pwo me lé patieden. Kehe wogo, ke woo, me go tauti pa béém?
Paténe lépwona pwo delé
Geé pwo me piwahin gewé ne ko Padué
13 4.13 Luka 12.18−20Geé téne, wogewé lépwona geé pii pie: «É jenaa ai é meé, ke genye bo â ha a pwomwo ubwo, ke genye o mulie lang he celi céiu jo. Ke genye o pwo ce bwopwonen, beme pwo ce mwani tenye.» 14 4.14 Psaume 39.6,12; Proverbes 27.1Kehe time geé uce temehi aceli e bo tuie meé! Be he ade a mulihewé? Geé pwohewii a caamele na e tuie ju é ha a céiu benaamwon, ke caa te tieden mwo. 15 Ke me geé o pii pie: «Hemepie te nime Padué, ke genye o mulie, ke genye bo pwo ani, ai ani.» 16 Ke wogewé, ke geé pipii dewé ne he ni picibehede tewé. Kehe a naado na time uce wâé [te Padué]. 17 4.17 Luka 12.47Be wo pana e temehi ana wâé ke e pwo, ke me time e uce pwo, ke e pwo ana ta.

- Cang
- <
- 4
- >

4:1 4.1 Roma 7.23

4:4 4.4 Roma 8.7; 1 Ioane 2.15

*4:5 4.5 Caa te tii ne he ni tii iitihi—Wieli e niimihi Exode 20.5; 34.14; Deutéronome 4.24; Zakari 8.2.

†4:5 4.5 E ne konye a Jenen Iitihi ten, na te junihe eânimen den—ai A Jenen Iitihi, ke e pwobwonihi a tapi me a pitaaba tenye, ai Te junihe nime Padué ko ni pwonimenye na e ne konye, ai A pwonimenye…ke e te cuwo ko nimen ko ni naado, ke e te cuwo ko pitaaba.

4:6 4.6 Proverbes 3.34; 1 Pétéru 5.5

4:7 4.7 Éféso 6.12

4:8 4.8 Ésaïe 1.16; Zakari 1.3; Malachie 3.7

4:10 4.10 Job 5.11; 1 Pétéru 5.6

‡4:11 4.11 Dernière phrase—Grek: Hemepie go tauti ni patén, ke time uce wogo na go piténedehi, kehe wogo pa atautinaado.

4:12 4.12 Roma 2.1, 14.4

4:13 4.13 Luka 12.18−20

4:14 4.14 Psaume 39.6,12; Proverbes 27.1

4:17 4.17 Luka 12.47

© 2017-2018 WBT