- Roma
- <
- 6
- >

a mulihenye na mwo coho
6
(Pwahamii tii: 6―9)
Me puukenye, ke nye mulie cemwo me Kériso
1 Ade aceli genye o pii? Kona genye o mwo tee cuwo ko pwo nina ta, beme wo Padué, ke me e bo habwii tenye a *pipwoééhe tice ja kon den? 2 Ûhu! Genye nemwo pwo nina wonaa! Be caa te tice junuu a Ta ne konye*6.2 Caa te tice junuu a Ta ne konye—Grek: Genye mele ne ko a Ta.. Ke é ko ade na nye mwo te cuwo ko pwo ana ta?
3-4 6.3 Galat 3.27 6.4 Kolosé 2.12Be geé caa te temehi ehi pie, é mu ko a bwo puukenye ko a tabe, ke caa céiu genye me Kériso Iésu. A bwopiinen pie, he li puukenye, ke pwohewiin heme nye mele, ke neduwokenye me weeng. Kehe icehi ana ubwo *a wâé te Padué Caa, me a junuun. Be e pamulipi Kériso mu ha amele, ke o wogenye mwo, ke nye o mulie ha a mulie na mwo coho.
A mulihenye me de Padué
5 Be caa céiu genye me weeng ko a bwo mele tenye. Ke o te céiu genye mwo me weeng ne ha a mulie cemwo tenye mu ha amele. 6 6.6 Galat 5.24Wâé heme geé temehi ehi jenaa pie: A mulihenye ânebun, ke e caa mele ne ko a *kuricé me Kériso. Ke e caa pwo me tieden a junuu a Ta†6.6 A Ta—Péché. Omehi note ko Roma 5.12., na e mu he ni pwonimenye. Ke caa time genye uce ni *apenem tice ja kon de a Ta. 7 Be wo pana e mele, ke caa tuwoeng koja a junuu a Ta.
8 Heme nye mele me Kériso, ke genye céihi mwo pie, nye o mulie cemwo me weeng. 9 Be nye caa temehi pie, é he e mulie cemwo mu ha amele wo Kériso, ke time e bo uce mele mwo. Be a mele, ke caa tice niihen ne kon. 10 Be é he e mele wo Kériso, ke e caa pé a junuu a Ta‡6.10 E caa pé a junuu a Ta—Grek: E mele ne ko a Ta., dieli mwo. Ke é jenaa, ke e mulie ha a mulihen me de Padué.
11 6.11 2 Korénit 5.15; Galat 2.19Ke wogewé mwo, ke wâé heme geé temehi pie, pwohewiin heme geé caa mele, ke caa tice junuu a mele ne kowé. Ke geé mulie me de Padué, be caa céiu gewé me Kériso Iésu.
12 6.12 Genèse 4.7Ke wâé heme geé mulie pwohewiin heme te tice junuu a Ta ne he ni ééwé na e bo mele ha ace céiu tan. Ke geé nemwo piténedehi nina te nimewé kon na ta. 13 6.13 Roma 12.1Geé nemwo ne ce béé duaan ne ko ni ééwé me bépwo na a Ta. Kehe geé pinekewé te Padué, beme geé pipwoeabwé ten, be wogewé ni apulie na geé caa mulie cemwo mu ha amele. 14 6.14 1 Ioane 3.6Be caa time uce ni patén nina lé pihuôkewé, kehe caa te a pipwoééhe tice ja kon de Padué. É mu ko anaa, ke geé nemwo pwo me e pihuôkewé na a Ta.
Wogenye ni eabwé te Padué
15 Genye nemwo pii pie: «Genye pwo ana ta, be e pihuôkenye na a pipwoééhe tice ja kon de Padué, kehe caa time uce ni patén!» 16 6.16 Ioane 8.34; 2 Pétéru 2.19Ûhu! Kona time geé uce temehi pie, hemepie geé pinekewé te pace céiu apulie, beme geé apenem tice ja kon den, ke te weeng na geé piténedeeng. Hemepie geé pipwoeabwé te a Ta, ai hemepie geé pipwoeabwé te Padué. Mepie geé piténedehi a Ta, ke geé o mele, ke me geé piténede Padué, ke e o pwo me wogewé ni apulie na geé *mwomwon ne he pwahamiin.
17 Nye tai pipwo-olé te Padué henye. Be é ânebun, ke geé pipwoeabwé te a Ta. Ke é jenaa ni, ke geé caa piténedehi ni pwooti na geé hegi he ni ju pwonimewé. 18 Ke é jenaa ni, ke caa tuwokewé koja a Ta. Ke geé caa pipwoeabwé te [Padué, beme geé pwo] ana mwomwon, ke wâé.
19 É te temehi pie, te junihe pwocoon ne kowé, me geé temehi ehi. A watihen me é pwo-ocine ko a mulihenye ati he ni tan§6.19 1re & 2e phrases—Grek: É cihe ha a bwomu tenye ni apulie, wonaa mu ko a bwo tice niihewé ne ha a éé apulie.. Ânebun, ke pwohewiin heme wogewé ni apenem tice ja kon de a Ta. Ke geé patupwo ati ni ééwé, beme geé mulie ha a mulie na ta, ke mwiihi. Ke é jenaa ni, ke geé caa penem [de Padué]. Ke wâé heme geé patupwo ati ni ééwé, beme geé pipwoeabwé ten, ke me geé pwo ana wâé. Ke geé pipwocilekewé, [beme wâé ten gewé].
20 É he geé pipwoeabwé te a Ta, ke time geé uce picuwokowé me geé âcehi ni pihuô te Padué*6.20 Ni pihuô te Padué—Grek: Nina mwomwon.. 21 He ade ace utehe a penem dewé? Tanim gewé heme geé niimihi jenaa ni! Be ni naado naa, ke e pébé a mele.
22 É jenaa ni, ke caa tuwokewé koja a Ta, ke geé caa â pipwoeabwé te Padué. Ke a utehe a penem dewé, ke me wâé te Padué a mulihewé. Ke é mu ko anaa, ke e mu kowé a *mulie dieli mwo, ne pele Padué. 23 6.23 Roma 5.12,15Be a cuhi a Ta, ke a mele. Kehe wo Padué, ke e te ju ne tenye me tice ja ko a mulie dieli mwo, na e pwaadeniin bé wo Kériso Iésu, Padaame henye.

- Roma
- <
- 6
- >

*6:2 6.2 Caa te tice junuu a Ta ne konye—Grek: Genye mele ne ko a Ta.

6:3-4 6.3 Galat 3.27

6:3-4 6.4 Kolosé 2.12

6:6 6.6 Galat 5.24

†6:6 6.6 A Ta—Péché. Omehi note ko Roma 5.12.

‡6:10 6.10 E caa pé a junuu a Ta—Grek: E mele ne ko a Ta.

6:11 6.11 2 Korénit 5.15; Galat 2.19

6:12 6.12 Genèse 4.7

6:13 6.13 Roma 12.1

6:14 6.14 1 Ioane 3.6

6:16 6.16 Ioane 8.34; 2 Pétéru 2.19

§6:19 6.19 1re & 2e phrases—Grek: É cihe ha a bwomu tenye ni apulie, wonaa mu ko a bwo tice niihewé ne ha a éé apulie.

*6:20 6.20 Ni pihuô te Padué—Grek: Nina mwomwon.

6:23 6.23 Roma 5.12,15

© 2017-2018 WBT