- 1 Korénit
- <
- 11
- >

11
1 11.1 1 Korénit 4.16Geé pipwohewiiéo, pwohewiin he é pipwohewii Kériso.
a huô tenye heme nye pwoiitihi ibu
(Pwahamii tii: 11―14)
A bwo tawii puninye
2 É pipii dewé, be geé mwo teko piniimiéo ati ne he ni naado, ke é ko a bwo âcehi ne ni cémun na é ne tewé*11.2 Te pétaapwo pi-ité ni bwomu, he ni amu he ni pétaapwo benaamwon. É ha a benaamwon de Paulo, ke time uce wâé, heme bwali ni apuni pa aiu, ke time uce wâé me tali me tice iwo a puni ê toomwo. Be wâé heme pwoiipihi a bwomu tenye, âcehi ni bwomu telé me denye, ke me time uce tanahi lépwo béénye.. 3 11.3 Genèse 3.16; Éféso 5.23Kehe nimung me geé temehi pie, pa apihuô†11.3―11.10 Pa apihuô; A pihuô—Grek: A punin. A bwopiine mwo a pihuô, pwohewiin heme a puninye, ke pa apihuô te a éé apulie. te ati ni apulie, ke wo Kériso; ke pa apihuô te ê toomwo, ke wo pa aiu hen; ke pa apihuô te Kériso, ke wo Padué.
4 É heme geé pwotapitihi, ke wo pana e pwoiitihi, me pana e cihe ne he nii Padué heme pwo a boon, ke time e uce pipaunu Kériso, pa apihuô ten.
5 Ke tai ni toomwo na lé pwoiitihi heme geé pwotapitihi, ai nina lé cihe ne he nii Padué, heme tice boolé, ke time lé uce pipaunu pa apihuô telé; ke piwien ne ko ê toomwo na e tali me tice iwo a punin. 6 É hemepie ê toomwo, ke me te tice boon, ke me e tali me tice iwo a punin! Ke mepie tanim‡11.5,6 Mepie tanim ne ko ê toomwo—Wo lépwo Juif ânebun, ke lé tali a puni ê toomwo, heme e pwo ni huô na ta. Tali mwo ni apuni ni toomwo pwopwaaden. ne ko ê toomwo, me e tali me tice iwo a punin, ke wâé heme e ne ace bétawii na a punin.
7 11.7 Genèse 1.26−27Be pa aiu, ke me time e uce tawii a punin§11.7 Me time uce tawii a punin—ai Time uce cuwokon me e tawii a punin.. Be weeng, ke a déme *a wâé te Padué*11.7 A déme a wâé te Padué—E caa ne pa apulie wo Padué, beme e pwohewiieng, weeng Padué.; kehe ê toomwo, ke ê wâé te pa aiu. 8 11.8−9 Genèse 2.18−23Be time e uce tabuhi pa aiu wo Padué mu ko a éé ê toomwo, kehe e tabuhi ê toomwo mu ko a éé pa aiu. 9 Ke time e uce tabuhi pa aiu me de ê toomwo, kehe e tabuhi ê toomwo me de pa aiu.
10 É mu ko anaa, na ê toomwo, ke me tawii a punin: a ine a pihuô† na e mu haahin, mu ko ni *âcélo†11.10 A ine a pihuô na e mu haahin mu ko ni âcélo—Time uce pwéélang ko a bwopiinen. Weengi ni béé bwo niimihi nen de lépwo béé dotéén ko a Tii Iitihi: • Ê toomwo, ke e habwii te ni âcélo pie, pwo mwomwon den, beme e pwoiitihi me pipépwooti ne he nii Padué. Ke a mwomwon naa, ke e âbé mu ko Padué. Ai, • E habwii te ni âcélo pie, e paciiti pa aiu hen. Ai, • E pipwopain koja lépwo âcélo te Caatana (ni duéé), he e mwo ko pwoiitihi. Ai, • O pwojunuun koja ni duéé, beme e piwéden kojalé..
11 Kehe é ne he Padaame, ke te tie ê toomwo heme te tie pa aiu; ke te tie pa aiu heme te tie ê toomwo. 12 Be pwohewii ne ko ê toomwo, e tabuhieng mu ko pa aiu, ke wonaa ne ko pa aiu, e âbeele ne pwo bwohemwo mu ko ê toomwo. Ke tai ni naado, ke tai âbé mu ko Padué.
13 Geé pitauti pie, he te wâé me ê toomwo, ke me e pwoiitihi te Padué heme time e uce tawii a punin. 14 He time e uce picaa na a bwomu‡11.14 Bwomu—Grek: La nature. Wieli a bwopiine ani pie a bwomu te ni apulie. pie, tanim heme pa aiu, ke e pwo me bwali ni apunin? 15 Ke hemepie ê toomwo, ke me bwali ni apunin, ke a pipwowâé, be ni apun, ke e ne beme a bétawii na a punin. 16 Ke hemepie pwo paceli muhi ten ko a bwomunen naa, kehe wogeme, ke te cemang ne kome§11.16 Cemang ne kome—ai Cemang ne kong., me ni acéihi ne ko Padué.
A wiinaado te Padaame
17 Hemepie é ko cihe tewé jenaa, ke time é uce piwâékewé. Be ni pitihi tewé, na me wâé ne kowé, ke geé pipwotahi ne kowé.
18 11.18 1 Korénit 1.10−12Be a bécéiuhen, ke é téne pie, é heme geé pwotapitihi, ke pwo celi piehadeniiwé, ke é mwomwohi pie a juuju. 19 Be wâé mwo hemepie pwo celi piehadeniiwé, be me wonaa, ke me nye alihi mu hadeniiwé, lépwona lé te pieabwé te Padué.
20 É heme geé pwotapitihi, ke time uce a wiinaado te Padaame*11.20 Wiinaado te Padaame—Ne pele ni bécéiuhe acéihi ne ko Iésu, ke te tice Caanilo (Sainte-Cène, Eucharistie) pwohewiikenye. Lé te wiinaado pwohewii a bwo wiinaado tenye ati he ni tan. ana geé pé. 21 Be é heme geé pwowiinaado, ke geé wele, ke wo pa céiu, ke menen, ke wo pa céiu, ke e te junihe ûdu. 22 Te tice pomwa tewé me geé pwowiinaado me ûdu? Ai geé tééti a puapulie te Padué, ke geé pwo me tanim lépwona te tice delé? He me é pii tewé pie woté? Me é piwâékewé? Ûhu! É ne ha a bwomunen naa, ke time é uce piwâékewé.
Âne a wiinaado te Padaame
23 Be woéo, ke é hegi mu ko Padaame, ke é pacémunikewé kon pie: É ha a bwén na icueng hen, ke e pé a pwoloa wo Padaame Iésu.
24 11.24−25 Mataio 26.26−28; Maréko 14.22−24; Luka 22.19−20Ke e pipwo-olé te Padué, ke e ebii, ke e pii pie: «Ani, ke a ééng na me a dewé. Geé pwo ani beme geé pipaniimiéo.»
25 11.25 Exode 24.6−8; Ébéru 8.8−13Ke é alecehe a wiinaado, ke e pé a mwoûdu ko tabe megele, ke e pii pie: «A mwoûdu ce, ke a inenaado ko a *piapwo na mwo coho, na e pwo wo Padué, ko a cewéhung. [Be o wonaa a bwo ne na a péém ne ha awiemewé me weeng.] É téteda heme geé ûdu, ke geé pwo beme geé pipaniimiéo.»
26 Be é téteda heme geé eni a pwoloa ce, ke me geé ûdu ha a mwoûdu, ke geé patemehi a bwo mele te Padaame die ko a bwo mwojuia ten.
Pininim
27 11.27 Ébéru 10.29É mu ko anaa, ke wo pana e eni a pwoloa te Padaame, ai e ûdu ha a mwoûdu ten, heme time e uce pipwoiipieng, ke e pwotahi ne ko a éé Padaame ke a cewéhen. 28 Geé muko pétaapwo pininim ânebuhe a bwo wiinaado me ûdu. 29 Be wo pana e eni a pwoloa ke e ûdu ha a mwoûdu, heme time e uce temehi a éé Padaame†11.29 Time e uce temehi a éé Padaame—Alo ni bwopiinen: Ai, Time e uce temehi pie, céiu jélé me ni acéihi béén na lé wiinaado me ûdu, be céiu a éé apulie, a éé Kériso. Ai wieli, Time e uce temehi pie ana e ûdu me wii, ke {a ine} a éé Kériso me a cewéhen, he e mele me denye; ke a naado na te junihe iitihi., ke wo panaa, ke e te pébé a tautinaado ne kon.
30 É mu ko anaa, ke hiwon nina tice niihelé, ke cunu jélé mu hadeniiwé, ke hiwon nina lé mele. 31 Ke mepie genye te pitauti ni bwomu tenye, ke time e o uce tautikenye wo Padué. 32 11.32 Ébéru 12.5−6Ke heme e tautikenye ke e pwo me genye mwomwon wo Padaame, beme time nye uce pwocuhinaado me ni apulie pwo a bwohemwo.
33 Ke anaa, wogewé lépwo bééng, é heme geé pitapitikewé beme geé pwowiinaado, ke geé piucéikewé. 34 Ke mepie mene pace céiu, ke e pwowiinaado ne pelen, be heme geé pitapitikewé, ke me time e uce tautikewé wo Padué.
É ne ko ni béé naado, ke é bo pii hemepie é âdé pelewé.

- 1 Korénit
- <
- 11
- >

11:1 11.1 1 Korénit 4.16

*11:2 11.2 Te pétaapwo pi-ité ni bwomu, he ni amu he ni pétaapwo benaamwon. É ha a benaamwon de Paulo, ke time uce wâé, heme bwali ni apuni pa aiu, ke time uce wâé me tali me tice iwo a puni ê toomwo. Be wâé heme pwoiipihi a bwomu tenye, âcehi ni bwomu telé me denye, ke me time uce tanahi lépwo béénye.

11:3 11.3 Genèse 3.16; Éféso 5.23

†11:3 11.3―11.10 Pa apihuô; A pihuô—Grek: A punin. A bwopiine mwo a pihuô, pwohewiin heme a puninye, ke pa apihuô te a éé apulie.

‡11:6 11.5,6 Mepie tanim ne ko ê toomwo—Wo lépwo Juif ânebun, ke lé tali a puni ê toomwo, heme e pwo ni huô na ta. Tali mwo ni apuni ni toomwo pwopwaaden.

11:7 11.7 Genèse 1.26−27

§11:7 11.7 Me time uce tawii a punin—ai Time uce cuwokon me e tawii a punin.

*11:7 11.7 A déme a wâé te Padué—E caa ne pa apulie wo Padué, beme e pwohewiieng, weeng Padué.

11:8 11.8−9 Genèse 2.18−23

†11:10 11.10 A ine a pihuô na e mu haahin mu ko ni âcélo—Time uce pwéélang ko a bwopiinen. Weengi ni béé bwo niimihi nen de lépwo béé dotéén ko a Tii Iitihi: • Ê toomwo, ke e habwii te ni âcélo pie, pwo mwomwon den, beme e pwoiitihi me pipépwooti ne he nii Padué. Ke a mwomwon naa, ke e âbé mu ko Padué. Ai, • E habwii te ni âcélo pie, e paciiti pa aiu hen. Ai, • E pipwopain koja lépwo âcélo te Caatana (ni duéé), he e mwo ko pwoiitihi. Ai, • O pwojunuun koja ni duéé, beme e piwéden kojalé.

‡11:14 11.14 Bwomu—Grek: La nature. Wieli a bwopiine ani pie a bwomu te ni apulie.

§11:16 11.16 Cemang ne kome—ai Cemang ne kong.

11:18 11.18 1 Korénit 1.10−12

*11:20 11.20 Wiinaado te Padaame—Ne pele ni bécéiuhe acéihi ne ko Iésu, ke te tice Caanilo (Sainte-Cène, Eucharistie) pwohewiikenye. Lé te wiinaado pwohewii a bwo wiinaado tenye ati he ni tan.

11:24 11.24−25 Mataio 26.26−28; Maréko 14.22−24; Luka 22.19−20

11:25 11.25 Exode 24.6−8; Ébéru 8.8−13

11:27 11.27 Ébéru 10.29

†11:29 11.29 Time e uce temehi a éé Padaame—Alo ni bwopiinen: Ai, Time e uce temehi pie, céiu jélé me ni acéihi béén na lé wiinaado me ûdu, be céiu a éé apulie, a éé Kériso. Ai wieli, Time e uce temehi pie ana e ûdu me wii, ke {a ine} a éé Kériso me a cewéhen, he e mele me denye; ke a naado na te junihe iitihi.

11:32 11.32 Ébéru 12.5−6

© 2017-2018 WBT