- Pii Beetihi
- <
- 19
- >

19
Nyebi ko piwéden ne he miiden
1 É alecehe ni naado naa, ke é téne a éénaado na pwohewii ni pwocihe te nina te junihe hiwon jélé, ne jeda he miiden. Lé toii da pie:
«Pwonyebi pipaunu Padaame!
Be e caa celuimikenye!
A den a wâé me a pipwojunuun!
2 19.2 Deutéronome 32.43; Pii Beetihi 6.10Juuju ke mwomwon
ni tautinaado ten.
E pwocuhinaado
te ê toomwo pwopwaaden
na e pwo me alili a bwohemwo,
ko ni huô ten na ta.
Ke e pwocuhinaado ten wo Padué,
be e taunu ni eabwé ten!»
3 Ke lé toii daamwo ne nina te junihe hiwon jélé pie:
«Pwonyebi pipaunu Padué!
Be tee taa dieli mwo a muu a miû
na e cini a pwomwo ubwo!»
4 Ke wo lépwo 24 ukéiu, me ni âcélo na paa jélé na lé pwohewii ni wota, ke lé miibule, ke tidihi jililé he pwahamii Padué ne pwo a atebwo he daame ten, ke lé toii da pie: «Amen! Pwonyebi pipaunu Padaame!» 5 Pwo a pwocihe, na e âbé mu pwo a atebwo he daame, na e pii pie:
«Pwonyebi pipaunu Padué,
wogewé ati ni eabwé ten,
na geé pipaciitieng,
me céihi ne kon,
na ubwo gewé ke wahin gewé!»
E piaten wo pa Nahi Muto
6 19.6 Pii Beetihi 14.2Ke é téne a éénaado na pwohewii ni pwocihe te ce apulie celi te junihe hiwon jélé. Te junihe ubwo a tihin, pwohewii a éé a tabe pwobwaatéép*19.6 Pwohewii a éé a tabe pwobwaatéép—ai Pwohewii ni jié na junihe ubwo., me a pwohuu te a tikekele heme e huu me ubwo, he lé ko pii pie:
«Aléluia! Aléluia!
E pihuô wo Padué,
Padaame henye!
Te junihe pwo niihen
ne ko ati ni naado!
7 19.7−8 Ésaïe 61.10; Pii Beetihi 21.2Genye tai pipwodéén
me pituume,
ke genye pipaunueng!
Be, é jenaa, ke e piaten
wo pa *Nahi Muto.
Ke e pipwopweeng
ê toomwo na e pipégalieng
me ê mwoden.
8 Caa ne ten a epwénen,
na a mwaanu elélowo
na pwomelaan,
na tice alili hen.»
A mwaanu elélowo, ke ni penem na wâé, na lé muko pwo ne ni apulie te Padué.
9 19.9 Mataio 22.2−3Ke e pii tong wo pali *âcélo pie: «Go tii pie: “*Adéi nina todelé ne ko a piwiinaado ko piaten de pa Nahi Muto.”»
Ke e pii mwo pie: «Juuju ni pwooti naa, be ni pwooti te Padué.»
10 19.10 Apostolo 10.25,26; Pii Beetihi 22.8−9Ke é tidihi jiling he pwahamii pali âcélo beme é pipaunueng. Ke e pii tong pie: «Ûhu! Go nemwo wonaa, be wogenyu, ke tai lupwo eabwé te Padué, pwohewii ni béénye na lé *pajuujuhi pie, woélé ni apulie te Iésu†19.10 Na lé pajuujuhi… ai Nina lé te cumang ha a juuju, na e habwii wo Iésu.. Te wo Padué cehi na me go pipaunueng. Éa, ati lépwona lé pajuuju Iésu, ke e mu kolé a *Jenen Iitihi na e mu ko lépwo péroféta, ke e ne me lé patemehi a pwooti te Padué‡19.10 Dernière phrase—ai A juuju na e habwii wo Iésu, ke a juuju na e pamwoiu lépwo péroféta, beme lé pipatemehieng..»
pwonehi a bwohemwo: @ 7 naado na e alihi wo Ioane &lt;η&gt;
(Pwahamii tii: 19.11―21.8)
1 &lt;η&gt; Pa atebwo pwo a haricaan pwojo
11 19.11 Psaume 96.13; Ésaïe 11.4; Pii Beetihi 1.5, 6.2É alecehen, ke é alihi a miiden he tehi, ke é alihi a haricaan na pwojo. Ke pwo pa apulie na e tebwo pwon, na pii kon pie ‘Mwomwon ke Juuju’. Be mwomwon ke juuju a bwo tauti ne ni apulie ten. Ke e tauti ke e pwopa ko a mwomwon. 12 19.12 Daniel 10.6; Pii Beetihi 1.14, 2.17Ni naamiin, ke pwohewii ni duwele miû, ke hiwon ni kuron pwo punin. Pwo a nii apulie na tii ne kon, na te tice pace apulie celi e temehi. Te weeng cehi na e te temehi. 13 19.13 Ésaïe 63.1−3; Ioane 1.1,14Ke e cuwohe a epwén na timi ko cewéle. Ke a niin pie: ‘Pwooti te Padué’.
14 Lé âcéin ne ni mwocoda he miiden, pwo ni haricaan na pwojo. Ke te ju elélowo ni epwénelé, ke te ju pwojo ehi.
15 19.15 Psaume 2.9; Pii Beetihi 1.16, 14.20E wie pwon a teua na te junihe ânyee, beme pwocuhinaado te ni bele. Ke e bo pihuô me mwoiu ko a bwaja toki. Ke e bo caagetilé pwohewii a bwo caageti ne ni ace tabe megele. Weengaa a pwo-okéé ko Padué, na te junihe pwojunuun. 16 19.16 Pii Beetihi 17.14Ke é pwo a epwénen, ke é pwo a pan§19.16 É pwo a epwénen, ke é pwo a pan (cuisse)—Wieli é pwo a epwén na tawii lupwo pan., ke tii ne pwon pie:
Pa Apihuô te ni apihuô,
ke e Daame he ni daame.
2 &lt;η&gt; A meni bwaaoléé me a pa
17 19.17 Ézékiel 39.17−20Ke é ali pa âcélo, na e cuwo ha a téale. Ke e ko toii da céii ni meni bwaaoléé, na lé ko téé ko miiden pie: «Geé âbé ne ko a piwiinaado ubwo na e piwâamihi wo Padué me dewé. 18 Geé âbé, beme geé wii a mehi ni daame, ke a mehi ni caa te coda, ke a mehi nina pwo niihelé, ke a mehi ni haricaan, me nina lé tebwo pwon. Geé wii a mehi ni apulie ati: ni *apenem tice ja kon me nina time uce ni apenem tice ja kon; ni apulie na piubwo jélé me nina piwahin jélé.»
3 &lt;η&gt; Imwi pa iténaado me pa péroféta agele
19 Ke é ali pa iténaado me ni daame pwo bwohemwo, he lé ko pitapitihi ni mwocoda telé, beme lé pipwopa ne ko pali e tebwo pwo ali haricaan pwojo, me a mwocoda ten.
20 19.20 Pii Beetihi 13.12−17, 20.10Ke imwi pali iténaado me pali péroféta agele. Weeng kuti pali e pwo li *pipwojunuun me de pali iténaado, beme e pipwohuô te li apulie, li lé hegi a ine pali iténaado, ke lé pipaunuhi a démen.
Ke lé tahilu ne ha a jié miû, he lu mwo teko mulie, beme e cinilu na a dep na éle. 21 Ke tai taunu ati lépwoli apwopa telu, ko ali teua li e wie mu pwo pali e tebwo pwo ali haricaan pwojo. Ke ni bwaaoléé, ke lé tai wii, ke pwoluu jélé ko ni mehi li apulie.

- Pii Beetihi
- <
- 19
- >

19:2 19.2 Deutéronome 32.43; Pii Beetihi 6.10

19:6 19.6 Pii Beetihi 14.2

*19:6 19.6 Pwohewii a éé a tabe pwobwaatéép—ai Pwohewii ni jié na junihe ubwo.

19:7 19.7−8 Ésaïe 61.10; Pii Beetihi 21.2

19:9 19.9 Mataio 22.2−3

19:10 19.10 Apostolo 10.25,26; Pii Beetihi 22.8−9

†19:10 19.10 Na lé pajuujuhi… ai Nina lé te cumang ha a juuju, na e habwii wo Iésu.

‡19:10 19.10 Dernière phrase—ai A juuju na e habwii wo Iésu, ke a juuju na e pamwoiu lépwo péroféta, beme lé pipatemehieng.

19:11 19.11 Psaume 96.13; Ésaïe 11.4; Pii Beetihi 1.5, 6.2

19:12 19.12 Daniel 10.6; Pii Beetihi 1.14, 2.17

19:13 19.13 Ésaïe 63.1−3; Ioane 1.1,14

19:15 19.15 Psaume 2.9; Pii Beetihi 1.16, 14.20

19:16 19.16 Pii Beetihi 17.14

§19:16 19.16 É pwo a epwénen, ke é pwo a pan (cuisse)—Wieli é pwo a epwén na tawii lupwo pan.

19:17 19.17 Ézékiel 39.17−20

19:20 19.20 Pii Beetihi 13.12−17, 20.10

© 2017-2018 WBT