- 2 Tésalonik
- <
- 3
- >

3
Geé pwoiitihi me deme
1 Ke wogewé ni bééme, ke geé pwoiitihi me deme, geé ilehi pie me a pwooti te Padaame, ke me epin ko ân, ke me lé pipaunuhi pwohewii ne pelewé. 2 Geé pwoiitihi mwo, beme e wéikeme koja lépwona ta ni pwonimelé. Be hiwon nina time lé uce céihi ne ko Padué.
3 Kehe wo Padaame, ke e te mu ha a bwo mu ten, ke e bo pwo me pwo niihewé, ke e bo wéikewé ne ko *Caatana, pana ta nang. 4 3.4 2 Korénit 7.16; Galat 5.10Geme céihi ne ko Padué ne ha a bwomu tewé, be geé pwo nina geme pii tewé, ke geé bo tee pwo mwo ce béén.
5 Ke me wo Padaame, ke me e pwo me ni pwonimewé, ke me eânimewé te Padué, ke geé bo *ucéihi ne ha a céihi na e âbé mu Kériso.
Geé penem pwohewiikeme!
6 3.6 Roma 16.17Geme ilekewé, ni bééme, ne he nii Padaame Iésu Kériso pie, me geé mu ité koja lépwo acéihi béénye na lé pwoemaan, ke time lé uce âcehi ni cémun na lé hegi mu kome. 7 3.7 Filipi 3.17Wogewé, ke geé te temehi a bwopwonen me geé pipwohewiikeme, be time geme uce pipwohauli ne pelewé. 8 3.8 1 Tésalonik 2.9Ke time geme uce ju wiinaado heme tice cuhin pele pace céiu apulie; kehe geme penem, ke binyi ke mwaale geme, bwén ke pwang, beme time geme uce ne mwo huîiwé ace âneule.
9 3.9 1 Korénit 9.4; 1 Tésalonik 1.6Time uce a bwopiinen pie tice mwomwon deme, kehe nimeme me geme habwii tewé a bwomunen na me geé pipwohewiin. 10 É he geme mwo mu pelewé, ke geme pii tewé pie: Hemepie wo pace céiu, ke me te muhi ten me e penem, ke wâé heme time e uce wiinaado!
11 3.11 1 Timoté 5.13Geme téne pie pwo lépwoce béén mu hadeniiwé celi lé mulie ne ha a pihauli: Time lé uce penem, kehe lé gaale he nina e piehadenii ni béén. 12 3.12 1 Tésalonik 4.11Ke ni apulie naa, ke geme pihuôlé, ke geme pamwoiulé ko Padaame Iésu Kériso, pie me lé penem ehi, beme lé wiinaado.
Geé tee pwo ana wâé
13 3.13 Galat 6.9Kehe é ne ko wogewé lépwo bééme ne he Iésu, geé nemwo pwo me emaan gewé, me geé pwo ana wâé. 14 Hemepie pwo paceli time e uce piténedehi ana geme pii ne ha a tii ce, ke geé nemwo âcéin ne he nina e pwo*3.14 Geé nemwo âcéin… Grek: Geé nemwo pabéélé., beme tanim nang. 15 3.15 1 Tésalonik 5.14Geé nemwo pééeng me pwohewii paceli e téétikenye, kehe geé paciheeng pwohewii pa acéihi.
Bépinelé
16 Ke me wo Padaame he a péém, ke me e ne tewé a péém ati he ni benaamwon! Ke wo Padaame, ke me e mu pelewé ati!
17 Woéo Paulo, na é pé ali bépwotii, beme é panebwénihi ali tii. Be é te wonaa, ko ati ni tii tong, beme é habwii pie te woéo na é tii.
18 Ke me e mu pelewé ati a *pipwoééhe tice ja kon de Padaame Iésu Kériso.
Adéikewé!

- 2 Tésalonik
- <
- 3
- >

3:4 3.4 2 Korénit 7.16; Galat 5.10

3:6 3.6 Roma 16.17

3:7 3.7 Filipi 3.17

3:8 3.8 1 Tésalonik 2.9

3:9 3.9 1 Korénit 9.4; 1 Tésalonik 1.6

3:11 3.11 1 Timoté 5.13

3:12 3.12 1 Tésalonik 4.11

3:13 3.13 Galat 6.9

*3:14 3.14 Geé nemwo âcéin… Grek: Geé nemwo pabéélé.

3:15 3.15 1 Tésalonik 5.14

© 2017-2018 WBT