- Filipi
- <
- 4
- >

4
Ni béé pihuô te Paulo
1 4.1 1 Tésalonik 2.19−20Lépwo ju bééng, nihe nimung me é alikewé mwo. Be é te nihe pipwodéén kowé, be wogewé lépwo acehi ni penem dong*4.1 Wogewé lépwo acehi ni penem dong—Grek: Wogewé a kuron dong.. Kehe é ilehi kojakewé pie, geé te cumang ne ko Padué.
2 Wogeu, [lu ewa toomwo] wo Évodi me Sintike, é ilehi kojakeu me mwoiu pie, geu piténekeu me céiu geu ne ko Padaame.
3 4.3 Luka 10.20Ke é ileko, go pa ju bééng ko penem†4.3 Pa ju bééng ko penem—Wo Paulo, ke e pacihe pa céiu béén ko penem, kehe time e uce pii a niin. pie, go picani telu. Be te junihe binyi a bwo penem deme me woilu, me piân a Pwooti Wâé; a penem na geme pwo, me Klément, me lépwo béén. Ke wo Padué, ke e caa tii ni niilé, ne ha a tii ko ni apulie na lé bo hegi kojaeng *a ju mulip dieli mwo‡4.3 Tii ko ni apulie na lé bo hegi…a ju mulip dieli mwo—Grek: Tii ko a mulip. Omehi mwo Pii Beetihi 3.5..
Geé tee pipwodéén taaci
4 Geé te cuwo ko pipwodéén, he geé te mu ko Padaame. Éa, é te pii mwo pie, wâé heme geé tee pipwodéén!
5 4.5 Ébéru 10.25; Cang 5.8−9Ke wâé heme bwala gewé ne ko ati ni apulie. Be e o caa mwojuia cemwo wo Padaame. 6 4.6 Mataio 6.25−34; Kolosé 4.2Geé nemwo gia ko ni naado, kehe geé pwoiitihi da céii Padué, me geé ilehi kojaeng ce naado celi tieden kojakewé. Ke geé cuwo ko pwo-olé ten. 7 4.7 Ésaïe 26.3; Ioane 14.27; Kolosé 3.15Ke a péém na e âbé mu ko Padué, ke e bo wéihi ni pwonimewé me ni bwo niimihinaado tewé, na e he Kériso Iésu. Ke a péém naa, ke te junihe wédenihi a bwo niimihinaado tenye, [lépwo apulie].
Geé tee mu ko ana wâé
8 É panebwénihi a bwo niimihinaado tong ne éni, wogewé lépwo acéihi bééng: Wâé heme geé nenimewé ne ko nini:
Nina wâé;
Nina juuju;
Nina *adéihi;
Nina hején;
Nina nye pipaciitihi;
Nina nye picedihi;
Nina e ha a pwéélang;
Nina *mwomwon ne he pwahamii Padué.
9 4.9 Roma 16.20Ke geé pipwohewiiéo, ne ha ati nina geé picaa mu kong, ke nina geé hegi mu kong, ke nina geé téne heme é pii, ke nina geé alihi heme é pwo. Ke e bo mu pelewé wo Padué, pana e ne a péém.
E picani tenye wo Kériso
10 [É te temehi pie] te junihe ubwo a pwonimewé kong. Kehe icehi ana é dieli jenaa, ke time uce hiwon ni benaamwon na jan ne kowé me geé habwii a pipwoééhe tewé me dong. Ke é jenaa ni, ke é nihe pipwodéén ko Padaame, be e caa ne tewé a bwopwonen, beme geé picani tong [ko ni âpipati tewé].
11 Time é uce pii tewé pie, tieden kojaéo ace céiu naado. Be é caa te temehi me é mulie ko nina pwo ne tong. 12 Be é te hegi nina e te tuie ne kong, ne ha ati ni piduaan me ati he ni benaamwon. Ke é te temehi mulie, é hemepie hiwon dong, ai é hemepie te tice tong; ai é heme pwoluu jo, ai é heme menung. 13 4.13 2 Korénit 12.10Be tai jan ne kong ati ninaa, é mu ko Kériso na e pamwoiuéo.
Olé tewé ko ni âpipati
14 Kehe icehi ana te nihe wâé [tong, nina geé pwo, mu he ni pipwoééhe tewé] wogewé lépwo ju bééng, lépwo Filipi. Be geé caa picani tong, he é mu he ni picani.
15 4.15 2 Korénit 11.9Geé niimihi [a bwo mulie tong] he li é engen mu ha a province Macédoine, beme é pii beetihi a Pwooti Wâé [ne pelewé]. É ha a benaamwon naa, ke te tice mwo ce béé acéihi celi lé niimihi pie, me lé picani tong ko mwani: te wogewé cehi. 16 Ke é he li [é engen kojakewé, ke] é mu ha a pwomwo ubwo Tésalonik, ke geé piohiwon ko patiéo.
17 É hemepie é pii tewé ati ninaa, ke time é uce hane mwo a pipwoééhe tewé! Kehe icehi ana é te temehi pie, é hemepie geé ne, ke geé o te hegi ace cemewé§4.17 Grek: Time é uce hane ce âpipati, kehe é hane ce acehin celi ubwo me dewé.. 18 Be ni âpipati tewé ne tong, ke pwohewii a *âpwailo te Padué na te junihe wâé.
É ne ko nina geé ne tong na e pwaadeniin bé wo Épafrodite, ke é te hegi ne ha a pipwodéén. Be tai pwo ne tong nina nimung kon. Be caa nihe hiwon, ke caa nihe wéden.
E bo ne tewé nina tieden
19 [E bo adéikewé] wo Padué hung ko ni wâé ten na nihe hiwon. Ke e bo ne tewé ati celi tieden kojakewé, na e pwaadeniin bé wo Kériso Iésu. 20 Wâé heme nye pipaunu Padué Caa, dieli mwo. Amen! Wâé heme wonaa!
Bépinelé
21 Geé tai pwobwocu ati te [lépwo acéihi na lé mu pelewé: wo] lépwo apulie te Padué, mu ko Kériso Iésu. Ke lé pwobwocu tewé mwo wo lépwo acéihi béénye na élé éni. 22 Ke lé pii mwo pie bwocu tewé wo lépwo acéihi na lé penem ha a pomwa te pa daame he lépwo Roma, me ati lépwo béé acéihi mwo.
23 Wâé heme e mu kowé ati a *pipwoééhe tice ja kon de Padaame Iésu Kériso.
Adéikewé!

- Filipi
- <
- 4
- >

4:1 4.1 1 Tésalonik 2.19−20

*4:1 4.1 Wogewé lépwo acehi ni penem dong—Grek: Wogewé a kuron dong.

4:3 4.3 Luka 10.20

†4:3 4.3 Pa ju bééng ko penem—Wo Paulo, ke e pacihe pa céiu béén ko penem, kehe time e uce pii a niin.

‡4:3 4.3 Tii ko ni apulie na lé bo hegi…a ju mulip dieli mwo—Grek: Tii ko a mulip. Omehi mwo Pii Beetihi 3.5.

4:5 4.5 Ébéru 10.25; Cang 5.8−9

4:6 4.6 Mataio 6.25−34; Kolosé 4.2

4:7 4.7 Ésaïe 26.3; Ioane 14.27; Kolosé 3.15

4:9 4.9 Roma 16.20

4:13 4.13 2 Korénit 12.10

4:15 4.15 2 Korénit 11.9

§4:17 4.17 Grek: Time é uce hane ce âpipati, kehe é hane ce acehin celi ubwo me dewé.

© 2017-2018 WBT