- 2 Tésalonik
- <
- 2
- >

2
Ânebuhe a bwo mwojuia mwobé te Padaame
1 Lépwo acéihi bééme, [nimeme me geme pacémunikewé] ko a bwo mwojuia mwobé te Padaame henye Iésu Kériso, me a bwo pineibukenye ten, beme nye mu me weeng. 2 Geé nemwo pwo me hauli ni pwonimewé, ke mwotikewé, heme lé pii ne ni béén pie, e caa mwojuia mwo*2.2 E caa mwojuia mwo—Grek: Caa tuie ali tan de Padaame., be a jepule gele. Ke wieli lé o pii pie, te a *Jenen Iitihi na e te habwii telé anaa†2.2 Te a Jenen Iitihi, na e te habwii telé anaa—Grek: É mu ko a Jenen. A bwopiinen pie, ana e alihi (vision), ai Ni pwooti ne he nii Padué (prophétie)., ai lé o pii pie, wogeme na geme pii, ke tii ne telé anaa. 3 2.3 1 Timoté 4.1; 1 Ioane 2.18, 4.3Ûhu! Geé nemwo pwo me lé pipwohuô tewé!
E bo tehenebé wo pa Acubwoni Padué
Time e o uce ju téele tuie a tan naa, ânebuhe a bwo tuie ne [ni béé naado. Be e o mwo mi cuwo] a benaamwon, na lé o pwobwoni Padué ne ni apulie na te junihe hiwon jélé. Ke e bo te â tuiebeele wo pana pii kon pie pa Acubwoni Padué‡2.3 Pa Acubwoni Padué—Pa daame he lépwona lé cubwoni Padué, ke â pwo ni patén den.. Ke wo panaa, ke wo Padué, ke e bo pwo me e patieden.
4 2.4 Ézékiel 28.2; Daniel 11.36E bo pihoonihi ati ni naado na iitihi, me ati nina lé pipaunuhi me paciitihi ne ni apulie. Ke e bo pipaunueng mwo, me pii mwo pie, e eda koja ati ni naado. E bo â taa tebwo ha a *mwaiitihi te Padué, me pipatemehi pie weeng Padué! 5 É caa pii tewé ati ninaa, ha ali benaamwon li é mwo mu pelewé. Ai, kona geé caa pineuhi anaa?
6 Wo pa Acubwoni Padué, ke time o uce jan me pihabwiieng, ânebuhe a tan den. Be pwo ana e pacuwoeng dieli ha a tan naa. Ke geé caa te temehi ehi anaa. 7 A juuju pie, e caa teko penem éni pwo bwohemwo, a *pipwojunuun na e pwobwoni Padué. Kehe icehi ana é dieli jenaa, ke te wogenye cehi ni naî Padué na nye ali temehieng. Kehe me e céieng mwo wo pana e pacuwoeng, 8 2.8 Ésaïe 11.4; Pii Beetihi 19.15ke wo pa Acubwoni Padué, ke e bo te â tuiebeele. [Weengi ana e o tuie ne kon ha anebwén kon]:
E bo tuie wo Padaame Iésu,
ha *a wâé ten.
Ke e bo pwo me e mele
[wo pana e cubwonieng]
heme e cuueng ko a pwon.
Ke e bo pwo me tieeng dieli mwo
ko a bwo tuiebé na a wâé ten!
9 2.9 Pii Beetihi 13.11−13[Kehe icehi ana é ânebuhe anaa, ke] wo pa Acubwoni Padué, ke e bo pwo ni inenaado na hiwon ko a junuu *Caatana: ni naado na lé o téetihi ne ni apulie, ke e o pipwohuô telé kon. 10 Ke o hiwon mwo ni naado na ta na e bo pwo, beme e pigeti ni apulie. Wo lépwonaa, ke o tielé dieli mwo, be muhi telé ko a juuju na me e celuimilé.
11 Te wo Padué na [e ne me wonaa, ke] e ne a pipwojunuun na ta, me e pipwohuô telé. Ke lé o céihi ne ko a gele. 12 Ke e bo tautilé, ke e bo pwocuhinaado telé, ko ana tee nimelé me lé pwo ana ta, kojan me lé céihi ne ko a juuju.
Bénebwéne pwooti
13 2.13 Éféso 1.4; 2 Tésalonik 1.3Lépwo acéihi bééme, te junihe eânime Padaame tewé, ke wâé heme geme te cuwo ko pwo-olé ten kowé! Be e caa te mi pipégalikewé ha atabuhi kon§2.13 Ai, Ha atabuhi kon—ai Ni bécéiuhen., beme e celuimikewé. Ke e wonaa ko a Jenen Iitihi ten, ke e pwo me wogewé ni apulie iitihi te Padué, ke é mu ko a bwo céihi tewé ne ko a juuju. 14 Ke e todekewé, he li geme pipatemehi tewé a *Pwooti Wâé, beme geé mu ha a bwo ubwo na a wâé te Padaame henye, Iésu Kériso. 15 Ke wonaa, wogewé ni bééme, wâé heme geé te cumang [ne he ni céihi tewé]. Ke geé cumang ne ko ni pwooti na geme ne tewé ko patime, ai nina geme tii me dewé.
16 Wo Padué Caa tenye, ke te junihe eânimen denye. Ke é mu ko a *pipwoééhe tice ja kon den, ke e o te cuwo ko pamwoiukenye dieli mwo. Ke e caa ne tenye a céihi na ubwo, ha a benaamwon na nye mwo ucéihi ati ni wâé, na me e bo ne tenye. Ke geme ilelu me Padaame Iésu Kériso, 17 me lu pamwoiukewé, beme time o uce piwâ gewé, me geé te cuwo ko pwo ke pii nina wâé!

- 2 Tésalonik
- <
- 2
- >

*2:2 2.2 E caa mwojuia mwo—Grek: Caa tuie ali tan de Padaame.

†2:2 2.2 Te a Jenen Iitihi, na e te habwii telé anaa—Grek: É mu ko a Jenen. A bwopiinen pie, ana e alihi (vision), ai Ni pwooti ne he nii Padué (prophétie).

2:3 2.3 1 Timoté 4.1; 1 Ioane 2.18, 4.3

‡2:3 2.3 Pa Acubwoni Padué—Pa daame he lépwona lé cubwoni Padué, ke â pwo ni patén den.

2:4 2.4 Ézékiel 28.2; Daniel 11.36

2:8 2.8 Ésaïe 11.4; Pii Beetihi 19.15

2:9 2.9 Pii Beetihi 13.11−13

2:13 2.13 Éféso 1.4; 2 Tésalonik 1.3

§2:13 2.13 Ai, Ha atabuhi kon—ai Ni bécéiuhen.

© 2017-2018 WBT