- Roma
- <
- 15
- >

15
Genye pipwohewii Kériso
1 Genye nemwo mulie me denye cehi. Wogenye nina mang ni céihi tenye, kehe wâé heme genye picani ne ko ni béén na time uce téele mang ni céihi telé. 2 15.2 1 Korénit 10.24,33Ke genye piwâgo me nye pwo ce naado celi wâé telé, ke me genye pamwoiulé ne he ni céihi telé. 3 15.3 Psaume 69.10Be [genye âcéi] Kériso, pana time e uce mulie me den cehi. Be caa te tii ne he ni tii iitihi pie: Me lé pipii me ta go, ke woéo pana lé pipii me ta jo.Psaume 69.10
4 15.4 2 Timoté 3.16Ati ni pwooti he ni tii iitihi, ke caa te mi tii, beme pacémunikenye. Be lé pamwoiukenye, beme ubwo ni céihi tenye, he genye mwo ucéihi ha a piuca [ni *adéihi na e caa te mi pii ânebun wo Padué]. 5 Be a piuca me a pipamwoiuhi, ke e te âbé mu ko Padué. Ke weeng mwo na e ne a niihenye beme nye cumang. Ke wâé heme e pwo me céiu gewé, ke me geé piténedekewé, pwohewii a huô te Kériso Iésu. 6 Ke é mu ko anaa, ke geé o tai pipaunu Padué, pa Caa te Padaame henye Iésu Kériso.
7 15.7 Roma 14.1Geé pihegikewé ehi, pwohewii a bwo hegikewé te Kériso. Ke me wonaa, ke lé o pipaunu Padué [ne ni apulie].
E âbé wo Kériso me de ati ni bele
8 15.8 Mataio 15.24É pii tewé pie: E âbé [ne éni pwo bwohemwo] wo Kériso, beme e eabwé te lépwo *Juif, ke me e habwii pie wo Padué, ke e caa pacuwohi nina e caa pii ânebun te ni watihenye. 9 15.9 Psaume 18.50; Apostolo 3.25Ke lé o te pipaunu mwo Padué ne ni béén na time lé uce Juif, ko a bwo wâé nang ne kolé. Be caa te tii ne he ni tii iitihi pie:
É o pwonyebi da;
me é pipaunuhi a niim
ne ha awieme ni bele.
Psaume 18.50
10 15.10 Deutéronome 32.43Ke caa tii ne mwo ha a céiu duaan pie:
Geé tai pipwodéén,
wogewé ni bele.
Geé tai pwonyebi
me a bele te Padué.
Deutéronome 32.43
11 15.11 Psaume 117.1Ke a céiu mwo, ke:
Me lé pipaunu Padaame
ne ni apulie ati.
Geé pwonyebi da a wâé ten,
wogewé ni bele!
Psaume 117.1
12 15.12 Ésaïe 11.10; Pii Beetihi 5.5Ke e pii mwo wo péroféta Isaia, pie:
E bo cuwoda pa piebehi Jessé*15.12 Jessé—Pa caa te pa daame Davita, pa piebehi Iésu Kériso. Omehi Mataio 1.1−6, Apostolo 13.22.
ke e bo pihuôhi ati ni bele.
[Te é mu kon, ni pipwowâé,
na e âbé mu ko Padaame.]
Te é mu ko weeng,
me lé céihi ne kon.
Ésaïe 11.10
13 Be wo Padué na e ne tenye a céihi, me nye mwo ucéihi [ati ni wâé na e bo ne tenye]. Wâé heme e pwo me hején ne kowé a péém me a pipwodéén. Be me wonaa, ke o ubwo da a céihi tewé, mu ko a junuu a *Jenen Iitihi, ne ha a bwo ucéihi nen dewé.
E pipwoeabwé te Kériso wo Paulo
14 Lépwo bééng ne ko Kériso, é temehi pie, wogewé, ke ni apulie na wâé gewé. Ke geé temehi ehi [a bwo mulie ha a mulie na mwomwon]. Ke jan ne kowé me geé pipacémunikewé. 15 Kehe icehi ana time uce piwâ jo, me é paniimihi tewé ne ha a tii ce, nina geé caa picaa. Be wo Padué, mu ko a *pipwoééhe tice ja kon den, 16 15.16 Roma 1.5, 11.13ke e pwo me é pieabwé te Kériso Iésu me dewé, wogewé na time geé uce Juif. Ke é caa pé lé céiikewé a Pwooti Wâé ten, beme geé utepanu te Padué, na wâé me den. Be e pipégalikewé, beme geé apulie ten, ko a Jenen Iitihi†15.16 Dernière phrase—Grek: A Jenen Iitihi, ke e pwo me iitihi ke wâé te Padué a âpwailo..
17-18 Ke é te junihe pipwodéén kuti ko a penem dong me de Padué. Time é uce pipii dong ko ce béé naado, kehe é te pii cehi ana e ne me é pwo wo Kériso, be céiu gemu me weeng. Ke e ne me lé piténede Padué wo lépwona time uce lépwo Juif, mu ko a pwocihe me a huô tong. 19 [E pwo me tuie mu kong] ni inenaado ne ha a junuu a Jenen Iitihi; ni naado na lé téetihi ne ni apulie. Tabuhi mu *Iérusaléma, die ha a duaan Iliri, ke é caa pipatemehi pitihi a Pwooti Wâé ko Kériso.
20 15.20 2 Korénit 10.15−16Weengaa a penem dong na te junihe wâé tong: a bwo pipatemehi nen dong a Pwooti Wâé, ne he ni piduaa amu na time lé mu uce téne a pwooti ko Kériso. Be time é uce bahi ne mwo pwo a paan na e caa ne wo pace céiu‡15.20 2e phrase—Be time uce nime Paulo me e pé me den a penem de pace céiu.. 21 15.21 Ésaïe 52.15Be é âcehi ana tii ne he ni tii iitihi pie:
Time lé uce téne ce pwooti kon;
Te tice apulie celi pipatemehi telé
[a Pwooti Wâé].
Kehe lé bo tai alieng,
me temehi [Padaame].
Ésaïe 52.15
A bwo engen de Paulo
22-23 15.22 Roma 1.13Hiwon ni benaamwon na nimung me é âdé caniêkewé, kehe icehi ana te cuwo ko pipééo na a penem naa. Ke é jenaa ni, ke é caa panebwénihi a penem dong ne ha amu ce. 24 Ke é piniimihi pie, hemepie é o caa â Espagne, ke é o mwo âdé cuwo pelewé [ne *Rome]. Be o wâé ne kong, heme wonaa. Ke é alecehen, ke geé bo picani tong, ne ha a bwo engen dong.
25-26 15.25−26 Apostolo 24.17; 1 Korénit 16.1−4; 2 Korénit 8.1, 9.2,12É jenaa ni, ke é â Iérusaléma, be é pé ngen a âpipati na lé ne wo lépwo acéihi na élé Macédoine me Akaï [na time lé uce Juif]. Be lé ileéo pie, me é pé lé a âpipati telé, ne te lépwo [Juif] na lé céihi ne ko Iésu, na élé Iérusaléma. Be é pele lépwonaa, ke mwo te hiwon nina tice delé. 27 15.27 1 Korénit 9.11Lé te junihe pipwodéén kuti wo lépwo Macédoine me Akaï, na lé picani telé ko ni delé. Be lé caa te junihe hegi mu kolé ni adéihi ne he ni pwonimelé.
28 Mepie é ne telé ati [ni mwani] ke é bo âdé pelewé, hemepie é â Espagne. 29 15.29 Roma 1.11Ke é caa temehi pie, é o pé lé céiikewé a adéihi na hején, mu ko Kériso.
Geé pwoiitihi me dong
30 15.30 2 Korénit 1.11; Kolosé 4.3; 2 Tésalonik 3.1Lépwo bééng mu ko Kériso, é ilekewé pie, me geé te mwoiu ko pwoiitihi te Padué me dong. Be nye caa pimu ibu ne ha a céihi ne ko Padaame Iésu Kériso, ne ha a pipwoééhe na e ne tenye na a Jenen Iitihi.
31 Geé pwoiitihi, beme time lé uce pwotahi ne kong wo lépwo *Judé na muhi telé me lé céihi ne ko Kériso. Ke geé pwoiitihi mwo me de lépwo acéihi mu Iérusaléma, beme lé o hegi ehi a bépicani na é pé nge céiilé. 32 Ke é alecehen, ke mepie nime Padué, ke é o âdé céiikewé ha a pipwodéén. Ke wieli o jan me é mwo mwaale pelewé.
33 Wâé heme e mu pelewé ati wo Padué, pana e ne a péém! Amen!

- Roma
- <
- 15
- >

15:2 15.2 1 Korénit 10.24,33

15:3 15.3 Psaume 69.10

15:4 15.4 2 Timoté 3.16

15:7 15.7 Roma 14.1

15:8 15.8 Mataio 15.24

15:9 15.9 Psaume 18.50; Apostolo 3.25

15:10 15.10 Deutéronome 32.43

15:11 15.11 Psaume 117.1

15:12 15.12 Ésaïe 11.10; Pii Beetihi 5.5

*15:12 15.12 Jessé—Pa caa te pa daame Davita, pa piebehi Iésu Kériso. Omehi Mataio 1.1−6, Apostolo 13.22.

15:16 15.16 Roma 1.5, 11.13

†15:16 15.16 Dernière phrase—Grek: A Jenen Iitihi, ke e pwo me iitihi ke wâé te Padué a âpwailo.

15:20 15.20 2 Korénit 10.15−16

‡15:20 15.20 2e phrase—Be time uce nime Paulo me e pé me den a penem de pace céiu.

15:21 15.21 Ésaïe 52.15

15:22-23 15.22 Roma 1.13

15:25-26 15.25−26 Apostolo 24.17; 1 Korénit 16.1−4; 2 Korénit 8.1, 9.2,12

15:27 15.27 1 Korénit 9.11

15:29 15.29 Roma 1.11

15:30 15.30 2 Korénit 1.11; Kolosé 4.3; 2 Tésalonik 3.1

© 2017-2018 WBT