- Mataio
- <
- 9
- >

9
E pwo me wâé pa céiu tebwomwa
Maréko 2.1−12; Luka 5.17−26
1 9.1 Mataio 4.13E mwojuia mwo wo Iésu pwo ong ne ha a mwopopwaalé [Kapernaüm] he na e pimu lang. 2 Ke lé âbé céiieng ne ni apulie, he lé pipaadoimibé ne pwo a apule pace céiu béélé na tebwomwa nang.
Ke me e alihi a céihi telé wo Iésu, ke e pii te pali tebwomwa pie: «Go mwoiu, go pa bééng! Be caa pineuhi ni ta pwo tem!»
3 Ke wo lépwo béé *dotéén ko patén na lé mu lang, ke lé piniimihi pie, ‘E pii me ta Padué wo pa apulie ce [be e pwo me piwielu me weeng]!’
4 9.4 Mataio 12.25; Luka 9.47; Ioane 2.25E te temehi nina lé niimihi wo Iésu, ke e pii pie: «É ko ade na ta ni pwonimewé? 5 Ade aceli piticecoon? Me é pii ten pie: “Caa pineuhi ni ta pwo tem”, ai me é pii ten pie: “Go cuwoda, ke go engen”? 6 9.6 Ioane 17.2[Ke hemepie jan me é pwo me e engen ne ânebuhewé ati] ke geé bo temehi pie, pwo mwomwon dong, woéo, pa Nahi Apulie, me é pineuhi ni ta pwo te ni apulie ne pwo bwohemwo.»
Ke e pii te pali tebwomwa pie: «Go cuwoda, ke go pé apule tem, ke go âmwo pelem.»
7 Ke e te cuwoda kuti wo pali, ke e âmwo ha a pomwa ten. 8 Ke me lé alihi anaa ne ni apulie, ke mwotilé. Ke lé pipaunu Padué, be e ne ni *pipwojunuun na ubwo te ni apulie!
E tode Mataio (Lévi)
Maréko 2.13−17; Luka 5.27−32
9 E engen wo Iésu, ke e ali pa apulie na pii kon pie Mataio, pa *atai mwani cuhi puni apulie [me de lépwo Roma] he e ko tebwo ha a mwotai mwani*9.9 Mwotai mwani—Mwotai mwani cuhi puni apulie. Bureau des impôts. ten. Ke e pii ten wo Iésu pie: «Go âbé céing!»
Ke e te cuwoda kuti wo panaa, ke e âcéi Iésu.
10 É alecehen, ke lé wiinaado pele Mataio wo Iésu me lépwo acémun den. Ke hiwon ni apulie na lé piwiinaado me woélé: wo lépwo atai mwani, me ni béé apulie na ta ni mulihelé.
11 9.11 Luka 15.2Ke me lé alihi anaa wo lépwo *Farasaio, ke lé pii te lépwo *acémun de Iésu pie: «É mu ko ade na wo pa caa tewé, ke lé piwiinaado me lépwo atai mwani, ke ni béé apulie na ta jélé?»
12 Ke e te ténelé wo Iésu, ke e pii telé pie: «Time lé uce hane ce dotéén wo lépwona te wâé jélé, kehe te icehi lépwona cunu jélé. 13 9.13 Osé 6.6; Mataio 12.7Wâé heme geé temehi a bwopiinen na e pii wo Padué pie: Time uce a *âpwailo ko wota ana wâé tong. Kehe nimung ko a pipwoééhe.Osé 6.6
«Be time é uce âbé tode nina lé niimihi pie wâé ni mulihelé. Kehe é âbé tode nina lé temehi pie ta ni mulihelé.»
A ocine ko a pipaciile
Maréko 2.18−22; Luka 5.33−39
14 9.14 Luka 18.12Lé tuiebé pele Iésu wo lépwo béé acémun de *Ioane pa apipuu apulip. Ke lé pii ten pie: «Wogeme, me lépwo Farasaio, ke geme te cuwo ko *pipaciile. Be geme patupwo wiinaado beme geme pwoiitihi. Kehe é ko ade na time lé uce pipaciile wo lépwo acémun dem?»
15 Ke e hegi ne telé wo Iésu pie: «Kona te piwahin lépwona todelé ne ko a piaten, heme e mwo teko mu pelelé wo pa apiaten? Ûhu! Be e o bo âbé a tan na o bo pé kojalé pa apiaten. Ke é mulang na lé o bobe pipaciile.
16 «Te tice pace céiu apulie celi me e pé ace memwaanu celi mwo te ju wâé, me e woli ne ko ace memwaanu celi ukéiu. Be [mepie e puu a mwaanu, ke] bo nihe ubwo a tie kon. 17 Ke geé niimihi a *mwotabe na pwo ko iiwota. Be time nye uce pé ace tabe megele celi mwo coho, me nye pa a mwotabe na caa ukéiu. Be [pwocoon me cibu†9.17 Pwocoon me cibu—Omehi 2e note ko Maréko 2.22., ke] e bo pabuwohi, ke genye o patieden a tabe megele me ni mwotabe. Ûhu! Wâé heme nye ne a tabe megele na mwo coho ne ha a mwotabe na mwo coho, beme cile ehi a tabe megele, me ali mwotabe.»
E pwo me wâé lu alo toomwo
Maréko 5.21−43; Luka 8.40−56
18 Me e mwo ko pii telé anaa wo Iésu, ke e âbé céiieng wo pa céiu apulie na piubwo nang ne ha amu. Ke e tidihi jilin he pwahamii Iésu, ke e pii ten pie: «E mwo teko ju mele ê naîng! Go âbé ne ni im huîin, beme e o mulie mwo.»
19 Ke lé cuwoda wo Iésu me lépwo acémun den, ke lé âcéin.
Ê toomwo na 12 ni jo ko a cunu kon
20 É he lé ko â he pwaaden, ke e tuiebé ê toomwo na caa 12 ni jo na cunu nang hen, be e mu tuie ni benaamwon na e mu téte kon a cewéle. E piâbé alecehe Iésu, ke e ti ko a baaé epwénen. 21 9.21 Mataio 14.36Be e pipii ten pie: “Mepie é te ju ti ko a epwénen cehi, ke o caa te tieden a cunu kong.”
22 Ke e biteeng wo Iésu, ke me e alieng, ke e pii ten pie: «Go mwoiu, go êje! Be caa wâé go, mu ko a céihi tem!»
Ke te tieden kuti ali cunu kon.
Ê naî pa apulie na piubwo nang
23 E tuie wo Iésu nge ha a pomwa te pa apulie na piubwo nang. Ke e ali lépwo acuu oopwé‡9.23 Lépwo acuu oopwé—Me lé neduwohi apulie wo lépwo Juif, ke pwo lépwona lé cuu oopwé. he lé caa ko piwâam ne ko a pineduwo, ke te junihe ubwo kuti ni pwocihe lang.
24 Ke e pii telé pie: «Geé engen! Geé ko pii pie e caa mele; kehe woéo, ke é pii pie e teko ju puluta§9.24 Geé ko pii pie…e teko ju puluta—Grek: Caa time e uce mele ê cuwo ewa, kehe e teko puluta.!»
Ke lé pihoonieng. 25 Ke e tai pawielé wo Iésu, ke e taa ha ali mwa. Ke e pétaa ko a i êgi cuwo nahi toomwo, ke e te cuwoda kuti.
26 Ke lé te piuti kuti pitihi a duaan naa a jepule kon.
Lu niê mwo wo lupwo bwi
27 9.27 Mataio 20.29−34É mulang, ke e engen wo Iésu. Ke lu âcéin wo lupwo bwi na alo julu, he lu ko toii céin pie: «Pa *Naî Davita, go pipwoééhemu!»
28 Ke me e tehene nge pelen wo Iésu, ke lu âbé céiieng wo lupwoje. Ke e pii telu pie: «Kona geu caa teko céihi kuti pie, jan ne kong me é pwo anaa?»
Ke lu hegi ne ten pie: «Éa, go Padaame.»
29 Ke e pétaa ko ni naamiilu wo Iésu, ke e pii telu pie: «Wâé heme pwo ne teu ana geu céihi ne kon!»
30 9.30 Mataio 8.4Ke lu caa te niê kuti. Ke e pii mwoiuhi telu pie: «Geu nemwo pwojepule ko nina é pwo teu!»
31 Kehe icehi ana he lu wie, ke lu pwojepule ko nina e pwo wo Iésu, pitihi a amu naa.
E pwo me e cihe pa huuhu
32 Ke me lu engen koja Iésu wo lupwoje, ke lé pébé céiieng pa apulie na huuhu nang, be pwo duéé kon. 33 9.33 Maréko 2.12Ke e peni ali duéé wo Iésu, ke e te cihe kuti wo pali huuhu.
Ke lé téetieng ati ne ni apulie na lé mu lang, ke lé pii pie: «Time genye mu uce alihi celi wonaa, ne ha amu *Isaraéla!»
34 9.34 Mataio 12.24; Maréko 3.22; Luka 11.15Kehe icehi ana lé pii wo lépwo Farasaio pie: «E peni ni duéé ko a junuu *Caatana, pa daame he ni duéé!»
E pahede ni 12 apostolo ten
Maréko 6.7−13; Luka 9.1−6
Te junihe ubwo a pitii âdaanu
35 9.35 Mataio 4.23; Maréko 1.39E engen he ni pwomwo ubwo ke ni mwopopwaalé wo Iésu. Ke e pacémuni ni apulie ne he ni *mwotapitihi. Ke e patemehi a Pwooti Wâé ko a Mwametau [he Miiden]. Ke e pwo me tieden ni cunu me ni picani. 36 9.36 Nombres 27.17; 1 Rois 22.17; Zakari 10.2; Mataio 14.14; Maréko 6.34Ke me e alihi a pubu apulie, ke e te junihe pipwoééhelé. Be caa mwaale jélé, ke pitupwo jélé, pwohewii ni muto na tice awéilé.
37 9.37 Luka 10.2Ke e pii te lépwo acémun den pie: «Nihe ubwo a pitii âdaanu na me pwo, kehe icehi ana time uce hiwon ni apenem. 38 Geé pwoiitihi, me ilehi koja pa eapwihi apwoamu, me e ne mwobé ce béé apenem, beme lé pitii âdaanu.»

- Mataio
- <
- 9
- >

9:1 9.1 Mataio 4.13

9:4 9.4 Mataio 12.25; Luka 9.47; Ioane 2.25

9:6 9.6 Ioane 17.2

*9:9 9.9 Mwotai mwani—Mwotai mwani cuhi puni apulie. Bureau des impôts.

9:11 9.11 Luka 15.2

9:13 9.13 Osé 6.6; Mataio 12.7

9:14 9.14 Luka 18.12

†9:17 9.17 Pwocoon me cibu—Omehi 2e note ko Maréko 2.22.

9:21 9.21 Mataio 14.36

‡9:23 9.23 Lépwo acuu oopwé—Me lé neduwohi apulie wo lépwo Juif, ke pwo lépwona lé cuu oopwé.

§9:24 9.24 Geé ko pii pie…e teko ju puluta—Grek: Caa time e uce mele ê cuwo ewa, kehe e teko puluta.

9:27 9.27 Mataio 20.29−34

9:30 9.30 Mataio 8.4

9:33 9.33 Maréko 2.12

9:34 9.34 Mataio 12.24; Maréko 3.22; Luka 11.15

9:35 9.35 Mataio 4.23; Maréko 1.39

9:36 9.36 Nombres 27.17; 1 Rois 22.17; Zakari 10.2; Mataio 14.14; Maréko 6.34

9:37 9.37 Luka 10.2

© 2017-2018 WBT