- Ébéru
- <
- 13
- >

13
Bénebwéne pwooti
1 Wâé heme geé te pipwoééhewé, pwohewii ni acéihi ne ko Kériso. 2 13.2 Genèse 18.1−8, 19.1−3; Roma 12.13Ke geé hegi ni apulie na lé âbé pelewé. Be wo lépwo béén, ke time lé uce temehi pie, lé hegi ni *âcélo te Padué. 3 Ke geé niimi mwo lépwo [acéihi bééwé] na élé he karépu, ke geé mu he ni picani me woélé, pwohewiin heme wogewé na ciekewé mwo. Ke te piwien mwo ne ko nina ahilé me pwo ahinaado ne ko ni éélé. Wâé heme geé pwo me cunu gewé me woélé, pwohewiin heme ni ééwé na lé pwotahi ne kolé*13.3 Pwohewiin heme ni ééwé na lé pwotahi ne kolé—ai Be wogewé mwo, ke pwo ni ééwé, ai Be geé mwo mulie ne éni pwo bwohemwo me woélé, ai Be wieli o pwotahi ne kowé ha ace céiu tan celi mwo e he pwaaden. Grek: Be te wogewé ha a éé apulie..
4 13.4 Éféso 5.5Ke geé paciitihi a piaten. Ke geé nemwo pibune: Nemwo êjele koja ni mwodewé, ai ni aiu hewé. Be wo Padué, ke e bo ne cuhinaado te lépwona lé wonaa, me ati lépwona lé pipule hauli me ni béén.
E picani tenye wo Padaame
5 13.5 Deutéronome 31.6,8; Josué 1.5Geé nemwo pwo me ânenimewé ne ko a mwani! Geé pipwodéén ko ni naado na e pelewé. Be e caa te pii wo Padué pie: Time é o uce engen kojako, ke é bo te pwopweehi ne kom.Deutéronome 31.6
6 13.6 Psaume 118.6Ke anaa kuti, na me time uce pinekepé tenye. Be:
E te *celuimiéo wo Padaame hung.
O time uce mwotiéo ko ni apulie.
Te tice aceli jan me lé pwo tong.
Psaume 118.6
Weengaa a pwooti na me genye pipatemehi, ne ha a pipwodéén!
7 13.7 1 Korénit 4.16Geé niimi lépwo apihuô tewé ne ha a céihi, li lé pébé céiikewé a pwooti te Padué. Ke geé nenimewé ne ko ni bwo mulie telé, me ni *adéihi na e âbé mu kolé†13.7 Adéihi na e âbé mu kolé—ai A bwo mele telé.. Ke wâé heme geé pipwohewiilé.
Âcéi Iésu
8 Wo Iésu, ke te céiu a bwo mu ten, ânebun, é jenaa, ke é dieli mwo! 9 13.9 Roma 14.17Geé nemwo hegi haulihi ni muko pétaapwo pune na ité. Be koli lé bo pipatiedenikewé. Be te icehi a *pipwoééhe tice ja kon de Padué, na e temehi me e pamwoiuhi ni pwonimenye, kehe time uce a bwo piténedehi nen denye ni patén ko ni wiinaado. Be te junihe piticenaado ne ko ninaa.
10 Pwo a *apwoâpwailo tenye [na piwéden]. Ke wo lépwo apwoâpwailo éni pwo bwohemwo, ke te tice mwomwon delé ne kon. 11 13.11 Lévitique 16.27Wo pa apwoâpwailo ubwo, ke e mu pébé a cewéhe ni wota na taunuhi, ne ha a duaan na junihe iitihi, beme a âpwailo bépineuhi ni ta. Ke ni éé ni wota naa, ke cini ne âoté pwomwo‡13.11 Cini ne âoté pwomwo… A inenaado ko a bwo tahi taabwon ne ni ta pwo te a bele. [ne ha a céiu duaan na e ité koja a pimu te ni apulie].
12 13.12 Ioane 19.17Wo Iésu, ke [weeng pa âpwailo tenye. Ke lé téétieng, ke] e mu he ni picani, ke e mele ne pwomwo koja a pwomwo ubwo. Ke tée a cewéhen, beme puu taabwon ni ta pwo tenye, ke me pwéélang [ni pwonimenye ne ânebuhe Padué].
13 13.13 Ébéru 12.2Wâé heme genye âcéi Iésu, ke me genye te mu he ni téé me ni tanim kon§13.13 Tanim kon—A bwo mele ten ne ko a kuricé. Omehi Ébéru 12.2.. Ke genye wie me weeng koja ni bwo mulie te ni apulie [na ta jélé]*13.13 Koja ni bwo mulie te ni apulie na ta jélé—Grek: Koja a duaan na lé mu hen ne ni apulie (hors du camp). Time uce a bwopiinen pie, genye mulie ité koja ni béé apulie; wâé heme nye mulie ha a mulie iitihi, ke ité koja a mulihelé na ta, be a ju amu tenye, ke time uce e éni pwo bwohemwo. Wâé heme nye picani, heme lé tahi taabwonikenye, me pwotahi ne konye, me pihoonikenye, be ni naado na lé te pwo te Iésu.. 14 13.14 Ébéru 11.10,16, 12.22Be a ju amu tenye, ke time uce e pwo a bwohemwo ce, be o tieden. Kehe genye omehi cehi a amu na e jeda he miiden, he na genye o â lang†13.14 2e phrase—Grek: Ke genye hane a amu na e bo tuiebé..
15 13.15 Psaume 50.14,23Weengi ni âpwailo na wâé te Padué, na me genye ne ânebuhen: Me genye pipaunuhi a niin, me pipatemehi pie, Padaame henye. 16 13.16 Filipi 4.18Ke a céiu: Ke me genye pwo ana wâé, ke me genye pipwoééhe nina tice delé. Anaa kuti a âpwailo na wâé ten.
Pwo me piwahin gewé ke geé pwoiitihi
17 13.17 1 Tésalonik 5.12Wâé heme geé pwo me piwahin gewé, ke me geé piténede ni apihuô tewé [ne ha a céihi]. Be e bo tautilé wo Padué mu kowé. Ke geé pwo me lé pipwodéén ko ni bwomu tewé, ke geé nemwo pwo me téé ni pwonimelé. Be mepie piwahin jélé mu kowé, ke o te ta ne mwo kowé.
18 13.18 Apostolo 24.16; 2 Korénit 1.12[Dieli jenaa ni, ke] time e uce pipé ne kome ni pwonimeme. Ke wâé heme geé te pwoiitihi me deme‡13.18 Me deme. Wieli e te pipiieng mwo wo pa atii na a tii ce., beme te wâé ni bwomu teme, ne ha ati ni bwomunen. 19 Ke a céiu mwo, ke é te ju ilekewé me ubwo pie, me geé pwoiitihi beme é epin ko mwojuia ne mwo pelewé.
Adéihi
20-21 13.20 Jérémie 32.40; Ézékiel 37.26; 1 Pétéru 2.25É ile Padué, pana e ne tenye a péém, pie, me e ne tewé ati celi tice tewé, beme geé pwo ana nimen kon. É ilehi kojaeng pie, me e penem kowé, na e pwaadeniin bé wo Padaame henye, Iésu Kériso, beme o pwo ce acehin ne kowé celi te junihe wâé ten. [Ke é pwoun de] Iésu Kériso, pa awéikenye, wogenye na genye pwohewii a pubu muto ten. [Be e pineeng me denye die ko a bwo mele ten.] Ke a cewéhen li e tée, ke anaa kuti ali âpwailo li e pacuwohi a *piapwo [te Padué] ne tenye, na o tee mu dieli mwo. Ke wo Padué, ke e pamulipieng mwo mu ha amele. Wâé heme te ete Kériso a bwo ubwo na a wâé dieli mwo! Amen!
Pinelé
22 Wogewé lépwo bééng acéihi, é ilehi kojakewé pie, me geé hegi ehi ni âpihuô tong ne ha a tii ce. Be time uce bwolihi nina é tii, beme é pamwoiukewé, me patemehi tewé.
23 A jepule wâé ko pa béénye Timoté: Be e caa wie mu he karépu! Ke mepie e epin ko tuiebé ne éni, ke e bo âbé céing hemepie é bo âdé caniêkewé.
24 Geé ne a bwocu tong te lépwo apihuô tewé ne ha a céihi, me ati ni acéihi. Ke lé pwobwocu tewé mwo, ati ni acéihi éni ha amu Itali.
25 Wâé heme e mu pelewé a pipwoééhe tice ja kon de Padué!
Adéikewé!

- Ébéru
- <
- 13
- >

13:2 13.2 Genèse 18.1−8, 19.1−3; Roma 12.13

*13:3 13.3 Pwohewiin heme ni ééwé na lé pwotahi ne kolé—ai Be wogewé mwo, ke pwo ni ééwé, ai Be geé mwo mulie ne éni pwo bwohemwo me woélé, ai Be wieli o pwotahi ne kowé ha ace céiu tan celi mwo e he pwaaden. Grek: Be te wogewé ha a éé apulie.

13:4 13.4 Éféso 5.5

13:5 13.5 Deutéronome 31.6,8; Josué 1.5

13:6 13.6 Psaume 118.6

13:7 13.7 1 Korénit 4.16

†13:7 13.7 Adéihi na e âbé mu kolé—ai A bwo mele telé.

13:9 13.9 Roma 14.17

13:11 13.11 Lévitique 16.27

‡13:11 13.11 Cini ne âoté pwomwo… A inenaado ko a bwo tahi taabwon ne ni ta pwo te a bele.

13:12 13.12 Ioane 19.17

13:13 13.13 Ébéru 12.2

§13:13 13.13 Tanim kon—A bwo mele ten ne ko a kuricé. Omehi Ébéru 12.2.

*13:13 13.13 Koja ni bwo mulie te ni apulie na ta jélé—Grek: Koja a duaan na lé mu hen ne ni apulie (hors du camp). Time uce a bwopiinen pie, genye mulie ité koja ni béé apulie; wâé heme nye mulie ha a mulie iitihi, ke ité koja a mulihelé na ta, be a ju amu tenye, ke time uce e éni pwo bwohemwo. Wâé heme nye picani, heme lé tahi taabwonikenye, me pwotahi ne konye, me pihoonikenye, be ni naado na lé te pwo te Iésu.

13:14 13.14 Ébéru 11.10,16, 12.22

†13:14 13.14 2e phrase—Grek: Ke genye hane a amu na e bo tuiebé.

13:15 13.15 Psaume 50.14,23

13:16 13.16 Filipi 4.18

13:17 13.17 1 Tésalonik 5.12

13:18 13.18 Apostolo 24.16; 2 Korénit 1.12

‡13:18 13.18 Me deme. Wieli e te pipiieng mwo wo pa atii na a tii ce.

13:20-21 13.20 Jérémie 32.40; Ézékiel 37.26; 1 Pétéru 2.25

© 2017-2018 WBT