- 2 Korénit
- <
- 2
- >

2
1-3 2.1 1 Korénit 4.21Hemepie é pipwodéén, ke wogewé mwo, ke geé pipwodéén. Be te wogewé kuti na geé mu tee cuwo ko pamwoiuéo, ke wâé heme wonaa*2.1−3 2e phrase—Grek: [Wogewé] na me geé pwo me é pipwodéén.. Kehe icehi ana heme téé gewé, ke bo wooélé celi lé bo pwo me é pipwodéén? É mu ko anaa, na caa time uce nimung me é cihe me ubwo ne kowé mwo, ko aceli é tooli ne pelewé†2.1−3 4e phrase—Grek: Anaa kuti na é niimihi pie, o time é uce mwojuia ngemwo pelewé, me é pwo me piwahin gewé.. Weengaa kuti a watihen na é pitaatééhi a bwo niimihinaado tong. 4 2.4 Apostolo 20.31Ke é caa pwotii lé céiikewé‡2.4 É caa pwotii lé céiikewé—Tieden a tii naa, kehe time e uce pii a bécéiuhe tii te lépwo Korénit, na e mu ha a Tii Iitihi.. Kehe icehi ana te junihe piwahin a pwonimung, ke é te nihe é, be é temehi pie, o te nihe téé gewé ko nina é pii§2.4 Be é temehi pie, o nihe téé gewé ko nina é pii—Grek: Time uce a bwopwonen me piwahin gewé.. Be ana te ju wâé tong cehi, ke me é habwii tewé pie, nihe ubwo a pwonimung kowé.
Geé pineu pa apulie @ na e pwotahinaado ne kowé
5 Wo pa apulie na e pelewé, pali e pwotahinaado ne kong*2.5 Wo pa apulie na e pelewé, ke pali e pwotahinaado ne kong—Grek: Hemepie e pwo me piwahin genye wo pace céiu apulie., ke te nihe ubwo a ta na e pwo tewé kojaéo. Weengaa a watihen me tai téé genye. Kehe icehi ana time é uce pé me ubwo [a ta na e pwo tenye]. 6 Be geé caa te tautieng†2.6 Geé caa te tautieng—Grek: Lé caa te tautieng na a hiwon kowé. Wieli a bwo tautieng de ni acéihi na lé pimu ibu., [ke geé caa te habwii ten a ta na e pwo]. Ke caa te jan.
7 Ke é jenaa, ke wâé heme geé pineueng, ke me geé pipamwoiueng mwo. Be koli e bo patupwo [a céihi ten] be te nihe ubwo a bwo téé nang. 8 Ke é cuwokowé [beme geé pwo me céiu a pwonimewé] beme geé habwii ten mwo a pipwoééhe tewé‡2.8 Habwii ten mwo a pipwoééhe tewé—Wieli a bwopiinen pie, lé hegieng mwo ne ha a pimu ibu telé..
9 Ke é he li é pwo ali tii, ke a bwopwonen me é alihi [ni pwonimewé] pie, geé te piténedeéo, na ati he ni naado. 10 Ke é hemepie geé pineu pa apulie naa, ke woéo mwo, ke é o te pineueng mwo. Ke te a juuju pie, é caa pineueng, me dewé, ne he nii Kériso. Ke é niimihi pie, a ta na e pwo tong, ke time uce nihe ubwo§2.10 Dernière phrase—Grek: Hemepie é pineueng ko ace céiu naado.. 11 2.11 Luka 22.31Be hemepie nye wonaa, ke o caa te tice pwaadeni *Caatana me e pihaamikenye. Be nye caa temehi ehi ni bwomu ten.
Nye piwéden mu ko Iésu Kériso
12 2.12 Apostolo 14.27; 1 Korénit 16.9É â Troas, beme é pii beetihi a *Pwooti Wâé te Kériso. Ke me é tehene ngen, ke é tooli pie, e caa te pwopweehi a pwaadeniing wo Padué. 13 2.13 Apostolo 20.1Kehe icehi ana te nihe pinekepé ne tong ko pa bééng Tit. Be é ucéieng, ke time e uce tuiebé. Ke é caa pine lépwo a-mu Troas, ke é mwojuia mwobé ne éni Macédoine [beme é haneeng].
14 Kehe icehi ana nye pipwo-olé te Padué, be e caa piwéden wo Kériso. Ke e péékenye*2.14 Péékenye—ai Péékeme. Wieli e te picihe kon me lépwo béé apostolo. ne he pwahamii ni apulie ati, pwohewii a mwocoda ten na e piwéden. Ke nye habwiieng ati ne he ni piduaan, ke e pwo me nye patemehieng, pwohewii a ûdenaado na wâé.
15-16 2.16 Luka 2.34; 2 Korénit 3.5−6Éa, nye pwohewii a tabe ûde, a âpipati na e ne te Padué wo Kériso. Ke wo lépwo béén, na e mwo ko celuimilé mwo, ke lé téne a ûden na wâé, ke e pébé céiilé *a ju mulip [dieli mwo ne pelen]. Kehe é ne ko lépwo béén na lé ko pipatieden ni mulihelé ité kojaeng, ke lé te ju téne cehi a ûdenaado na ta, na e pébé céiilé a mele.
Ke he woo celi jan me e pwo a penem naa, [a penem de lépwo *apostolo? O te tice, kehe te icehi pa apulie na e picani ten wo Padué]. 17 Junihe hiwon lépwona lé pé a pwooti te Padué, beme lé hane mwani kon, kehe time é uce pwohewiilé. Be woéo, ke pa apenem de Kériso, ke é pii a juuju ne he pwahamii Padué. Be weeng na e pahedeéo.

- 2 Korénit
- <
- 2
- >

2:1-3 2.1 1 Korénit 4.21

*2:1-3 2.1−3 2e phrase—Grek: [Wogewé] na me geé pwo me é pipwodéén.

†2:1-3 2.1−3 4e phrase—Grek: Anaa kuti na é niimihi pie, o time é uce mwojuia ngemwo pelewé, me é pwo me piwahin gewé.

2:4 2.4 Apostolo 20.31

‡2:4 2.4 É caa pwotii lé céiikewé—Tieden a tii naa, kehe time e uce pii a bécéiuhe tii te lépwo Korénit, na e mu ha a Tii Iitihi.

§2:4 2.4 Be é temehi pie, o nihe téé gewé ko nina é pii—Grek: Time uce a bwopwonen me piwahin gewé.

*2:5 2.5 Wo pa apulie na e pelewé, ke pali e pwotahinaado ne kong—Grek: Hemepie e pwo me piwahin genye wo pace céiu apulie.

†2:6 2.6 Geé caa te tautieng—Grek: Lé caa te tautieng na a hiwon kowé. Wieli a bwo tautieng de ni acéihi na lé pimu ibu.

‡2:8 2.8 Habwii ten mwo a pipwoééhe tewé—Wieli a bwopiinen pie, lé hegieng mwo ne ha a pimu ibu telé.

§2:10 2.10 Dernière phrase—Grek: Hemepie é pineueng ko ace céiu naado.

2:11 2.11 Luka 22.31

2:12 2.12 Apostolo 14.27; 1 Korénit 16.9

2:13 2.13 Apostolo 20.1

*2:14 2.14 Péékenye—ai Péékeme. Wieli e te picihe kon me lépwo béé apostolo.

2:15-16 2.16 Luka 2.34; 2 Korénit 3.5−6

© 2017-2018 WBT