- Pii Beetihi
- <
- 9
- >

9
A bénim he ni tutu
5 &lt;γ&gt; Koléé na pwo dan
1 9.1 Pii Beetihi 20.1E cuu a tutu ten wo pa bénim he ni *âcélo. Ke é alihi a ceni na e caa tupwo ne pwo bwohemwo mu he miiden. Ke e hegi a kilé, ko a pwon na te tice anebwén kon*9.1 Pwon na te tice anebwén kon—Karépu te ni duéé me ni jenen na ta, âcehi a bwo niimihi nen de lépwo Juif (omehi Luka 8.1); ai a amu te lépwo amele (omehi Roma 10.7 me a note)., é lang he na lé pwocuhinaado nelang ne ni iténaado. 2 9.2−3 Genèse 19.28; Exode 10.12−15; Joël 2.2,10E tehi ali pwon na tice anebwén kon na ali ceni, ke e taawie a muun, na pwohewii ni muu miû na te junihe ubwo. Ke piing a téale, me a amu, wonaa mu ko a muu ali pwon.
3 Ke lé wie mu ha ali muu miû ne ni koléé, ke lé talui a bwohemwo. Lé hegi ni pipwojunuun, na piwien me ni scorpion pwo bwohemwo, heme lé wolikenye. 4 9.4 Pii Beetihi 7.3Kehe icehi ana paciitihi kolé me lé nemwo pwotahi ni meté, ke ni naado na cemi, me ni acuwo. Kehe te ju pwo mwomwon delé cehi me lé pwotahi ne ko ni apulie na tice ine Padué pwo bwaadelé. 5 Te tice mwomwon delé me lé taunulé, kehe me lé te junihe pwo me lé picani he na nim ni wole, pwohewii a bwo cunu ne ni awoli he ni scorpion.
6 9.6 Job 3.21; Jérémie 8.3É ha a benaamwon naa, ke ni apulie, ke lé o hane a mele, kehe icehi ana time lé o bo uce tooli mwo. Ke o nimelé me lé mele, kehe a mele, ke e caa ecelé.
Ni duéé na lé wie mu ha ali pwon
7 9.7 Joël 2.4Ni koléé, ke lé pwohewii ni haricaan na lé piwâamihi ne ko pa. Ke pwo ni boolé, na pwohewii ni kuron na mwani megele. Ke ni pwahamiilé, ke pwohewii ni pwahamii apulie. 8 9.8 Joël 1.6Ke ni apunilé, ke bwali pwohewii ni apuni ni toomwo. Ke ni pecuwolé, ke pwohewii ni pecuwo liô. 9 9.9 Joël 2.5Pwohewiin heme lé cuwohe ce epwén toki. Ke a tihi ni puuilé, ke pwohewii a tihi ni otuun na lé céi ne ni haricaan na hiwon jélé, na lé téte ne ko pa. 10 Ke pwo ni tubwolé, na pwohewii ni tubwo scorpion, ke don ni utehen. É ko ni tubwolé, ke jan me lé pwotahi ne ko ni apulie he na nim ni wole.
11 Pa daame he ni koléé, ke pa âcélo he ali pwon li tice anebwén kon. É he pwo *ébéru, ke a niin pie Abadon†9.11 Abadon—A bwopiinen mwo pie: a Amu te lépwo Amele. Omehi Job 26.6; 28.22; Psaume 88.11b; Proverbes 15.11., ke é he pwo *grek, ke a niin pie Apolion, a bwopiinen pie ‘pa ataunuhi apulie’.
12 E caa âdé a bécéiuhe apwohi‡9.12 Apwohi—Malheur, plaie, fléau.. Ke é alecehe anaa, ke o alo lupwo apwohi na lu o mwo âmwobé.
A bé6 he tutu
6 &lt;γ&gt; A pa na te junihe ubwo
13 E cuu a tutu ten pa bé6 he âcélo. Ke é téne a pwocihe na e âbé mu he ni uhi a *apwoâpwailo mwani megele na e mu he pwahamii Padué. 14 A pwocihe, ke e pii te pa bé6 he âcélo, na e cuwo imi a tutu pie: «Go pawie lépwo âcélo na paa jélé§9.14 Lépwo âcélo na paa jélé—Wieli lépwoce âcélo celi ta jélé. Time uce lépwo âcélo na paa jélé ne ha a niide a tii 7.1. Ke time uce lépwo âcélo na paa jélé na lé pwohewii ni wota., na cielé ne mwonuhi a éémwa ubwo Eufrate.»
15 9.15 Pii Beetihi 8.7−12Ke e pawie lépwoli âcélo li paa jélé, li lé caa piwâamilé ne ko a inetéale, ke a tan, ke a wole, ke a jo na me lé taunuhi a céiu duaan*9.15,18 A céiu duaan—Grek: A céiu duaan mu ko ni duaan na cié. mu ko ni apulie pwo bwohemwo.
16 Lé pii tong a jéhi ni coda na lé tebwo pwo haricaan pie, 200 million. 17 Te wonaa mwo a bwo alilé tong: Pwo ni epwén toki pwo bwaangelé, na hiwon ni apunen, ke megele pwohewii ni miû, ke pun bwiile pwohewii ni péi na pwomelaan, ke nyen pwohewii a dep na éle†9.17 Dep na éle—Soufre.. Ke ni puni ni haricaan, ke pwohewii ni puni ni liô. Ke lé puutihi ni miû, ke ni muu miû, ke ni dep na éle.
18 A miû, ke a muu miû, ke a dep na éle, na lé wie mu pwo ni haricaan, ke ni cié apwohi na ubwo. Ke lé taunuhi a céiu duaan mu ko ni apulie pwo bwohemwo. 19 Be a junuu ni haricaan, ke e mu pwolé, ke é ko ni tubwolé. Ni tubwolé, ke pwohewii ni bwien; pwo ni punilé beme lé pwotahi ne ko ni apulie.
Time lé uce bitelé ne ni apulie
20 9.20 Psaume 115.4−7, 135.15−17; Daniel 5.23; Pii Beetihi 16.9,11Te junihe ubwo ni apwohi naa, kehe time lé uce taatééhi ni mulihelé ne ni apulie na lé mu. Be lé mwo te cuwo ko pwoeabwé te ni duéé me ni démenaado‡9.20 Démenaado—Idole. na time lé uce niê, ke time lé uce téne, ke time lé uce engen. Be nina lé te pwo, woélé, ko ni mwani megele, me ni mwani pwojo, ke ni toki na te junihe mwoiu, ke ni péi, me ni ba-acuwo. 21 Ke lé mwo te cuwo ko pitaunulé, ke lé pwodooki, ke lé pipule hauli, ke lé bune.

- Pii Beetihi
- <
- 9
- >

9:1 9.1 Pii Beetihi 20.1

*9:1 9.1 Pwon na te tice anebwén kon—Karépu te ni duéé me ni jenen na ta, âcehi a bwo niimihi nen de lépwo Juif (omehi Luka 8.1); ai a amu te lépwo amele (omehi Roma 10.7 me a note).

9:2 9.2−3 Genèse 19.28; Exode 10.12−15; Joël 2.2,10

9:4 9.4 Pii Beetihi 7.3

9:6 9.6 Job 3.21; Jérémie 8.3

9:7 9.7 Joël 2.4

9:8 9.8 Joël 1.6

9:9 9.9 Joël 2.5

†9:11 9.11 Abadon—A bwopiinen mwo pie: a Amu te lépwo Amele. Omehi Job 26.6; 28.22; Psaume 88.11b; Proverbes 15.11.

‡9:12 9.12 Apwohi—Malheur, plaie, fléau.

§9:14 9.14 Lépwo âcélo na paa jélé—Wieli lépwoce âcélo celi ta jélé. Time uce lépwo âcélo na paa jélé ne ha a niide a tii 7.1. Ke time uce lépwo âcélo na paa jélé na lé pwohewii ni wota.

9:15 9.15 Pii Beetihi 8.7−12

*9:15 9.15,18 A céiu duaan—Grek: A céiu duaan mu ko ni duaan na cié.

†9:17 9.17 Dep na éle—Soufre.

9:20 9.20 Psaume 115.4−7, 135.15−17; Daniel 5.23; Pii Beetihi 16.9,11

‡9:20 9.20 Démenaado—Idole.

© 2017-2018 WBT