- Mataio
- <
- 26
- >

26
Lé hane me lé taunu Iésu
Maréko 14.1−2; Luka 22.1−2; Ioane 11.45−53
1 É he e nebwén ko pwocémun ko ninaa wo Iésu, ke e pii te lépwo acémun den pie: 2 26.2 Exode 12.1−27; Mataio 20.18«Lépwoli, geé temehi pie é he na alo tan, ke caa a tan ko Pacika*26.2 Pacika—Tan ubwo te ni Juif ko a bwo celuimilé mu ha a bwo penem tice ja kon ne Aigupito.. Ke o icuéo, ke cemeiteéo ne ko a *kuricé, woéo pa Nahi Apulie.»
3 [He e ko pii anaa wo Iésu] ke lé ko pitapitilé wo lépwo caa te lépwo *apwoâpwailo, me lépwo apihuô te lépwo *Juif, ne pele Kaïfe, pa daame helé. 4 Be nimelé me lé taunu Iésu. Ke lé pihane ace bwopwonen me lé pipwohuô ten, me lé imwieng neduwohi. 5 Be lé pipii telé pie: «O time uce wâé heme nye imwieng ha a piwiinaado ubwo ne he pwahamii ni apulie, be koli lé bo okéé.»
Tapulicéihi tabe ûde ne ko Iésu
Maréko 14.3−9; {Luka 7.36−50}; Ioane 12.1−8
6 [É ha a benaamwon naa, ke] e mu Bétani wo Iésu ha a mwa te Simon, pa katia. 7 26.7 Luka 7.37−38É he lé mwo ko wiinaado, ke e tuiebé ê céiu toomwo, imi a mwotabe péi na oba ko tabe ûde na te junihe ubwo a cuhin, ke e cepulicéihi ne pwo puni Iésu.
8 Ke me lé alieng wo lépwo acémun den, ke te junihe time uce wâé telé. Ke lé pipii telé pie: «He e pihoonihi a tabe ûde ne, kona woté? 9 Ana te junihe ubwo a cuhin! É ko ade na time e uce icuhi, ke me genye ne a mwani te nina tice delé?»
10 E te temehi nina lé niimihi wo Iésu, ke e pii telé pie: «É mu ko ade na geé ili ê toomwo ce? Ana e pwo tong, ke te junihe wâé. 11 26.11 Deutéronome 15.11Be o tee élé pelewé wo lépwona tice delé, kehe woéo, ke time é o uce tee mu pelewé. 12 Wo ênaa, ke e tapulicéihi ne kong a tabe ûde, be e caa mi pipwopweehi a bwo ole tong he pwon. 13 Ke é pii tewé a juuju pie: É heme bo pipii beetihi a Pwooti Wâé ne he ni piduaan ati ne pwo a bwohemwo, ke lé bo tee piuti mwo a jepule ko ana e pwo ê toomwo ce, beme tee pipaniimieng.»
E icu Iésu wo Judas
Maréko 14.10−11; Luka 22.3−6
14 E â too ni caa te lépwo apwoâpwailo wo pa céiu béé lépwo 12 *apostolo na a niin pie Judas Iscariot. 15 26.15 Zakari 11.12; Ioane 11.57Ke e pii telé pie: «Ade aceli geé bo ne tong, hemepie é ne Iésu tewé?»
Ke lé ne ten nina 30 mwani péi†26.15 30 mwani péi—Âcehi a patén de lépwo Juif, ke weengaa a mwani na ne te pa céiu apulie, heme pa apenem tice ja kon den, ke taunueng na a paaci. Omehi Exode 21.32. A bwopiinen pie, lé pwo me piticenaado ne ko a mulihe Iésu.. 16 Ke e tabuhi pihane ace pwaaden me e icu Iésu telé.
A piwiinaado te Padaame
Maréko 14.12−42; Luka 22.7−46; Ioane 13.21−38; 1 Korénit 11.23−25
17 26.17 Exode 12.14−20É ha a bécéiuhe tan ko ‘pieni pwoloa tice nyaa ten’, ke lé âbé céii Iésu wo lépwo acémun den, ke lé pii ten pie: «Geme o â piwâam ko a wiinaado ko Pacika. Kona é wé, he celi nimem me genye piwiinaado nelang?»
18 Ke e hegi ne telé pie: «Geé â ha a pwomwo ubwo, pele pa apulie [na é bo piieng dewé] ke geé pii ten pie: “E pii wo Padaame pie: ‘Caa tuie a benaamwon dong. Ke é pelem he na me é wii a wiinaado ko Pacika, wogeme me ni acémun dong.’ ”»
19 Ke lé pwo ana e pii wo Iésu, ke lé piwâamihi a wiinaado ko Pacika.
Pwo pa bééwé na e bo pi-icuéo
20 Caa babwén, ke lé tebwo pwo taap wo Iésu me lépwo 12 apostolo ten. 21 Ke é he lé ko wiinaado, ke e pii telé pie: «É pii tewé a juuju pie: E bo pi-icuéo wo pa bééwé.»
22 Ke te junihe piwahin jélé kuti, ke lé muko pétaapwo tahimwoeng pie: «Padaame, he time uce woéo?»
23 26.23 Psaume 41.10Ke e hegi ne telé wo Iésu pie: «Wo pana gemu tai pétaa ole ha a tam me weeng‡26.23 Heme lé piwiinaado ibu wo lépwo Juif, ke lé te ju pétaa ole ha a tam na céiu ko ni ilé., ke weeng pana e bo pi-icuéo.
24 «É bo mele, woéo pa Nahi Apulie, pwohewii ana e caa pii beetihi ne ni tii iitihi. Kehe wo pa apulie na e pi-icuéo, ke o te junihe pwoééhen! Au, mwolihi! Be wo panaa, ke wieli me o te wâé ne kon, hemepie time e uce ko âbeele!»
25 Ke e tahimwo Iésu wo Judas, pana e icueng, pie: «Kona time uce woéo, go Padaame?»
Ke e hegi ne ten wo Iésu pie: «Go caa teko pii.»
A pwoloa me a tabe megele
26 26.26−28 1 Korénit 11.23−25É he lé ko piwiinaado ibu, ke e pé a pwoloa wo Iésu, ke e pipwo-olé te Padué. Ke e ebii, ke e pwopatihi ne ko lépwo acémun den, ke e pii telé pie: «Geé pé, ke geé eni, be ani, ke a ééng.»
27 Ke é alecehen, ke e pé a mwoûdu ko tabe megele. Ke e pwo-olé te Padué, ke e ne telé. Ke e pii pie: «Geé tai ûdu. 28 26.28 Exode 24.8; Jérémie 31.31−34; Zakari 9.11; 1 Korénit 10.16Be ani, ke a cewéhung na e o caa tée me de ni apulie, beme pineuhi ni ta pwo telé. Be a pipwoâpwailo na e pacuwohi a *piapwo na e pwo wo Padué [pie e ne a péém ne ha awiemelé me weeng].
29 «Ke é pii tewé pie: O caa time é bo uce ûdu mwo ace tabe megele [ne éni pwo bwohemwo] dieli ha ace tan celi genye bo ûdu ace tabe megele celi mwo coho me wogewé, ne ha a Mwametau te Caa tong.»
Go bo piwotétaa kong, go Pétéru
30 26.30 Luka 22.39; Ioane 18.1Ke lé nyebihi a psaume ko a tan ubwo naa, ke é mulang, ke lé taa pwo a juwole ko ni Olivier.
31 26.31 Zakari 13.7; Ioane 16.32Ke e pii wo Iésu te lépwo acémun den pie: «É jenaa he bwén, ke geé o bo tai engen kojaéo. Be caa te tii ne he ni tii iitihi pie:
O bo taunu pa awéihi muto,
ke lé o pipiiden ne ni muto.
Zakari 13.7
32 26.32 Mataio 28.7,16«Kehe icehi ana é hemepie é mulie cemwo mu ha amele, ke é bo ânebuhewé ne Galilé.»
33 Ke e pii ten wo Pétéru pie: «Wieli lé o engen kojako wo lépwoje, kehe time o uce woéo!» 34 26.34 Mataio 26.69−75Ke e hegi ne ten wo Iésu pie: «É pii tem a juuju pie: É ha a bwén jenaa, ânebuhe a bwo to te a ja, ke o caa ocié go ko piwotétaa kong pie, time go uce temehiéo.» 35 Ke e pii wo Pétéru pie: «Ûhu! Piwien hemepie genyu tai mele, kehe time é o uce wotétaa kom!»
Ke tai woélé ati, ke lé te tai pii ten ana céiu.
Te junihe téé Iésu
36 Ke é mulang, ke lé â ha a céiu duaan [na cemi acuwo hen] na pii kon pie Getsémané. Ke e pii te lépwo acémun den wo Iésu pie: «Geé tebwo éni, be é mwo â pwoiitihi.»
37 Ke e pé Pétéru me lupwo naî Zébédé. Ke caa tabuhi piwahin Iésu, ke pinekepé ten. 38 26.38 Ioane 12.27Ke e pii telé pie: «Te junihe téé ke piwahin a pwonimung§26.38 Ne mwo he pwo grek ni pwooti ce: Ke é caa pwo me é mele.. Kehe geé tee mu éni, ke genye tai piûmiê ibu. [Geé nemwo pule!]»
39 Ke e te ju piâdé kojalé, ke e tidihi jilin, ke e miibule. Ke e pwoiitihi da céii Padué, ke e pii pie: «Caa, hemepie te jan, ke go pé kojaéo ni picani me ni téé ce*26.39 Ni picani me ni téé ce—Grek: A mwoûdu ce.! Kehe icehi ana go nemwo pwo ana nimung kon, kehe ana nimem kon.»
40 Ke me e mwojuia mwobé céii lépwo acémun den na cié jélé, ke e alihi pie lé teko pule. Ke e pii te Pétéru pie: «Be he time uce jan me nye piûmiê ibu, he na te ju céiu inetéale?
41 «Geé te ûmiê, ke geé pwoiitihi, beme o te pwo niihewé, hemepie tacebwénikewé. Be nimewé me geé pwo ana wâé, kehe icehi ana tice niihewé.»
42 Ke e engemwo kojalé wo Iésu, ke e pwoiitihi mwo, ke e pii pie: «Caa wé, mepie time uce jan me pé kojaéo ni picani me ni téé ce, ke é ilehi kojako pie, go picani tong, beme é piténedehi ana te nimem kon†26.42 Grek: «Hemepie wâé me é ûdu anaa, ke wâé heme pwo ana nimem kon.».»
43 Ke me e mwojuia mwobé céii lépwo acémun den, ke e toolé mwo he lé teko pule. Be caa te junihe emaan jélé, ke lé tee ko pipucing.
44 Ke e engemwo kojalé, ke e âmwo pwoiitihi, ke e te pii mwo ana e caa mi pii.
45 Ke me e mwojuia mwobé céiilé, ke e toolé mwo he lé teko pule, ke e pii telé pie: «Woté? Geé mwo teko mwaale, ke pule mwo? Wâé ne kowé! Kehe icehi ana o caa neéo, woéo pa Nahi Apulie, ne te lépwona lé pwo nina ta! 46 26.46 Ioane 14.31Geé cuwoda! Me nye engen! Be caa e lang wo pana e icuéo!»
Lé imwi Iésu
Maréko 14.43−50; Luka 22.47−53; Ioane 18.3−12
47 É he e mwo ko pii anaa wo Iésu, ke e te ju tehenebé wo Judas, pali céiu béé lépwoli 12 apostolo ten. Ke lé âbé céin ne ni apulie na te junihe hiwon jélé, imi ni teua me ni ba-acuwo. Be lé nelé ngen wo lépwo caa te lépwo apwoâpwailo, me ni apihuô te a bele te lépwo Juif.
48 Ke wo Judas, pana e icu Iésu, ke e caa pipatemehi telé ana me e pwo: «Wo pa apulie na é o mwomwaaueng, ke te weeng kuti. Ke geé imwieng.»
49 Ke he lé tehenebé, ke e te â céii Iésu kuti, ke e pii ten pie: «Bwocu tem, go pa apipune!» Ke e mwomwaaueng.
50 Ke e pii ten wo Iésu pie: «Îgo, go pwo ana me go pwo‡26.50 Îgo, go pwo ana me go pwo—Grek: É mu ko ade na wogo éni?.»
Ke lé te imwi Iésu kuti. 51 26.51 Ioane 18.26Kehe icehi ana wo pa apulie na e mu pele Iésu, ke e te pwome céi kuti a teua ten mu ha a mwon, ke e te tahi kuti ole pwo a puni pa apenem de pa *daame he lépwo apwoâpwailo. Kehe icehi ana e te ju tahagéi a jéénen.
52 26.52 Genèse 9.6; Pii Beetihi 13.10Ke e pii ten wo Iésu pie: «Go ne homwo a teua tem ne ha a mwon! Be wo lépwona lé pwopa ko teua, ke lé o te mele ko teua.
53 «Go téne, hemepie nimung, ke é o tode Caa tong, beme e nebé céiiéo a céiu mwocoda ko ni *âcélo na te junihe hiwon jélé, beme lé pwopaing! 54 Kehe me wonaa, ke wieli me time e o uce pacuwohi ana e pii ne he ni tii iitihi! Be e pii pie, ke o wonaa a bwo engen ne ni naado.»
55 26.55 Luka 19.47, 21.37Ke e pii te lépwona lé imwieng, pie: «Woté? Geé âbé pééo ko teua me beba-acuwo, pwohewiin heme woéo pace ataunuhi apulie! Ati he ni tan, ke é te mu hadeniiwé, he é teko pacémuni ni apulie ne ha a *mwaiitihi, kehe icehi ana time geé uce imwiéo!
56 «Kehe ati ninaa, ke e tai pacuwohi a pwooti na lé pii wo lépwo péroféta ne he ni tii iitihi.»
Ke ati lépwo acémun den, ke lé cepewieeng, ke lé cela.
A mwohuô te lépwo Juif
Maréko 14.53−65; Luka 22.54−71; Ioane 18.13−24
57 Lé pé Iésu nge céii Kaïfe, pa daame he lépwo apwoâpwailo. Be lé pitapitilé ne pelen wo lépwo *dotéén ko patén me lépwo apihuô te lépwo Juif. 58 Ke e pi-ilipuwolé ngen wo Pétéru. Ke e tuie nge pele pa daame he lépwo apwoâpwailo, ke e tebwo pwo napwomwo, ne pele ni apenem, ni awéa. Be nimen me e alihi aceli e o tuie ne ko Iésu.
59 Wo lépwo caa te lépwo apwoâpwailo, me ati a *mwohuô te lépwo Juif, ke lé hane ce apulie beme lé pipé ne ko Iésu, be nimelé me lé pwocuhinaado ten, me e mele. 60 Ke hiwon ni agele na lé âbé pipé ne ko Iésu, kehe icehi ana time lé uce tooli ace ju watihen me lé taunueng.
Ke é he caa e mwonu me nebwén a pitautinaado telé, ke lu tehenebé wo lupwo alo apulie. 61 26.61 Ioane 2.19−21Ke lu pii pie: «E pipii den wo panaa pie, me e bo paniihi a mwaiitihi te Padué, ke me e bo pacuuli mwo, he na cié ni tan.»
62 Ke e te cuwoda kuti wo pa daame he lépwo apwoâpwailo, ke e tahimwo Iésu pie: «Kona te tice béhegi nen dem? He time go uce téne nina lé ko pipé ne kom?» 63 26.63 Ésaïe 53.7; Mataio 27.12Kehe icehi ana time e uce hegi wo Iésu. Ke e te tahimwoeng mwo wo pali daame pie: «É ne he nii Padué na e mulip, ke é ileko pie, go hegi. Kona te wogo kuti, pa *Mesia, pa *Naî Padué?»
64 26.64 Psaume 110.1; Daniel 7.13; Mataio 24.30Ke e hegi ne ten wo Iésu pie: «Go caa teko pii. Ke é pii tewé pie: Tabuhi jenaa ni, ke geé bo aliéo, woéo pa Nahi Apulie, heme é tebwo *pwo a jui Padué na te junihe pwojunuun [beme é pihuôhi ati ni naado]. Ke geé bo aliéo, heme é âbé he ni nii, mu he miiden.»
Wâé heme e mele!
65 26.65 Mataio 9.3; Ioane 10.33[Ke te junihe emegéi na pali daame he lépwo apwoâpwailo, ke e te nihe okéé] ke e pitie ni epwénen, ke e pii te ni béé atautinaado pie: «E cihe me ta ne ko Padué [be e pwo me piwielu me weeng]! Caa jan! Necu ce béé bwo pipé ne kon, be e caa teko pipé ne kon mwo! Be geé caa te téne ana e pii. 66 26.66 Lévitique 24.16; Ioane 19.7Ke ade aceli geé niimihi ne kon?»
Ke lé tai hegi ne ten ati pie: «Wâé heme e mele.»
67 26.67 Ésaïe 50.6, 53.5Ke lé cumi ne he pwahamiin, ke lé nuô i kon. Ke lé tahi pale ni ilé ne kon wo lépwo béén, 68 ke lé pii ten pie: «He woo na e ahiko? Go cuwoteeke pihane, go ‘Mesia’, hemepie wogo ke pace péroféta [celi go temehi ati ce naado]!»
E piwotétaa ko Iésu wo Pétéru
Maréko 14.66−72; Luka 22.56−62; Ioane 18.16−27
69 Mepwo wo Pétéru, ke e tee tebwo jeoté pwomwo. Ke e âbé céiieng wo ê céiu eabwé, ke e pii ten pie: «Éé, wogo, ke pa céiu béé Iésu, mu Galilé!»
70 Ke e wotétaa ne he pwahamii ni apulie, ke e pii pie: «Ûhu! Time é uce temehi ana go ko pii!»
71 Ke e te â wie kuti ha a pwobabé. Ke e alieng wo ê céiu toomwo na e penem lang, ke e pii te nina lé mu lang pie: «Uhuu, wo paje, ke pa béé Iésu mu Nazaret!»
72 Ke e pii mwo wo Pétéru pie: «Ûhu! É piapwo pie time é uce temehieng!»
73 É alecehen, ke nina lé mu lang, ke lé âbé céii Pétéru ke lé pii ten pie: «Uhuu! Wogo ke pa céiu acémun den! Be nye téne ne he patim.»
74 Ke e te junihe pimwoiu wo Pétéru, ke e pii pie: «Geé téne! Time é uce temehi panaa. Wâé heme e pwocuhinaado tong wo Padué, hemepie é gele!»
Ke me e mwo ko pii anaa, ke e te to kuti ali ja. 75 26.75 Mataio 26.34Ke e bwo niimihi ali e pii ten wo Iésu, pie: «Ânebuhe a bwo to te a ja, ke go ocié ko piwotétaa pie, time go uce temehiéo.»
Ke e wie wo Pétéru ke e te junihe é kuti.

- Mataio
- <
- 26
- >

26:2 26.2 Exode 12.1−27; Mataio 20.18

*26:2 26.2 Pacika—Tan ubwo te ni Juif ko a bwo celuimilé mu ha a bwo penem tice ja kon ne Aigupito.

26:7 26.7 Luka 7.37−38

26:11 26.11 Deutéronome 15.11

26:15 26.15 Zakari 11.12; Ioane 11.57

†26:15 26.15 30 mwani péi—Âcehi a patén de lépwo Juif, ke weengaa a mwani na ne te pa céiu apulie, heme pa apenem tice ja kon den, ke taunueng na a paaci. Omehi Exode 21.32. A bwopiinen pie, lé pwo me piticenaado ne ko a mulihe Iésu.

26:17 26.17 Exode 12.14−20

26:23 26.23 Psaume 41.10

‡26:23 26.23 Heme lé piwiinaado ibu wo lépwo Juif, ke lé te ju pétaa ole ha a tam na céiu ko ni ilé.

26:26 26.26−28 1 Korénit 11.23−25

26:28 26.28 Exode 24.8; Jérémie 31.31−34; Zakari 9.11; 1 Korénit 10.16

26:30 26.30 Luka 22.39; Ioane 18.1

26:31 26.31 Zakari 13.7; Ioane 16.32

26:32 26.32 Mataio 28.7,16

26:34 26.34 Mataio 26.69−75

26:38 26.38 Ioane 12.27

§26:38 26.38 Ne mwo he pwo grek ni pwooti ce: Ke é caa pwo me é mele.

*26:39 26.39 Ni picani me ni téé ce—Grek: A mwoûdu ce.

†26:42 26.42 Grek: «Hemepie wâé me é ûdu anaa, ke wâé heme pwo ana nimem kon.»

26:46 26.46 Ioane 14.31

‡26:50 26.50 Îgo, go pwo ana me go pwo—Grek: É mu ko ade na wogo éni?

26:51 26.51 Ioane 18.26

26:52 26.52 Genèse 9.6; Pii Beetihi 13.10

26:55 26.55 Luka 19.47, 21.37

26:61 26.61 Ioane 2.19−21

26:63 26.63 Ésaïe 53.7; Mataio 27.12

26:64 26.64 Psaume 110.1; Daniel 7.13; Mataio 24.30

26:65 26.65 Mataio 9.3; Ioane 10.33

26:66 26.66 Lévitique 24.16; Ioane 19.7

26:67 26.67 Ésaïe 50.6, 53.5

26:75 26.75 Mataio 26.34

© 2017-2018 WBT