- Mataio
- <
- 11
- >

11
1 É he e pii ati ni pihuô naa wo Iésu te lépwo 12 acémun den, ke e engen mulang, ke e â he ni béé pwomwo ubwo ne ha a duaan naa. Ke e pacémuni ni apulie, ke e pipatemehi telé a Pwooti Wâé.
Pa Mesia na lé ucéieng
Luka 7.18−23
2 É he e mu he karépu wo *Ioane pa apipuu apulie, ke e téne a jepule ko Kériso, me nina e pwo. Ke e pahede lépwo béé acémun den, 3 beme lé â tahimwo Iésu pie: «He caa te wogo kuti pali *Mesia li me e bo tuiebé? Ai, me geme mwo te ucéi pace céiu?»
4 Ke e hegi ne telé wo Iésu pie: «Geé mwojuia mwo, me geé â piuti te Ioane nina geé téne, me nina geé alihi. 5 11.5 Ésaïe 35.5−6, 61.1Be lé caa niê mwo wo lépwo bwi; ke lé caa engen ehi wo lépwo tebwa; ke caa wâé mwo wo lépwona katia jélé; ke lé caa téne mwo wo lépwona bwéjé jélé; ke lé caa mulie cemwo wo lépwo amele; ke lé caa hegi a Pwooti Wâé wo lépwona tice delé! 6 Adéi pana e ali temehiéo, me céihi ne kong*11.6 Ai, Adéi pana time e uce piâ ité [koja Padué] mu kong.!»
E cihe ko Ioane wo Iésu
Luka 7.24−35
7 Ke me lé mwojuia mwo wo lépwo acémun de Ioane, ke e pii wo Iésu te ni apulie na lé mu lang pie: «É he li geé â ha a da me geé téne Ioane, ke he ade aceli geé â alihi? [Pa apulie na pipwoééhen na e pwohewii] a womeéle celi e papenemihi na a dan? 8 Ûhu! Ke kona he ade aceli geé â alihi? Pace céiu apulie celi e cuwohe ace epwén celi nihe wâé? Ûhu! Be nina te junihe wâé ni epwénelé, ke nina lé mu he ni pwomwo he daame! 9 Te ade aceli geé â alihi? Pace céiu péroféta? Éa, ke é pii tewé pie: Wo panaa, ke pa péroféta ubwo! 10 11.10 Malachie 3.1; Luka 1.76Be te wo Ioane kuti, na e piieng wo Padué ne he ni tii iitihi pie:
É bo neole pa apipépwooti tong.
E bo ânebuhem,
me e pwopweehi a pwaadeniim.»
Malachie 3.1
11 [E pii mwo wo Iésu pie]: «É pii tewé a juuju pie: Te tice pace apulie pwo bwohemwo, celi e piwéden koja Ioane pa apipuu apulie. Kehe icehi ana wo pana te nihe wahin nang ne ha a *Mwametau he Miiden, ke te nihe piubwo nang koja Ioane. 12 11.12−13 Luka 16.16Tabuhi ha a benaamwon na e pipuu apulie wo Ioane dieli jenaa, ke lé hane ne ni apulie, me lé ne, ne éni pwo bwohemwo, a Mwametau he Miiden ko ni niihelé†11.12 Ne…ko ni niihelé—ai Cubwoni. Omehi Luka 16.16.. 13 Be é ânebuhe Ioane, ke ni *patén de Moosé, me ati ni péroféta, ke lé pipatemehi te ni apulie [pie e o caa ne a Mwametau ten wo Padué]. 14 11.14 Malachie 3.23; Mataio 17.10−13; Maréko 9.11−13Geé céihi ne ko nina é pii tewé: Wo Ioane, ke wo péroféta *Élia li me e bo âmwobé‡11.14 Wo péroféta Élia li me e bo âmwobé—Lé pii ne ni péroféta ânebun pie, e bo âbé wo pace péroféta celi e pwohewii péroféta Élia, ânebuhe a bwo tuiebé te pa Mesia..
15 «Wo paceli pwo ce pwojéénen me e téne, ke wâé heme e téne!»
Lé pipiikemu me Ioane
16-17 «É bo pipwohewii ne ko ace de ni apulie jenaa? Lé pwohewii ni cuwo nahi ewa na lé pidaataa ha apimu te ni apulie. Be [muhi te ni béén me lé jele me ni béélé]. Ke lé pii telé ni béélé pie: “Geme cuu oopwé tewé, ke time geé uce pwolu. Ke geme pwo a nyebi ko mele, ke time geé uce é!”
«Ni apulie jenaa, ke pwohewii ni cuwo nahi ewa naa, 18 be e tuiebé wo Ioane pa apipuu apulie, ke e pawie wiinaado he ni béé benaamwon, ke time e uce ûdu tabe megele, ke lé pii ne ni apulie pie: “Pwo duéé kon!”
19 11.19 Mataio 9.14«Ke é tuiebé, woéo pa Nahi Apulie, ke é wiinaado me ûdu [pwohewii ni béén]. Ke lé pii ne ni apulie pie: “Wo paje, ke te junihe pa aûdu, ke pa awiinaado! Ke e pabéé ni atai mwani, me ni béé apulie na ta jélé!”
«Kehe [a juuju ana nye mu pii pie]: “Nye alihi temehi a pitemang ne he ni bwomu [te nina lé mulie ha a pitemang].”»
Lé pwocuhinaado ne nina muhi telé me lé céihi
Luka 10.13−15
20 Ke e cihe me mwoiu te ni apulie wo Iésu ne he ni pwomwo ubwo ko ni *pipwojunuun na hiwon na e caa pwo ne hen, be time lé uce pitaatééhi ni mulihelé.
21 11.21−22 Ésaïe 23; Ézékiel 26―28; Joël 4.4−8; Amos 1.9−10; Zakari 9.2−4Ke e pii telé pie: «Geé pipwocile, wogewé ni apulie Korazin me Betsaïda! Be o bo ne cuhinaado tewé! Be é caa pwo ni naado na nihe ubwo ne pelewé [ke time geé uce céihi]! Geé cuwoteeke niimihi lupwo pwomwo ubwo Tir me Sidon§11.21 Tir me Sidon—Lupwo amu na time uce lupwo amu ko a Isaraéla. ânebun [be te nihe ta ni huô te ni apulie lang]. Kehe icehi ana hemepie lé alihi ana é pwo ne pelewé, ke wieli caa te é bwolihi celi lé taatééhi ni mulihelé. Ke me lé o habwii ko ace bwo cuwohe cang delé, me pitimilé he dep*11.21 Cuwohe cang…pitimilé he dep—Ana lé pwo wo lépwo Juif heme lé pininim, ai heme lé é.. 22 Be é pii tewé a juuju pie: É ha ace Tan celi e bo tauti ni apulie wo Padué, ke o te junihe ubwo ace cuhinaado tewé koja lépwo Tir me Sidon.
23 11.23 Genèse 19.24−28; Ésaïe 14.13−15«Ke te piwien ne mwo kowé, wogewé ni apulie Kapernaüm. Be geé niimihi pie pwonaado ne kowé, ke geé pwohewii Padué†11.23 2e phrase—Grek: Kona geé taa he miiden?. Ûhu! E bo nekewé ole céii lépwo amele! Be e pwo ni naado na te junihe ubwo ne pelewé. É hemepie e pwo ni naado naa ne *Sodome, ke wieli me e o mwo teko mu jenaa a pwomwo ubwo naa. 24 11.24 Mataio 10.15; Luka 10.12Ke é pii tewé a juuju pie: É ha ace Tan celi e bo tauti ni apulie wo Padué, ke o te junihe ubwo ace cuhinaado tewé koja lépwo *Sodome!»
Padué Caa me ni naîn
Luka 10.21−22
25 11.25 1 Korénit 1.26−29É ha a benaamwon naa, ke e pii wo Iésu pie: «É pwo-olé tem, go Caa, Padaame he a miiden me a bwohemwo, be go neduwohi ni naado naa koja lépwo atemehinaado me lépwo apitemang, ke go habwii te lépwona time lé uce cémun‡11.25 Lépwona time lé uce cémun—Grek: Ni cuwo nahi ewa.. 26 Be te âcehi ana te nimem kon.»
27 11.27 Mataio 28.18; Ioane 1.18, 3.35, 10.15, 17.2; Filipi 2.9[Ke e pii te lépwona lé téneeng pie]: «Ati nina e pele Caa tong, ke e caa ne tong. [E caa te pihabwiieng dong, beme é temehieng ehi.] Te weeng cehi na e temehiéo, woéo pa Naîn. Ke te woéo cehi na é temehieng, ke é habwiieng te ni béén beme lé temehieng mwo.»
É bo pwo me geé mwaale
28 11.28 Jérémie 31.25«Geé âbé céiiéo, wogewé nina junihe téé ni âneule tewé, ke mwaale gewé. Be é bo ne ce mwaale tewé. 29 Geé pé a âneule na é ne tewé, ke geé engen ne ko ni pihuô tong. Be pana bwala a pating, ke é pwo me piwahin jo. Ke me geé âbé céiiéo, ke geé o tooli a ju mwaale. 30 11.30 1 Ioane 5.3Éa, be a âneule na é ne tewé, ke te ju pwia, ke ni pihuô tong, ke te ju ticecoon a bwo âcehin.»

- Mataio
- <
- 11
- >

11:5 11.5 Ésaïe 35.5−6, 61.1

*11:6 11.6 Ai, Adéi pana time e uce piâ ité [koja Padué] mu kong.

11:10 11.10 Malachie 3.1; Luka 1.76

11:12 11.12−13 Luka 16.16

†11:12 11.12 Ne…ko ni niihelé—ai Cubwoni. Omehi Luka 16.16.

11:14 11.14 Malachie 3.23; Mataio 17.10−13; Maréko 9.11−13

‡11:14 11.14 Wo péroféta Élia li me e bo âmwobé—Lé pii ne ni péroféta ânebun pie, e bo âbé wo pace péroféta celi e pwohewii péroféta Élia, ânebuhe a bwo tuiebé te pa Mesia.

11:19 11.19 Mataio 9.14

11:21 11.21−22 Ésaïe 23; Ézékiel 26―28; Joël 4.4−8; Amos 1.9−10; Zakari 9.2−4

§11:21 11.21 Tir me Sidon—Lupwo amu na time uce lupwo amu ko a Isaraéla.

*11:21 11.21 Cuwohe cang…pitimilé he dep—Ana lé pwo wo lépwo Juif heme lé pininim, ai heme lé é.

11:23 11.23 Genèse 19.24−28; Ésaïe 14.13−15

†11:23 11.23 2e phrase—Grek: Kona geé taa he miiden?

11:24 11.24 Mataio 10.15; Luka 10.12

11:25 11.25 1 Korénit 1.26−29

‡11:25 11.25 Lépwona time lé uce cémun—Grek: Ni cuwo nahi ewa.

11:27 11.27 Mataio 28.18; Ioane 1.18, 3.35, 10.15, 17.2; Filipi 2.9

11:28 11.28 Jérémie 31.25

11:30 11.30 1 Ioane 5.3

© 2017-2018 WBT