- 1 Korénit
- <
- 3
- >

3
Genye âcéi Kériso cehi
1 Lépwo bééng, é he é cihe tewé, ke time é uce cihe tewé pwohewii ne ko lépwona lé céihi, kehe pwohewii ne ko lépwona time uce e kolé a *Jenen Iitihi, pwohewii ne ko ni cuwo ewa ne he Kériso.
2 3.2 Ébéru 5.12−13; 1 Pétéru 2.2[É he li é pacémunikewé] ke é ne tewé a lait, beme geé ûdu, kehe time uce a mewota, be mwo te time uce jan me geé wii. Ke é jenaa mwo, be mwo teko piwien. 3 3.3 1 Korénit 1.10−11Be geé mwo te pitaaba, ke mwo te pwo ni naado na e he pipuwohewé. Ke anaa, ke geé pipwohewii ni apulie pwo bwohemwo [na time lé temehi Kériso]. 4 3.4 1 Korénit 1.12Be heme e pii wo pace céiu pie: «Woéo, ke é âcéi Paulo», ke wo pa céiu, ke e pii pie: «Woéo, ke é âcéi Apolos», ni bwo cihe tewé, ke pwohewiin heme time geé uce temehi Padué.
Wogemu lupwo eabwé
5 3.5−6 Apostolo 18.4,11He wooélé wo Apolos, ke he woo wo Paulo? Wogemu, ke te ju lupwo eabwé, na é mu komu, na geé céihi. Ke gemu penem ne he ni bwomunen na e muko pétaapwo ne temu wo Padaame. 6 É cemi, ke e puu wo Apolos, kehe te wo Padué na e pwo me cim.
7 Ke me wonaa, ke time uce wo paceli e cemi, ai pana e puu, celi pipwonaado ne kon, kehe wo Padué na e pwo me cim. 8 3.8−9 Mataio 13.3−9; Éféso 2.20−22Pana e cemi, ke wo pana e puu, ke te piwielu, kehe lu bo muko pétaapwo hegi ni cemelu, ne he ni bwomune ni penem delu. 9 Be geme penem me Padué*3.9 Me Padué—ai Me de Padué..
Wogewé a mwa te Padué
Ke wogewé a ninaado te Padué, ke a mwa te Padué. 10 É ne a paan pwohewii a bwo temehinaado te pa apwo mwa, te âcehi ni âpipati†3.10 Âpipati—A niihen me a bwo temehinaado ne ko ni penem de Padué. Omehi note ko 1 Korénit 12.1. te Padué na e ne tong. Ke e penem pwon wo pa céiu. Ke wâé heme geé muko pétaapwo pipwocile a bwo bahi ne pwon. 11 3.11 Ésaïe 28.16; 1 Pétéru 2.4−6Be te tice paceli me e ne ace céiu paan koja a paan na caa ne, na wo Iésu Kériso.
12 Hemepie pwo paceli e bahi ne pwo a paan, ke jan me e bahi ko ni mwani megele, ni mwani pwojo, ni péi na junihe pwonaado ne kon‡3.12 Mwani megele…pwonaado ne kon—Ocine ko ni naado na habwii ne ko ni penem de Padué, be ni naado na mu dieli mwo., ni ba-acuwo, ai ni bwolihe meté, ai ni meté§3.12 Ni ba-acuwo…ni meté—Ocine ko ni naado na time uce jan, be o éle ne ha a miû..
13 3.13 1 Korénit 4.5O habwii muko ni pétaapwo penem, ke bo patemehi ha a tan na e bo tauti ni apulie hen wo Padué. Be o habwii ne ha a miû, ke é ne ha a miû, ke o habwii a bwomune ni pétaapwo penem. 14 Mepie wo pace céiu, ke me e bahi ne pwo a paan, ke me e cumang ne ko a miû a penem den, ke e o hegi ace cemen. 15 Hemepie a penem den, ke mepie éle, ke e o patieden a cemen*3.15 Patieden a cemen—ai Patieden ati a ceme ni penem den.. Kehe weeng, ke o celuimieng, kehe o pwohewiin heme e hagéi ace miû beme e cela.
E mu kowé a Jene Padué
16 3.16 1 Korénit 6.19; 2 Korénit 6.16He time geé uce temehi pie wogewé, ke a *mwaiitihi te Padué, ke a Jene Padué, ke e mu kowé? 17 Hemepie pwo paceli e tanahi taabwon a mwaiitihi te Padué, ke e bo tanahieng taabwon wo Padué. Be iitihi a mwaiitihi ten, ke wogewé a mwaiitihi naa.
Geé mu ko Kériso
18 Ke me te tice paceli e te pipwohuô ten mwo: Hemepie pwo pace mu hadeniiwé, ke me e piniimihi pie e temehinaado ne ha a bwomu he benaamwon ce, ke me e olo beme e bo temehinaado. 19 3.19 Job 5.13Be a bwo temehinaado ne pwo a bwohemwo, ke a olo ne pele Padué. Be tii pie: E imwi lépwo atemehinaado he ni pipwohuô kolé.Job 5.13
20 3.20 Psaume 94.11Ke caa tii mwo pie: Wo Padaame, ke e te temehi ni bwo niimihinaado te lépwo apitemang, na te ju ticenaado ne kon.Psaume 94.11
21 É mu ko anaa, ke wâé heme te tice paceli me e pipaunueng mu ko pace céiu apulie, be tai ni naado, ke tai ni dewé: 22 hemepie wo Paulo, hemepie wo Apolos, hemepie wo Pétéru; a bwohemwo, a mulie, a mele, a benaamwon ce, ai ana e bo âbé. Ati, ke tai ni dewé. 23 Ke wogewé he Iésu Kériso, ke wo Kériso, ke e he Padué.

- 1 Korénit
- <
- 3
- >

3:2 3.2 Ébéru 5.12−13; 1 Pétéru 2.2

3:3 3.3 1 Korénit 1.10−11

3:4 3.4 1 Korénit 1.12

3:5 3.5−6 Apostolo 18.4,11

3:8 3.8−9 Mataio 13.3−9; Éféso 2.20−22

*3:9 3.9 Me Padué—ai Me de Padué.

†3:10 3.10 Âpipati—A niihen me a bwo temehinaado ne ko ni penem de Padué. Omehi note ko 1 Korénit 12.1.

3:11 3.11 Ésaïe 28.16; 1 Pétéru 2.4−6

‡3:12 3.12 Mwani megele…pwonaado ne kon—Ocine ko ni naado na habwii ne ko ni penem de Padué, be ni naado na mu dieli mwo.

§3:12 3.12 Ni ba-acuwo…ni meté—Ocine ko ni naado na time uce jan, be o éle ne ha a miû.

3:13 3.13 1 Korénit 4.5

*3:15 3.15 Patieden a cemen—ai Patieden ati a ceme ni penem den.

3:16 3.16 1 Korénit 6.19; 2 Korénit 6.16

3:19 3.19 Job 5.13

3:20 3.20 Psaume 94.11

© 2017-2018 WBT