- Ioane
- <
- 2
- >

2
A bécéiuhe inenaado ne Kana
1 Alo ni tan alecehen, ke lé pwo a piaten ne Kana, a mwopopwaalé ne Galilé. E mu lang wo nyaa te Iésu. 2 Ke lé te tode mwo Iésu me ni acémun den, ne ko a piaten.
3 Ke me caa tice tabe megele*2.3 Tice tabe megele—Te junihe ubwo a bwo pitanim lépwo eapwihi a tan., ke e pii te Iésu wo nyaa ten pie: «Caa tice tabe megele telé!»
4 2.4 Ioane 7.30, 8.20Ke e hegi ne ten wo Iésu pie: «Nyaa, time uce wogo na me go pii tong aceli me é pwo†2.4 Time uce wogo na me go pii tong… ai Ade aceli nimem kon? Grek: Ade ne tem ana a dong?. Be time uce téele tuie a benaamwon dong‡2.4 Benaamwon dong—A benaamwon na o bo habwii a bwo ubwo na a wâé te Iésu..»
5 E pii te lépwo apenem wo nyaa ten pie: «Geé pwo ati nina e pii tewé.»
6 E mu lang ni mwotabe péi na 6, beme ni bépiwon de lépwo *Juif, be te a bwomu telé. É he ni pétaapwo mwotabe, ke jan me nye neole hen celi 100 litre. 7 E pii te lépwo apenem wo Iésu pie: «Geé pa ko tabe ni mwotabe ce.»
Ke lé pa ke oba.
8 Ke e pii telé mwo wo Iésu pie: «Geé tai, ke geé pé nge céii pa eapwihi piwiinaado.»
Ke lé pé ngen. 9 Ke e nemi a tabe wo paje, ke [e téele, be] caa taatééhi me a tabe megele. Ke time e uce temehi pie, he lé pé mu wé. Kehe lé te temehi cehi ne ni apenem. Ke e tode pa apiaten, 10 ke e pii ten pie: «Tai ni apulie, ke lé mi pipatihi a ju tabe megele, ke ana time uce ju wâé, ke lé bo ne heme lé caa nihe ûdu wo lépwo ajelu. Kehe wogo, ke go patihi a ju tabe megele, die ha a benaamwon ce!»
11 Weengaa a bécéiuhe *inenaado na pwojunuun na e pwo wo Iésu. Anaa, ke e tuie ne Kana ne Galilé. Be e habwii a bwo ubwo na a wâé§2.11 A bwo ubwo na a wâé—Gloire. ten, ke lé céihi ne kon ne ni acémun den.
12 2.12 Mataio 4.13Alecehen, ke lé ole Kapernaüm me nyaa ten me ni ciéén, ke ni acémun den. Time uce ju hiwon ni tan na lé mu lang hen.
E peni lépwo api-icu mu ha a mwaiitihi
{Mataio 21.12; Maréko 11.15; Luka 19.45}*2.13―2.17 sous-titre: Wieli e okelo ko pawie lépwo api-icu huâ iitihi wo Iésu, ha a bwo tabuhi mu ten Iérusaléma, na tii ne éni ha a Ioane 2.13−22; ke é ne ha a béociéhe a bwo mu ten lang, na tii ne ha a Mataio 21, ke a Maréko 11, me a Luka 19.
13 2.13 Exode 12.1−27Caa e mwonu a Pacika†2.13 Pacika—Omehi Pacika ne ha a Niinaado (Vocabulaire) ha anebwén ko a tii. te lépwo Juif: [a *pipwodéén ko a bwo celuimilé mu *Aigupito]. Ke wo Iésu, ke e taa *Iérusaléma. 14 E taa ha a *mwaiitihi, ke e too lépwo a-icuhi paaci, me muto, me meni, ke lépwo ataatééhi mwani‡2.14 Ataatééhi mwani—Omehi note ko Mataio 21.12., he lé ko tebwo pwo ni taap telé. 15 Ke e pwo a bwaliiwota, ke e cibéélé mu ha a mwaiitihi me ni muto ke paaci. Ke e tahi taabwon ni mwani te lépwo ataatééhi mwani, ke e puwo ni taap. 16 Ke e pii te ni a-icuhi meni pie: «Geé pétaabwon ninaa mu éni! Geé nemwo pé a mwa te Caa tong me a mwopi-icu tewé!»
17 2.17 Psaume 69.10Ke lé niimihi ne ni acémun den a pwooti na caa te tii ne he ni *tii iitihi pie: Nihe ubwo a pwonimung ko a mwaiitihi tem.Psaume 69.10
A ocine ko a bwo mulie cemwo ten
18 Ke lé pii ten wo lépwo apihuô juif pie: «Ade ace inenaado celi go pwo, beme habwii teme pie te pwo mwomwon dem me go pwo anaa?»
19 2.19 Mataio 26.61, 27.40E hegi ne telé wo Iésu pie: «Geé tatii taabwon a mwaiitihi ce, be é he na cié ni tan, ke é bo pacuuli mwo.»
20 Lé pii ten wo lépwo Juif pie: «Lé pacuuli a mwaiitihi ce he na 46 ni jo, ke he wogo, ke é he na cié ni tan, ke go bo pacuuli?»
21 2.21 1 Korénit 6.19Kehe a mwaiitihi na e cihe kon, ke a één. 22 2.22 Luka 24.6−8; Ioane 12.16Ke é he e caa mulie cemwo mu ha amele, ke lé niimihi mwo nina e caa pii telé ne ni acémun den. Ke lé céihi ne ko nina e pii ne ni tii iitihi, ke é ne ko a pwooti te Iésu.
E te temehi ni pwonime apulie
23 2.23 Ioane 7.31É he ni tan na e mu Iérusaléma wo Iésu ne ko a Pacika, ke hiwon nina lé céihi ne kon, he lé alihi ni inenaado na pwojunuun na e pwo. 24 Kehe time e uce mwomwolé, be e te tai temehilé ati. 25 Ke time uce a junaado ne ten heme lé piuti ten ni bwomu te ni apulie, be e te temehi ati ni pwonime apulie.

- Ioane
- <
- 2
- >

*2:3 2.3 Tice tabe megele—Te junihe ubwo a bwo pitanim lépwo eapwihi a tan.

2:4 2.4 Ioane 7.30, 8.20

†2:4 2.4 Time uce wogo na me go pii tong… ai Ade aceli nimem kon? Grek: Ade ne tem ana a dong?

‡2:4 2.4 Benaamwon dong—A benaamwon na o bo habwii a bwo ubwo na a wâé te Iésu.

§2:11 2.11 A bwo ubwo na a wâé—Gloire.

2:12 2.12 Mataio 4.13

*2:12 2.13―2.17 sous-titre: Wieli e okelo ko pawie lépwo api-icu huâ iitihi wo Iésu, ha a bwo tabuhi mu ten Iérusaléma, na tii ne éni ha a Ioane 2.13−22; ke é ne ha a béociéhe a bwo mu ten lang, na tii ne ha a Mataio 21, ke a Maréko 11, me a Luka 19.

2:13 2.13 Exode 12.1−27

†2:13 2.13 Pacika—Omehi Pacika ne ha a Niinaado (Vocabulaire) ha anebwén ko a tii.

‡2:14 2.14 Ataatééhi mwani—Omehi note ko Mataio 21.12.

2:17 2.17 Psaume 69.10

2:19 2.19 Mataio 26.61, 27.40

2:21 2.21 1 Korénit 6.19

2:22 2.22 Luka 24.6−8; Ioane 12.16

2:23 2.23 Ioane 7.31

© 2017-2018 WBT