- 2 Timoté
- <
- 2
- >

2
Pa coda na e piténede Padaame
1 É mu ko ati [ni naado naa] go pa naîng, ke wâé heme go cumang ne ko a *pipwoééhe tice ja kon de Kériso Iésu. 2 A pwooti na go caa téne heme é pii ne ânebuhe ni apulie na hiwon jélé, ke wâé heme go ne te ni apulie na mwomwon jélé, lépwona jan ne kolé me lé pacémuni ni béé apulie.
3 2.3 2 Timoté 1.8Go pé ce dem mu ko ni picani na genye mu hen, pwohewii pa coda te Kériso Iésu. 4 Be pa coda na nimen me e piwâéeng wo pa caa ten, ke time e uce nenimen ne ko ni penem na e pwomwo koja a mwocoda. 5 2.5 2 Timoté 4.8Ke wo pace ajele, ke te tice cemen hemepie time e uce âcehi ni patén ko a jele.
6 2.6 1 Korénit 9.7[Pwohewii ali nye mu pii pie]: Wo pana e te nihe penem he ni apwoamu, ke e o te mi pé ni acehi ni penem den. 7 Go pitautinaado ehi ne ko nina é ko pii tem, be e o bo pwo me go temehi ati wo Padué.
Wo Iésu ke pa béhabwiinen denye
8 2.8 Roma 1.3; 1 Korénit 15.4Wâé heme go piniimihi pie, e caa mulie cemwo mu ha amele wo Iésu Kériso, pa piebehi pa daame *Davita. Weengaa kuti a Pwooti Wâé na é ko patemehi.
9 2.9 Éféso 3.1,13; Filipi 1.12−14Ke é ko mu he ni picani mu ko a Pwooti Wâé naa, ke lé taa kong ni itihe toki pwohewii pace ataunuhi apulie. Kehe pwocoon me lé taa a pwooti te Padué! 10 Ke é te pé ne huîing ati ninaa, be me de nina e pipégalilé wo Padué. Ke me woélé mwo, ke me celuimilé mu ko Kériso Iésu, ke me lé mulie ha *a wâé na ubwo [te Padué] dieli mwo. 11 2.11 2 Korénit 4.11Be a juuju a pwooti [na nye mu pii pie]:
Hemepie genye mele me Iésu,
ke genye o te mulie mwo
me weeng.
12 2.12 Mataio 10.33Ke é hemepie genye cumang,
ke genye o pihuô me weeng.
Kehe mepie muhi tenye kon,
ke weeng mwo,
ke o te muhi ten konye.
13 2.13 Roma 3.3−4; Tit 1.2Kehe mepie time nye uce cumang,
kehe icehi ana weeng,
ke e te cumang.
Be weeng ke e te mu
ha a bwo mu ten.
Pipwocile nina lé â ité koja a juuju
14 2.14 1 Timoté 6.4; Tit 3.9Go paniimihi ni pwooti naa te ati [lépwo acéihi]. Ke go pii me mwoiu telé ne he pwahamii Padué pie, me lé nemwo pitaacunaado. Be te ju piticenaado ne ko ni pwocihe naa, be e pwotahi ne ko lépwona lé ko tabemi.
15 2.15 1 Timoté 4.6Wogo, ke go mwoiu ne he ni penem dem, ke go pii ehi a pwooti na juuju, beme e o pipwodéén wo Padué ko a penem dem, ke me time o uce tanim go kon.
16-17 2.16 1 Timoté 4.7 2.17 1 Timoté 1.20Go nemwo mu pele lépwo apulie na lé uti ni jepule na te ju piticenaado ne kon, pwohewii Iméné me Filète. Be ni pwooti naa, ke pwohewii ni ahinaado ne he ni ééwé na tee piubwo ngen. Ke e pébé ni huô na time e uce paciiti Padué.
18 Kehe é ne ko lupwonaa, ke lu caa piâ ité koja a juuju, be lu pii pie, lé caa mulie cemwo wo lépwo amele, [ke o caa te tice mulie cemwo celi me nye ucéihi]. Ke me lu wonaa, ke lu pwotahi ni céihi te ni béé apulie.
19 2.19 Ésaïe 52.11; Ioane 10.14; 1 Korénit 8.3Kehe e te mu mang a paan na e ne wo Padué. Weengi ni pwooti na pii ne kon: Wo Padaame, ke e te temehi nina te ni apulie ten [ke e te alihi ni penem delé me den].Nahoum 1.7
Ke a céiu mwo: «Ke wo pana e pii pie, pa apulie te Padué, ke wâé heme e piâ ité koja a ta.»
20 Ha a mwa te paceli te junihe pipwonaado ne kon*2.20 A mwa te paceli te junihe pipwonaado ne kon—Grek: A mwa na ubwo., ke time e o uce mu hen cehi ce tam celi ubwo a cuhin†2.20 Ce tam celi ubwo a cuhin—Grek: Ce tam na pwo ko mwani megele me mwani pwojo.. Kehe o te pwo mwo ce tam pule, be te ni pihe ati ni tan. Ke ni tam na junihe wâé, ke ni pihe ni tan na genye pwo ni piwiinaado hen na ubwo. 21 Ke hemepie go pétaabwon ni ta pwo tem mu ha a pwonimem, ke ni cémun na gele, ke go o pwohewii a tam na wâé me de Padué. Ke e bo pééko me pa bépenem den. Ke o bo hiwon ce pétaapwo penem celi wâé celi e bo pwo ne kom.
Go cela ko a ta me a gele
22 2.22 1 Timoté 6.11Go cela ko ni bwo niimihinaado na ta te ni ewa, go Timoté. Ke go hane me go mulie ha a mulie na mwomwon ne ha a céihi, me a pipwoééhe, me a péém. Be weengaa a bwomu te lépwona lé paciiti‡2.22 Paciiti—Grek: Tode. Padaame, mu he ni ju pwonimelé na wâé ne he pwahamiin.
23 2.23 1 Timoté 4.7Go nemwo pipéce ne ko ni picihe na tice ânen, ke piticenaado ne kon, be e âbé mu ko ninaa ni pitaacunaado. 24 Kehe wo pana e pipwoeabwé te Padaame, ke wâé heme time uce pa ataacunaado. Ke wâé heme bwala nang, ke me e pé ne kon ni naado na lé pii ne kon. Ke me e temehi pacémunilé ehi.
25 Be wâé heme e temehi cihe me bwala ne ko lépwona lé cubwonieng. Ke é mulang, ke e bo picani telé wo Padué me lé pininim, ke me lé temehi a juuju. 26 Ke lé o bo wie mu he ni pwojé te *Caatana na e teko imwilé. Ke o caa time lé uce pwo nina nimen kon, be caa wâé ni bwo niimihinaado telé.

- 2 Timoté
- <
- 2
- >

2:3 2.3 2 Timoté 1.8

2:5 2.5 2 Timoté 4.8

2:6 2.6 1 Korénit 9.7

2:8 2.8 Roma 1.3; 1 Korénit 15.4

2:9 2.9 Éféso 3.1,13; Filipi 1.12−14

2:11 2.11 2 Korénit 4.11

2:12 2.12 Mataio 10.33

2:13 2.13 Roma 3.3−4; Tit 1.2

2:14 2.14 1 Timoté 6.4; Tit 3.9

2:15 2.15 1 Timoté 4.6

2:16-17 2.16 1 Timoté 4.7

2:16-17 2.17 1 Timoté 1.20

2:19 2.19 Ésaïe 52.11; Ioane 10.14; 1 Korénit 8.3

*2:20 2.20 A mwa te paceli te junihe pipwonaado ne kon—Grek: A mwa na ubwo.

†2:20 2.20 Ce tam celi ubwo a cuhin—Grek: Ce tam na pwo ko mwani megele me mwani pwojo.

2:22 2.22 1 Timoté 6.11

‡2:22 2.22 Paciiti—Grek: Tode.

2:23 2.23 1 Timoté 4.7

© 2017-2018 WBT