- Pii Beetihi
- <
- 7
- >

7
A bele te Padué
1 7.1 Jérémie 49.36; Daniel 7.2Ke é alecehen, ke é ali ni béé âcélo na paa jélé, na lé ko cuwo he ni uhin ko a bwohemwo, ke lé imwi ni dan na paa na te junihe ubwo ne pwo a bwohemwo. Ke wonaa, beme te tice dan celi me e cuu a bwohemwo, ke a jié, me ni acuwo.
2 É ali mwo pa céiu âcélo he e ko taa ha a duaan na e taa tuie hen a téale, he e ko pé ana me e ne me a ine† Padué na e mulip*7.2 Ine—Sceau; Padué na e mulip—A bwopiinen mwo pie: Padué na e ne a mulip..
Ke e toii da me ubwo te lépwo béé âcélo na paa jélé, na ne telé ni pipwojunuun, me lé pwotahi a bwohemwo me a jié. Ke e pii telé pie: 3 7.3 Ézékiel 9.4,6; Pii Beetihi 9.4«Geé mwo neme cuwo! Geé nemwo téele pwotahi a bwohemwo, me a jié, me ni acuwo! Be geme o mwo mi ne ânebun a inen ne pwo bwaade lépwo eabwé te Padué henye.»
4 7.4 Pii Beetihi 14.1,3Ke é téne a jéhi lépwona lé hegi a ine Padué. Be lépwo 144000†7.4 144000—A inenaado ko a bwo hején jélé ati ni apulie te Padué (12 x 12 x 1000). Omehi note ko Pii Beetihi 21.16. ni apulie, mu ha ati ni pwomwoiu te a bele *Isaraéla:
5 12000 mu ha a pwomwoiu te *Juda,
12000 mu ha a pwomwoiu te Ruben,
12000 mu ha a pwomwoiu te Gad,
6 12000 mu ha a pwomwoiu te Asser,
12000 mu ha a pwomwoiu te Neftali,
12000 mu ha a pwomwoiu te Manassé,
7 12000 mu ha a pwomwoiu te Siméon,
12000 mu ha a pwomwoiu te Lévi,
12000 mu ha a pwomwoiu te Issakar,
8 12000 mu ha a pwomwoiu te Zabulon,
12000 mu ha a pwomwoiu te Josef,
12000 mu ha a pwomwoiu te *Benjamin.
Tai woélé, ke lé tai hegi a ine Padué.
Lé pipaunu Padué ne ni apulie na te junihe hiwon jélé
9 É alecehe ninaa, ke é omehi mwo, ke é ali ni apulie na te junihe hiwon jélé, na time uce jan me nye pinelé. Be lé âbé mu ati he ni bele, me ni pwomwoiu, me ni amu, me ni pati apulie pwo bwohemwo. Ke lé tai cuwo ânebuhe a atebwo te Padaame, me pali *Nahi Muto. Ke lé tai cuwohe ni epwén pwojo, ke lé tai pé ne he ilé, ni madi alica.
10 7.10 Pii Beetihi 4.10Ke lé tai toii da pie: «Geu caa celuimikeme, wogo Padaame Padué heme, na go tebwo pwo a atebwo tem, ke wogo pa Nahi Muto!»
11 Ke lé tai cuwo aujenihi a atebwo naa: Ke é aujeni lépwo ukéiu, ke wo lépwoli âcélo li paa jélé, li lé pwohewii ni wota. Ke lé tai miibule, me tidihi jililé ânebuhe a atebwo he daame, ke lé pipwoun de Padué. 12 7.12 Pii Beetihi 5.12Ke lé pii pie:
«Amen! Wâé heme wonaa!
Pipaunu Padué henye!
Olé me ubwo ten!
Be eten ni pipwojunuun,
ke a bwo temehi nen den,
ke a niihen, me a wâé ten!
Jan me pietieng da!
Wâé heme wonaa! Amen!»
Lé âbé mu he ni picani me ni téé
13 Nebwén, ke e [biteeng ne kong] wo pa céiu ukéiu, ke e tahimwoéo pie: «He woélé ni apulie na lé ko cuwohe ni epwén pwojo, ke lé âbé mu wé?»
14 7.14 Daniel 12.1; Mataio 24.21Ke é hegi ne ten pie: «Pa daame, te wogo pana go temehi.»
Ke e pii tong pie: «Woélé, ke lépwona lé âbé mu he ni picani me ni téé na junihe ubwo. Lé caa puu ni epwénelé ne ha a cewéhe pa Nahi Muto‡7.14 Lé caa puu ni epwénelé ne ha a cewéhe pa Nahi Muto—A ocine ko Iésu Kériso, he e pwo me wâé ni pwonimelé ne he pwahamii Padué, he e mele me delé ne ko a kuricé., ke ni epwénelé, ke caa pwojo.
15 «Lé cuwo he pwahamii Padué,
na e tebwo pwo a atebwo ten.
Ke lé pipwoeabwé
heme bwén ke pwang,
ne ha a *mwaiitihi ten.
Ke e bo wéilé wo pana e tebwo
pwo a atebwo he daame.
16 7.16 Ésaïe 49.10Ke o caa time uce menelé,
ke o caa time uce nimelé
me lé ûdu;
ke o caa time uce éle jélé
ko a téale, me a éle.
17 7.17 Psaume 23.2; Ésaïe 25.8; Pii Beetihi 21.4Éa, be bo pa awéihi muto telé
wo pa Nahi Muto na e mwonuhi
a atebwo he daame.
E bo péélé nge ha acaamatabe,
a tabe na e ne a mulip.
Ke wo Padué, ke e bo tahi
ati ni tabehaamiilé.»

- Pii Beetihi
- <
- 7
- >

7:1 7.1 Jérémie 49.36; Daniel 7.2

*7:2 7.2 Ine—Sceau; Padué na e mulip—A bwopiinen mwo pie: Padué na e ne a mulip.

7:3 7.3 Ézékiel 9.4,6; Pii Beetihi 9.4

7:4 7.4 Pii Beetihi 14.1,3

†7:4 7.4 144000—A inenaado ko a bwo hején jélé ati ni apulie te Padué (12 x 12 x 1000). Omehi note ko Pii Beetihi 21.16.

7:10 7.10 Pii Beetihi 4.10

7:12 7.12 Pii Beetihi 5.12

7:14 7.14 Daniel 12.1; Mataio 24.21

‡7:14 7.14 Lé caa puu ni epwénelé ne ha a cewéhe pa Nahi Muto—A ocine ko Iésu Kériso, he e pwo me wâé ni pwonimelé ne he pwahamii Padué, he e mele me delé ne ko a kuricé.

7:16 7.16 Ésaïe 49.10

7:17 7.17 Psaume 23.2; Ésaïe 25.8; Pii Beetihi 21.4

© 2017-2018 WBT