- Galat
- <
- 2
- >

2
Lé hegiéo wo lépwo béé apostolo
1 2.1 Apostolo 15.2Caa 14 ni jo alecehen, ke é mwojuia ngemwo *Iérusaléma imi Barnabas, ke é pé mwo Tit. 2 Be wo Padué, ke e pii tong pie, me é mwojuia ne mwo lang. Ke geme pipwotapitihi me lépwo apihuô te ni acéihi, ke é pipatemehi telé a Pwooti Wâé, na é ko pipatemehi te lépwona time uce lépwo *Juif. Be o wâé ne kong, hemepie céiu jélé ko ana é pwo. Be mepie time uce wonaa, ke wieli o te piticenaado ne ko ati ni penem dong*2.2 Dernière phrase—Grek: Wieli piticenaado ne ko a bwo pitéte tong ânebun ke é jenaa ni..
3 [Kehe icehi ana te wâé telé. Ke wâé telé mwo a bwo penem ibu temu me] Tit, pa apulie na time uce pa Juif. Ke time lé uce wâgo kon pie, me *pwotegoop ten [pwohewii a bwomu te lépwo Juif]. 4 2.4 Galat 1.7, 5.1,13Be wo Kériso Iésu, ke e caa tuwokenye, beme o te tice aceli me e bo uce ciekenye mwo†2.4 1re phrase—Grek: Etenye a liberté ne ko (Kériso Iésu)..
Kehe icehi ana pwo ni béé apulie, na lé te ju êjele bé hadenii ni acéihi. Ke lé pii pie lépwo acéihi béénye, kehe icehi ana lépwo apipwohuô. Be lé pwohewii ni coda, na lé mi êjetihi a amu, beme lé alihi ehi ni mulihe ni apulie hen‡2.4 4e phrase—Geme patemehi ne éni a bwopiine a pwooti espions.. [Ke te junihe *mwiihi telé] a mwomwon na e ne tenye wo Iésu. Be nimelé me lé pwo me nye *apenem tice ja kon [ne ko ni patén]. 5 Kehe icehi ana time geme mu uce pipéce ne kolé, ke time geme mu uce piténedelé, ne he ni cuwo nahi naado. Ke geme cile a juuju ko a Pwooti Wâé me dewé§2.5 Beme o time uce pitaatééhi ace cuwo nahi naado mu ko a Pwooti Wâé, me genye tai hegi ati ni adéihi ten..
Lé alihi pie wo Padué na e pahedeéo
6 Mepwo é ne ko lépwo apihuô, lépwo apulie na piubwo jélé ne ha a céihi, ke te tice aceli lé pwo me pitaatééhi ne he ni pwooti na é mu pipatemehi. Kehe icehi ana time uce junaado ne tong, hemepie lépwo apulie ubwo, ne he ni bwo alihi nen de ni apulie. Be wo Padué, ke time e uce pipwoinen ne ko ni apulie.
7 2.7 Apostolo 22.21Kehe icehi ana lé temehi pie, piwiekemu me Pétéru*2.7―2.14 Pétéru—Grek: Céfas. Omehi Ioane 1.42 me a note.. Be wo Padué, ke e pahedeeng ngen, beme e â pipatemehi a Pwooti Wâé te lépwo Juif. Ke woéo, ke e pahedeéo ngen beme é â pipatemehi a Pwooti Wâé te nina time uce lépwo Juif. 8 A bwopiinen pie, e penem ko Pétéru wo Padué, beme e *apostolo ten ne pele lépwo Juif; ke e penem kong, beme é apostolo ten, ne pele ni béén.
9 Ke mepwo é ne ko lépwo apihuô ubwo na cié jélé: wo Cang, me Pétéru, me Ioane, ke lé hegikemu me Barnabas. Ke lé patemehi pie lépwona pibééme [ne he ni penem de Padué] ke me wogemu, ke me gemu â pele lépwona time uce lépwo Juif, ke woélé, ke me lé â pele ni Juif.
10 2.10 Apostolo 11.29−30Ke lé te ju ilekemu cehi pie, me gemu niimi lépwo acéihi na pitice naamuulé [ne Iérusaléma]. Ke é te pwo ati kuti ha a ju pwonimung.
É pacihe Pétéru
11-12 2.12 Apostolo 11.3É alecehen, ke wo Pétéru, ke e âbé caniêkeme ne Antioche ne Siri. É he e mwo ko mu peleme, ke lé mu piwiinaado ibu me lépwo acéihi na time uce lépwo Juif. Kehe icehi ana wo Cang, ke e pahede céiikeme [mu Iérusaléma] lépwo béén [na lé te junihe pwopahi a ju bwomu te lépwo Juif]. Ke mwoti Pétéru [ko ana lé pii ne kon] ke e tabuhi picepewie lépwona time uce lépwo Juif.
Ke me wonaa, ke time uce piwâ jo me é paciheeng, ne he pwahamii ati ni acéihi, beme é habwii ten pie, time uce wâé a huô ten naa.
13 Ke time uce weeng cehi, be ati ni acéihi na lé Juif, ke lé te tai pwohewiieng, die ko Barnabas mwo! Be piwâ jélé me lé habwii nina lé niimihi. Kehe icehi ana lé te temehi pie, ana lé pwo, ke time uce wâé.
14 Ke me é alihi pie, time uce mwomwon ni bwo engen delé, ne ha a Pwooti Wâé, ke é pii te Pétéru, ne he pwahamii ati ni acéihi pie: «Wogo pa Juif, kehe icehi ana go tabuhi necu a bwo engen denye, ne he ni patén de lépwo Juif, beme geé pimulie ibu me lépwona time uce lépwo Juif. Ke é ko ade na go cuwoko ni béén na time uce lépwo Juif me lé pipwohewii lépwo Juif?»
A âne a Pwooti Wâé
15 Mepwo é ne kome†2.15 Mepwo é ne kome—ai Mepwo é ne konyu. Wieli ni pwooti ne he ni niide a tii 15 me 16 (wieli é die ha a niide a tii 21), ke ni behi ni pwooti te Paulo ne te Pétéru., ke geme te Juif mu ha a bwo piâbeele teme. Ke é ânebun, ke geme mu pii ko lépwona time uce lépwo Juif pie, ‘lépwo apwo na ta’, be time lé uce âcehi ni *patén de Moosé‡2.15 (Niide a tii)—Grek: Wogeme, ke lépwo Juif ne ha a bwo picilekeme, kehe time uce lépwo apwo na ta, mu he ni béé bele..
16 2.16 Apostolo 15.10−11; Roma 3.20−28; Galat 3.11Kehe icehi ana é jenaa ni, ke geme caa temehi pie, time e uce *mwomwon ne he pwahamii Padué wo pace céiu apulie mu ko ace bwo piténedehi nen den ni patén de Moosé, kehe te icehi mu ko a céihi ten ne ko Kériso Iésu. Ke wogeme, ke geme te céihi ne kon [beme e mu ha awiememe me Padué a péém] ke me wogeme ni apulie na me mwomwon ne he pwahamiin§2.16 E mu…mwomwon ne he pwahamiin—Grek: Justifiés. Omehi Mwomwon ne ha a Niinaado (Vocabulaire) ha anebwén ko a tii.. A péém me a mwomwon naa, ke e âbé mu ko a céihi teme ne ko Kériso, time uce é mu ko ace bwo piténedehi nen deme ni patén. Éa, [é pii mwo pie]: Te tice pace apulie celi e bo mwomwon ne he pwahamii Padué, mu ko ace bwo piténedehi nen den ni patén!
17 É mu ko anaa, na wogeme lépwo Juif, he li geme hane ace bwopwonen beme geme bo mwomwon ne he pwahamii Padué. Ke geme tooli he Iésu. Ke ni béén, ke lé pipé ne kome pie, wogeme ‘lépwo apwo na ta’, be time geme uce piténedehi ati ni patén. Éa, lé pii pie, wo Kériso, ke e péékeme, beme lépwo apwo na ta! Ûhu! Time uce a juuju*2.17 Grek: É hemepie geme alihi temehi pie wogeme lépwo apwo na ta, é mu ko a bwo alihi temehi nen deme a mwomwon mu ko Kériso, ke kona wo Kériso, ke pa apenem de a ta? Ûhu! Time uce wonaa!! 18 Weengi ana ta: é hemepie é mwojuia cemwo ne mwo ko li patén li é caa tahi taabwon†2.18 Grek: Be hemepie é bahi mwo ali é caa patieden, ke é habwii pie é pwo ana ta.! 19 Me é mulie he ni patén, ke o te junihe pwocoon de Padué me e piwâééo. Kehe icehi ana te é mu ko ni patén kuti, na é temehi ninaa! Ke é jenaa, ke é caa necu ni patén, beme é mulie me de Padué. Ke time e bo uce cieéo mwo, be caa pwohewiin heme é mele ne ko ni patén.
Be é he e mele ne ko a *kuricé wo Iésu, ke wogemu me weeng‡2.19 Grek: Be te é mu ko a patén na é mele ne ko a patén, beme é mulie me de Padué. Cemeitekemu ne ko a kuricé me Kériso.. 20 2.20 Galat 1.4Heme é mulie, ke time uce woéo, kehe wo Kériso na e mulie kong. Ke a mulihung jenaa ni, ne ha a éé apulip, ke é mulie hen ha a céihi ne ko pa *Naî Padué na e pipwoééhung, ke e mele me dong.
21 Weengaa a âpipati na e ne tenye wo Padué, é mu ko a *pipwoééhe tice ja kon den, beme nye mwomwon ne he pwahamiin. Ke woté? Kona é bo tahi taabwon anaa, beme é mu ko ni patén? Ûhu! Be mepie jan me pwo a péém ne ha awiemenye me Padué, me wogenye ni apulie na nye mwomwon ne he pwahamiin, mu ko a bwo piténedehi nen denye ni patén, ke wieli me te piticenaado ne ko a bwo mele te Kériso§2.21 Grek: Time é uce tahi taabwon a pipwoééhe tice ja kon de Padué, be é hemepie nye mwomwon mu ko a patén, ke te ju piticenaado ne ko a bwo mele te Kériso.!

- Galat
- <
- 2
- >

2:1 2.1 Apostolo 15.2

*2:2 2.2 Dernière phrase—Grek: Wieli piticenaado ne ko a bwo pitéte tong ânebun ke é jenaa ni.

2:4 2.4 Galat 1.7, 5.1,13

†2:4 2.4 1re phrase—Grek: Etenye a liberté ne ko (Kériso Iésu).

‡2:4 2.4 4e phrase—Geme patemehi ne éni a bwopiine a pwooti espions.

§2:5 2.5 Beme o time uce pitaatééhi ace cuwo nahi naado mu ko a Pwooti Wâé, me genye tai hegi ati ni adéihi ten.

2:7 2.7 Apostolo 22.21

*2:7 2.7―2.14 Pétéru—Grek: Céfas. Omehi Ioane 1.42 me a note.

2:10 2.10 Apostolo 11.29−30

2:11-12 2.12 Apostolo 11.3

†2:15 2.15 Mepwo é ne kome—ai Mepwo é ne konyu. Wieli ni pwooti ne he ni niide a tii 15 me 16 (wieli é die ha a niide a tii 21), ke ni behi ni pwooti te Paulo ne te Pétéru.

‡2:15 2.15 (Niide a tii)—Grek: Wogeme, ke lépwo Juif ne ha a bwo picilekeme, kehe time uce lépwo apwo na ta, mu he ni béé bele.

2:16 2.16 Apostolo 15.10−11; Roma 3.20−28; Galat 3.11

§2:16 2.16 E mu…mwomwon ne he pwahamiin—Grek: Justifiés. Omehi Mwomwon ne ha a Niinaado (Vocabulaire) ha anebwén ko a tii.

*2:17 2.17 Grek: É hemepie geme alihi temehi pie wogeme lépwo apwo na ta, é mu ko a bwo alihi temehi nen deme a mwomwon mu ko Kériso, ke kona wo Kériso, ke pa apenem de a ta? Ûhu! Time uce wonaa!

†2:18 2.18 Grek: Be hemepie é bahi mwo ali é caa patieden, ke é habwii pie é pwo ana ta.

‡2:19 2.19 Grek: Be te é mu ko a patén na é mele ne ko a patén, beme é mulie me de Padué. Cemeitekemu ne ko a kuricé me Kériso.

2:20 2.20 Galat 1.4

§2:21 2.21 Grek: Time é uce tahi taabwon a pipwoééhe tice ja kon de Padué, be é hemepie nye mwomwon mu ko a patén, ke te ju piticenaado ne ko a bwo mele te Kériso.

© 2017-2018 WBT